SunOnline: #SUN VAAHAKA: Andalus ge prince 32\nއަންދަލުސްގެ ޕްރިންސް 32\nއައިޝާ ނަސީމް 28 May 2021, 09:05\nފްލޮރިންޑާގެ އަނގައިގާ އެއްބައި އޮތްވާ ސުލޭމާން ލޯމަތިން ގެއްލުނެވެ. ފްލޮރިންޑާއާއި ބޮޑުދައިތަ އަހުން ފޭބުމަށްފަހު އިންތިޒާރުކުރަމުން ދިޔައީ އާލްފްގެ ޚަބަރަކަށެވެ. އޭނަގެ ޚިޔާލު ހިތަށް ގެނެވުމުން ހިތް ތެޅިގަނެއެވެ. އެންމެ ފަހުން ތުލައިތާގެ ގަނޑުވަރުގެ ބަގީޗާގައި ބައްދަލުކުރެވުނު ހަދާންތައް އަދިވެސް ސިކުނޑީގައި ބިންވަޅުނެގިފައިވަނީ ނުފިލާނެ ފަދަ ގޮތަކަށެވެ. އެދުވަހު އާލްފް އެތަނުން ދިޔައީ އަޑުތަކެއް އިވިގެންނެވެ. ފްލޮރިންޑާގެ އިންތިޒާރުގައި އަދި ޚިޔާލުގައި މާ ގިނައިރެއްނުވިއެވެ. ސުލޭމާން އަންނަތަން ފެނުނެވެ. ލަދުންގޮސް ސުވާލެއްކޮށްލަން ނުކެރި ހުރެވުނީއެވެ.\n"އެކަކުވެސް އެކިއްލާއަކު ނެތް..." އޭނަ އިއްވައިލީ ނުބައި ޚަބަރެކެވެ.\n"އެމީހުންގެ ފައުޖުތައް ފޮނުވީ އެތަނަކަށް ނޫންކަމުގައި ނުވާނެތަ؟ "\n"ކުރިން އެތަނުގައި ތިބިކަން ޔަގީން. ދޮރުފާރަވެރިއެއްގެ ގާތުން އޮޅުން ފިލުވިން. އޭނަ ބުނީ ލުދްރީކް އާލްފްއަށް ސިޓީއަކުން އެންގީޔޯ ގުއާޑްލެޓްއަށް ގޮސް އެމީހުންގެ ފައުޖާއި ގުޅެން..." ސުލޭމާނުގެ ވާހަކައިން ޝޮކެއް ލިބި ފްލޮރިންޑާ އިސްޖެހުނެވެ. އޭނަ ޖަޒުބާތުތައް ފޮރުވަން އިންތިހާއަށް މަސައްކަތްކުރިޔަސް މާޔޫސްކަމުގެ ދާގަނޑު އޭނަ ގެ ގައިގާ އޮޅައިގަތީނުން ހާސްކޮށްލައިފިއެވެ. މިވާގޮތުން ހަގުރާމަކުރިޔަސް އެއްކޮޅުން އޭނަގެ ބައްޕައެވެ. އަނެއް ފަޅީގައި އާލްފްއެވެ. ކާމިޔާބުވާނީ ކޮންފަޅިއަކަށް ކަން ދެނެވޮޑިގެންވަނީ ހެއްދެވި ފަރާތެވެ. ދެމީހުންނަކީ އޭނަގެ ހިތުގައި ބަޔާން ނުކުރެވޭފަދަ ލޯބި ލިބިގެންވާ ދެ ފަރާތެވެ. ސުލޭމާންއަށް އޭނަގެ ހިތުގެ ހާލަތު ދެނެގަނެވުނެވެ.\n"އަހަރެމެން އަވަސްވެގެން ދަތުރުކޮށްފިއްޔާ މަގުމަތިން އާލްފްއާއި ދިމާވުމަކީ އެކަށީގެންވާކަމެއް. ނޫނީ ގުއާޑްލެޓްއިން ޔަގީންކޮށް ބައްދަލުވާނެ. އެޝަހަރަށް ގޮސްފައި އޭނައާއި ބައްދަލުކޮށް ހުރިހާ މައުލޫމާތެއް ގެނެސްދެވޭނެ.." ސުލެއިމާންގެ ވާހަކަތަކުން ފްލޮރިންޑާގެ ހިތަށް ތަސައްލީއެއް ލިބި އުފާވެރިކަން އިހުސާސްކުރެވުނެވެ. އޭނަ އެދުނީ ވީހާވެސް އަވަހަށް ދަތުރުކުރުމަށެވެ. މޭބިސްކަދުރާއި އާފަލު ދަނޑުތައް ހުރަސްކޮށް ދަތުރުކުރަމުން ދިޔައިރު ދަނޑުވެރިންތައް ފެންނަލެއް ދިޔައީ މަދުވަމުންނެވެ.\nދެވަނައަށް ވީ ދުވަހު ދަތުރުކުތރަމުން ދިޔަ ވިލެޖްބަޔަކާއި ދިމާވިއެވެ. އެ ގާފިލާ ދަތުރުކުރަމުން ދިޔައީ ފަހަތުން އަންނަ ދުޝްމިނުންނަށް ފިލަން ދާ ބަޔެއްހެން އަވަސްއަރުވާލާފައެވެ. ފްލޮރިންޑާ ޔަގީންކުރީ އަރަބި ލަޝްކަރާއި ކައިރިއަށް އާދެވިއްޖެކަމުގައެވެ. އަރަބިން ކުރިއަރަމުން އަންނަކަމެވެ. އޭނަ ސުލެއިމާނަށް ނަޒަރު ހުއްޓައިލިއިރު އޭނަވެސް މާ ދުރަށް ސަތަހައަށް ބަލަހައްޓައިގެން ހުއްޓެވެ. ދުރުން ހިރަފުސްގަނޑެއް ފެނުމުން އަރަބިން އަންނަނީކަން ޔަގީންވިއެވެ.\n"އަރަބިން ވަރަށް ކައިރިއަށް އަތުވެއްޖެ. އެމީހުންނާއެކު ބައްޕަ ހުންނާނެތަ؟ " އޭނަގެ ހިތް ބާރަށް ތެޅެންފެށިއެވެ.\n"އެ އަންނަނީ އަރަބި ލަޝްކަރުހެނެއް ހިޔެއްނުވޭ. އެމީހުން ދަތުރުކުރަނީ އުތުރު ދެކުނަށް.." ސުލެއިމާން ޖަވާބުދިނެވެ. އޭނަ އަވަށްގަނޑު މީހަކު ހުއްޓުވާފައި އެމީހުން ފިލަން ދުވާ ސަބަބަކާއިމެދު ސުވާލުކުރިއެވެ.\n"ރަސްގެފާނުގެ ލަޝްކަރު އަންނަތަނެއް ނުފެނޭތޯ؟ އެމީހުން އެ އަންނަ ފަހަރެއްވިއްޔާ އަޅުގަނޑުމެން ފަގީރު މިސްކީނުންނަށް އަހުވަފަށެއް ދައްކައިލާ. ހުރިހާ މޭވާތަކެއް ބިނދެ ގޮވާންތައް ހަލާކުކޮށްލާ. ހަމައެކަނި ދަނޑުތައް ލޫޓުވާލާފައި އެވަރުން ހަމަޖައްސައިލާނެ ނަމަ އެންމެ ރަގަޅު. އެކަމަކު އެމީހުން އަހަރެމެންގެ މީހުންނަށްވެސް ހަމަލާދޭ....." އަވަށުމީހާ އެހެން ބުނެފައި އަވަހަށް އަސް ދުއްވައިލީ އޭނަ ވާހަކަދެއްކި މީހާއަކީ ރަސްގެފާނަށް ތާއީދުކުރާ މީހަކަށްވެއްޖެއްޔާ އޭނަ ހިފާ ހައްޔަރުކޮށްފާނެކަމުގެ ބިރަށެވެ. އެމީހާގެ ވާހަކަތައް އިވި ފްލޮރިންޑާ ހިތާމަކުރިއެވެ. އެ ލަޝްކަރާއެކު ރަސްގެފާނު ހުރިކަން އޮޅުން ފިލުވަން އޭނަ ބޭނުންވިއެވެ.\n"ރަސްގެފާނު އެ ލަޝްކަރުގައި ހުރިކަމަށް ލަފާކުރެވޭތަ؟ "\n"ވަރަށް ހީވޭ...." ސުލެއިމާން ޖަވާބުދިނެވެ.\nސުލެއިމާންގެ ޖަވާބާއެކު އޭނައަށް އިހުސާސްވީ އޭނައަށް ނުރައްކާވާނެކަމެވެ. ހާސްކަމާއި ނުތަވަސްކަން ސުލެއިމާން ދެނެގަތެވެ.\n"ކަންބޮޑުނުވޭ ކަމަނާ...އެ ލަޝްކަރު ފަހަނަޅާދާންދެން ކޮންމެވެސް ދިމާލެއްގައި ފިލާ ތިބޭނީ.." ސުލެއިމާންގެ އިރުޝާދުގެ ދަށުން އެމީހުން މަގު ހުރަސްކޮށް ފަރުބަދަގަނޑެއްގެ ކައިރީގައި ހިލަތަކުގެ ނިވަލުގައި މަޑުކޮށްލައިފިއެވެ.\n"އަހަރެން ފިރިހެނަކަށް ހެދިގެން ދިޔުން އެންމެ ރަގަޅުވާނީ..."\nފިރިހެނުން އެމީހުންގެ ހެދުންތައް ދިނެވެ. ބޮޑުދައިތައާއި ފްލޮރިންޑާ އެހެދުންތައް އަޅައިގެން ތިބުމުން ދުރުން ފެންނަ ބަޔަކަށް ހީކުރެވޭނީ ފިރިހެނުންކަމުގައެވެ. ފްލޮރިންޑާ އެ ލަޝްކަރު ރީތިކޮށް ފެންނާނެހެން ހިލަގަނޑެއްގައިވާ ބާގަނޑެއް ކަހަލަ ތަނަކުން ބަލަން ހުއްޓާ ފުރަތަމަ ފެންނަން ފެށީ ދަމާފައިވާ ފޮތިތަކެވެ. ލަޝްކަރުގެ ސިފައިން ތިބީ ކުލަގަދަ ޔުނިފޯމްތަކާއި ޝީލްޑްތަކުގައެވެ. މެދުތެރެއިން އަނެއްކާވެސް ފޮތިގަނޑުތައް ފެންނާންފެށިއެވެ. އެފޮތިތައް ހިފަހައްޓައިގެން ތިބީ ޖަވާހިރުން ފަޅުފިލުވާފައިވާ ޔުނިފޯމްތަކުގައި ތިބި ބަޔެކެވެ. އެހިސާބުން ޚާއްސަ އަސްގާޑިޔާތަކެއް ފެނުނެވެ. ވިދުން އިންތިހާއަށް ގަދައެވެ. ރަސްގެފާނު ވާނީ އެތަނުގައިކަން އޭނަގެ ޟަމީރު ބުނެލިއެވެ. މާގިނައިރުތަކެއްނުވެ އެ ލަޝްކަރު އެމީހުންނާއި އަރާ ހަމަވިއެވެ. ފްލޮރިންޑާގެ މުޅި ހަށިގަނޑު ފިނިވުމާއެކު އޭނަ އަތުން ސަލީބުގެ ނިޝާން މޭމަތީގައި ހިންގައިލިއެވެ. ހުރިހާ ހިތްވަރެއް ލާފައި އޭނަ ހަށިގަނޑު ސަމާލުކޮށްލައިފާ ނިއުޅެމުންދާ މަންޒަރަށް ބަލަންފެށިއެވެ. ބެރުތަކުގެ އަޑުގަދަވިއެވެ. ދިދަ ތައް ވަޔާ ތަޅުވާ އަޑާއި އަސްތަކުގެ ގޮވުމުގެ އަޑު އަދި ގާޑިޔާތަކުގެ ފުރޮޅުގެ އަޑު އެހިސާބުގައި އެކުވެލައިފިއެވެ. ރަސްގެފާނު އިނީ ދެއަސް ދޭތެރޭ ތައްޔާރުކޮށްފައިވާ ތަޚުތެއްފަދަ ތަނެއްގައެވެ. ރަންމުތާއި ޖަވާހިރުން އަތްކަން އަޅާފައިވާ ސަދުވާއެއް ބޯމަތިން ދަމާލާފައިވަނީ އިރުގެ އަލިން ހިމާޔަތްކޮށް ދިނުމަށެވެ. އަދި ބޮޑު ސަލީބެއް އެދިމާލުން ނަގާފައިވާތަން ފެނުނެވެ. އޭނަގެ ބޮލުގައި ވާ ތާޖުގައި އެކި ވައްތަރުގެ އަގުބޮޑު ޖަވާހިރުތަކުން ޖަރީކޮށް އަދި ޔުނިފޯމްގައި ބެލްޓެއްހެން އަޅާފައިވާ ފިޔާތޮށިކުލައިގެ ފޮތިގަނޑުވެސް އަތްކަން އަޅާފައެވެ. ލުދްރީކް އޭނަގެ ވަށައިގެން ކަޅި އުކަމުން ދިޔައިރު ލަޝްކަރުގެ ގިނަކަން ފެނި ހިތްހަމަޖެހި ބޮޑާވެފައިވާކަން މޫނުމަތިން ފެނުނެވެ. ފާދިރީ މާޓިން އޭނައާއި ގާތުގައި އިށީދެލައިގެން އިންއިރު އަތުން އެކި ހަރަކާތްކޮށް ކޮންމެވެސް ވާހަކައެއްގައި އިނެވެ.\nފްލޮރިންޑާއަށް ކުރެވުނު އިހުސާސްތައް އެވަގުތު ބުނެދިނުމުގެ މާނައެއްވެސް ނެތެވެ. ސުލެއިމާނަށް އެވަގުތު އެކުއްޖާގެ މޫނުގެ ކުލަ ބަދަލުވީވަރު ފެނުނެވެ.\n"ވީއިރު ކަމަނާ....." ސުލެއިމާން އެހެން ދިމާލަކަށް ފްލޮރިންޑާގެ ޚިޔާލު އަނބުރައިލަން މަސައްކަތްކުރިއެވެ. "މި ލަޝްކަރުގެ އަދަދާއިމެދު ދެކެނީ ކިހިނެއް"\n"އަހަންނަށް ނޭގޭ. އެކަމަކު ޔަގީންވަނީ މި ލަޝްކަރު ބޮޑުކަން. އަރަބިންގެ ލަޝްކަރު މިއަށްވުރެ ބޮޑުވާނެތަ؟" ފްލޮރިންޑާ އެހިއެވެ.\n"މި ލަޝްކަރު ގެ ފަސްބައިކުޅަ އެއްބައިވަރުވާނީ. މިއީ އަދި ލުދްރީކްގެ ލަޝްކަރު އަރަބިންނާއި ބައްދަލުކުރާއިރު މިމީހުންނާއި ގުޅޭނެ އަދަދު ނުލާ މިބުނީ. ޚާއްސަކޮށް ޝާހްޒާދާ އަލްފަންސޫގެ ލަޝްކަރު. އޭނަގެ ހަގުރާމަވެރިންވެސް އަދި މި ލަޝްކަރާއި ގުޅޭނެ...."\n"އެހެންވީމަ އަރަބިންގެ ލަޝްކަރު ބަލިކަށިވެފައި ނުރައްކަލަށް ހުށަހެޅިފައި؟ " ފްލޮރިންޑާ ސުވާލުކުރިއެވެ.\n"އެމީހުން ހަގީގަތުގައިވެސް ބަލިކަށިނަމަ މި ގައުމަށް އަރައިގަނެވޭނެ ކަމަކަށް ނުފެނޭ. ބާރު ބިނާވެގެންވަނީ ހަމައެކަނި ނަމްބަރަކަށްނޫން. ވަރުގަދަކަމަށްވެސް ބަލަން ޖެހޭ. ކަމަނާ. އަރަބިންގެ ލަޝްކަރުގައި އެންމެ ބާރަހާސް ހަގުރާމަވެރިން ތިބިއިރުވެސް އެމީހުން ނުހުއްޓުވުނު.."\n"އެކަމަކު އަދި މިހާބޮޑު ލަޝްކަރަކާއި އެމީހުން ކުރިމަތިލާކަށް ނުޖެހޭހެން ހީވަނީ...." ފްލޮރިންޑާ ބުނެލިއެވެ.\n"ތިއީ ތެދެއް. އެކަމަކު އެމީހުންގެ ހިތްވަރުގަދަކަމާއި އެއްބައިވަންތަކަން އަދި ކެތްތެރިކަމުން ބިރުގަންނަން ޖެހޭނެ ކަމެއްނެތް. އެހެންނޫނަސް ނަސްރަކީ މާތް ރަސްކަލާނގެ ދެއްވާ އެއްޗެއް އަދި އެފަރާތުން އިރާދަކުރައްވާ ފަރާތަކަށް ދެއްވާނެ." ސުލައިމާން ދެންނެވިއެވެ. އެދެމީހުން ވާހަކަދައްކަން ތިއްބާ ލަޝްކަރުގެ އެހެންމީހުން ދަމުންގޮސް އެހިސާބު ފަހަނަޅާ ދަތުރުކޮށްލައިފިއެވެ. ސުލައިމާން އެކަނި ދަތުރުކޮށްފައި ދިޔައީ އަރަބީންގެ ކޭމްޕްކޮށްފައި ހުރި ސަރަހައްދު ދެކެލުމަށާއި ޚަބަރު އޮޅުން ފިލުވައިލުމަށެވެ. އޭނަ އެނބުރިއައިސް ފްލޮރިންޑާ ކައިރީ ދެންނެވީ އަރަބިންގެ ލަޝްކަރު ޖެރެޒް ޝަހަރާއި ގާތުގައިވާ ގުއާޑްލެޓް ވާދީގައި ވާކަމުގައެވެ.\n" އާލްފްމެން ކޭމްޕްކުރި ތަނެއް އެނގޭތަ؟ "\n"އޭނަވެސް ކައިރީގައިވަނީ..." ސުލެއިމާން ދެންނެވިއެވެ.\n"ކިހިނެއް ދެން ހަދަންވީ؟ " ފްލޮރިންޑާ ސުލެއިމާންގެ ލަފާއަކަށް އެދުނެވެ.\n"ކަމަނާގެ ބައްޕަ ކައުންޓް ޖޫލިއަންގެ ކައިރިއަށް ދާން ބޭނުމިއްޔާ މިހާރުވެސް ގެންދެވިދާނެ......"\nފްލޮރިންޑާގެ ޚިޔާލު ދެފަރާތަށް ކިރެމުން ދިޔައެވެ. އޭނައަށް އާލްފްގެ ޚަބަރު ބަލައިނުލާ އޭނައާއި ބައްދަލުނުކޮށް އަރަބިންގެ ކޭމްޕަށް ދަތުރުކުރެވޭނެ ހެއްޔެވެ؟ އިރުގަނޑެއްވާންދެން އޭނަ ހިމޭނުން އިނެވެ. އެކަމުގެ ސަބަބުން ސުލެއިމާން މިފަހަރުވެސް ދެނެގަތެވެ.\n"ހީވާގޮތުން އަލްފްގެ ޚަބަރު ބަލައިލަން ފުރަތަމަ ދާން ބޭނުމީ. މި ދެންނެވުނީ ރަގަޅަށްތަ؟ "\n"ލައްބަ..." ފްލޮރިންޑާ ބުނެލިއެވެ.\nޖެރެޒް މޭބިސްކަދުރު ދަނޑެއްގެ ވެރިޔަކު ދަންނަން. އެތަނުގެ ފަރުބަދައެއްގެ މަތީގައި ހުންނަ އިމާރާތަކަށް އެރީމަ މުޅި ޖެރެޒް ޝަހަރު އެއްކޮށް ފެންނާން އޮވޭ. ބޮޑުދައިތައާއި ޚާދިމުންނާއެކު އެތާ މަޑުކޮށްލަންވީނު. އަލްފަންސޫގެ ޚަބަރު އޮޅުން ފިލުވަން މަސައްކަތްކުރާނަން ނުވިއްޔާ ކަމަނާގެ ބައްޕަގެ ލަފާ ހޯދާނީ....." ސުލެއިމާންގެ ލަފާގެ މަތިން އެމީހުން ދަތުރުކުރަމުންގޮސް ޖެރެޒްގެ ރަށްބޭރާއި ހަމަޔަށް ފޯރިއެވެ. މުޅި އެސަރަހައްދު އޮތީ މޭބިސްކަދުރު ދަނޑުތަކުން ފުރައިލާފައެވެ. އެތަނުން އެއް ދަނޑުގެ ވެރިޔަކީ ޝޭޚުއެވެ. ބުތުރަސްއާއި މާރިއާގެ ބައްޕައެވެ. އެމީހުން މައްޗަށް އަރާ މޭބިސްކަދުރު ދަނޑަށް ވަނެވެ. އެހިސާބުން އެއްވެސް މީހެއްގެ ހިލަމެއްނުވިއެވެ. ސުލެއިމާންގެ ހައިރާންކަން އިންތިހާއަށް ދިޔައެވެ. އޭނަ މިހެން ދަތުރުކުރާއިރު ޝޭޚު ނޫނީ ދަރިއެއް ނޫނީ ކާފަދަރިއަކު މަސައްކަތުގައި ނޫނީ ކުޅެން ހަރަކާތްތެރިވާ ތަން ނުފެންނައިރެއް ގޮސްފައެއްނުވެއެވެ.\n"އާދަތަކާއި ޚިލާފު ކޮންމެވެސް ކަމެއް އެބައުޅޭ.." އޭނައަށް އަމިއްލަ ނަފުސަށް ބުނެވުނެވެ. މޭބިސްކަދުރުދަނޑުގެ އެންމެ އެކޮޅުގައި ހަދާފައިވާ ތަނަށް ދާން ހިނގައިގަތްތަނާ ކޮންމެވެސް އަޑެއް އިވުނެވެ. އެތަނުގެ ތެރެއަށް ވަދެފައި ބަލައިލިއިރު ޝޭޚާއި އޭނަގެ މުޅި އާއިލާ އެތަނުގައި އެއްވެފައި އޮތެވެ. އެންމެންވެސް ކަމަކާއި ހާސްވެ ކަންބޮޑުވެފައެވެ. ސުލެއިމާން ފެނުމުން އެމީހުންގެ މޫނުމަތިން ބިރުވެރިކަން ފެނުނެވެ. ބުތުރަސް ފުންމައިގެން ތެދުވެއްޖެއެވެ.\n"ކޮންކަމެއް ބޭނުންވަނީ؟ "ކާކުކަން ނޭގި ބާރަށް އެހުމާއެކު އެއީ ކާކުކަން ދެނެގަންނަން ނެގީ ސިކުންތުކޮޅެކެވެ. ވަގުތުން ރާގު ބަދަލުވެ މަޑުމައިތިރިކަމެއް ވެރިވިއެވެ. " މަރުހަބާ ވިޔަފާރިވެރިޔާ ސުލެއިމާން..."\nސުލެއިމާންގެ ނަން އިވުމުން ޝޭޚާއި މުޅި އާއިލާވެސް ތެދުވެ އޭނައަށް މަރުހަބާ ކީއިރު މޫނުމަތިން އުފާވެރިކަން ފައުޅުވެގެން ދިޔައެވެ. މޭބިސްކަދުރު މޫސުމްގައި ޖެރެޒްއަށް ޒިޔާރަތްކޮށް ވިޔަފާރިކުރުމުގެ ސަބަބުން އާއިލާގެ ބައެއް މެމްބަރުންނާއި ބައްދަލުވެފައިވާއިރު އެންމެނަށްވެސް ދަންނަ މަޝްހޫރު ނަމަކަށް އޭނަގެ ނަން ވެފައިވިއެވެ. އެމީހުންނަށް އޭނަކަން އެނގުމުން ބިރު ކޮންމެވެސް ވަރަކަށް ކެނޑިއްޖެއެވެ. އެންމެން ބޮނޑިވެގެން މިތާގައި ތިބީ ކީއްވެތޯ އޭނަ ސުވާލުކުރިއެވެ.\n"ކަލޭގެފާނަށް އަހަރެމެން މި ހޭދަކުރި ދުވަސްތަކުގެ ބިރުވެރިކަމެއް އޮޅުމެއް ނުފިލާނެ...." ޝޭޚު ޖަވާބުދިނެވެ.\n" ތިޔަބުނީ އަރަބިން އަރައިގަނެގެން އުޅޭ ވާހަކަހެން ހީވޭ...." ސުލައިމާން ބުނެލިއެވެ.\n"ތިއީ ތެދެއް. މި ހަގުރާމަ ނިމުމުން އަހަރެމެންނަށް ވެދާނެގޮތެއް ބުނާކަށް ނޭގޭ. އިއްޔެ އަހަރެމެންނަށް ފެނުނީ އަރަބިންގެ ކުރިމަތީގައި ރަސްގެފާނުގެ ލަޝްކަރު ކޭމްޕްކުރި މަންޒަރު. ވަރަށް އަވަހަށް ހަގުރާމައިގެ މައިދާން ހުޅުވިދާނެ. އަހަރެމެންގެ ޅަދަރިން ތިއްބާ އެހާ ފަސޭހައިން ތަން ދޫކޮށްލާފައި ދެވޭކަށް ނެތް. އަދި އަހަރެމެންގެ ދަނޑުތައް ދޫކޮށްލެވެންވެސް ނެތް."ޝޭޚު ވާހަކަދެއްކިއިރު ދަރިންދެކެ ވާ ލޯބީގެ ސަބަބުން ޖަޒުބާތީވެވި ލޮލުން ކަރުނަ ހިލިއްޖެއެވެ.\n"ކަންބޮޑުނުވޭ މަގޭ ލޯބިވާ އެކުވެރިޔާ." ސުލައިމާން ހިނިތުންވުމާއެކު ޖަވާބުދިނެވެ. " އަހަރެން ތިޔަ އެކުވެރިޔާއާއި އާއިލާ ހުރިހާ ގެއްލުމަކުން ސަލާމަތްކޮށްދޭންކަމަށް ވައުދުވަން. މިއަދު އަހަރެންނާއެކު ދަތުރުކޮށްފައި އައި މެހުމާނުންތަކެއް ތިޔަ ފަރާތާއެކު ނިދުމުގެ އިންތިޒާމް ހަމަޖެއްސުން ކޮންމެހެންވެސް މުހިއްމުކަމަކަށްވާތީ އެކަން ހަމަޖައްސައިދިނން އެދެން. އެމީހުންނަށްޓަކާ އިތުރު ކޮޓަރިއެއް މިތަނުގައި ހުރެދާނެތަ؟ "\n"އެންމެނަށް މަރުހަބާ.." ޝޭޚު އިޝާރާތްކޮށްލީ ފަރުބަދަމަތީގައި ހުރި އިމާރާތަށެވެ.\n"އެތަނުގައި އެމީހުންނަށް ތިބެވިދާނެ.."\nޝޭޚު އޭނަގެ ދަރިންނާއެކު ފްލޮރިންޑާމެން ތިބި ހިސާބަށް ދަތުރުކޮށް އަސްތަކުގެ ލަގަނުގައި ހިފައިގެން އިމާރާތާއި ދިމާލަށް ދަތުރުކުރާންފެށިއެވެ. އޭގެ ކުރިން ބައެއް ދަރިންތައް އެތަން ސާފުކޮށް ތަންމަތި އަޅާ ހަދައިފިއެވެ. ފްލޮރިންޑާއާއި ބޮޑުދައިތަ ސިޑިން އަރަންފެށިއިރު ދެމީހުންވެސް ތިބީ ފިރިހެނުންގެ ހެދުމުގައެވެ. އެދެމީހުންގެ ފަހަތުން ދެ ޚާދިމުންވެސް އައެވެ. އެންމެ ފަހަތުން ސުލެއިމާންއެވެ. ޝޭޚުގެ ދަރިން ސިޑިބަރި ތިރީގައި ބައްޕަގެ އަމުރެއްގެ އިންތިޒާރުގައި ތިބިތަން ފެނުނެވެ. ސުލެއިމާން އެމީހުންނަށް ރަންދީނާރު ތަކެއް ދީފައި އެދުނީ ކާނެ އެއްޗެއް ގެނެސްދިނުމަށެވެ. އެހާވަރުގެ ދީލަތިކަމެއް ފެނުމުން އެމީހުންވެސް އަވަސްވެގަތީ ސުލެއިމާންމެންނަށް ޚިދުމަތްކުރުމަށެވެ.\nފްލޮރިންޑާ ފަތްތަރުތަކުން އަރާފައި ކުޑަދޮރަކުން ބޭރަށް ބަލައިލުމުން މޭބިސްކަދުރު ދަނޑުތަކުގެ ތިރީގެ މަންޒަރުތައް ކޮންމެވެސް ވަރަކަށް ފެންނާން އޮތެވެ. އިރުމަތިން ލޮލުކޮޅަށް ދާންދެން އޮބާލާފައިވާ ބިމުގެ ތެރެއިން ދެމިފައިވާ ކޯރުގެ އައްސޭރިފަށް ވިނަތަކާއި ގަސްތަކުން ފެހިކޮށްލާފައެވެ. އެ ބިމުގެ އަނެއް ފަރާތުން އޭނަ ކުރިން ނުދެކޭފަދަ ތަފާތު ވައްތަރެއްގެ ފޭލިގެތަކެއް ފެންނާން ހުއްޓެވެ. ފޭލިގެތަކުގެ މެދުގައި ރަތްކުލައިގެ ބޮޑު ފޭލިގެއަކާއި ކުރިމަތީގައި ޖަހާފައިވާ ފޭލިގެވެސް ލޮލުގައި އަޅައިގަތެވެ. އެހެން ފޭލިގެތަކުގެ ކުރިމަތީގައި ހުރި ދިދަތައް ތަންކޮޅެއް ކުޑައެވެ. ފޭލިގެތަކުގެ ފަހަތުން ފެންނަން ހުރި އަސްތަކާއި ޖަމަލުތައް ނުދެކޭތާ ޒަމާންތަކެއް ފާއިތުވެއްޖެއެވެ. މިއީ އަރަބިންގެ ފޭލިގެ ކަމާއިމެދު ޝައްކެއްނެތެވެ. ފްލޮރިންޑާއަށް އޭނަގެ ބައްޕަ ގާތުގައިވާ ކަމުގެ އިހުސާސްކުރެވުނެވެ.\n"އެއީ އަރަބިންގެ ކޭމްޕެއް ނޫންތަ؟ " ސުލެއިމާން މައްޗަށް އެރުމާއެކު ފްލޮރިންޑާ ސުވާލުކޮށްލިއެވެ.\n"މެދުގައި އެވާ ފޭލިގެއަކީ އަރަބިންގެ ކޮމާންޑަރ ތާރިގް ބިން ޒިޔާދުގެ ފޭލިގެ. އަހަރެންގެ ސާހިބާ އަދި ކަމަނާގެ ބައްޕަ ކައުންޓް ޖޫލިއަންވެސް އެތާގައިވީ...."\nއެ ބިމުގެ ވައަތްފަޅިން ސްޕެއިންގެ ލަޝްކަރުގެ ފޭލިގެތައް ފެނުނުއިރު ލުދްރީކްގެ ފޭލިގެ ދެނެގަންނަން އުދަގުލެއްނުވިއެވެ. އެފޭލިގޭގައި ދަމާފައިވާ ފޮތިތަކާއި ވިހުރެމުންދާ ދިދަތަކާއިއެކު ފާރަވެރިން އެހާ ގިނައެވެ. އެތަނުގައި އާލްފްގެ ފޭލިގެވެސް ހުންނާނެކަން އެނގުމުން ފްލޮރިންޑާއަށް ތަފާތު އިހުސާސްތަކެއް ކުރެވުނެވެ.\n"އެހެރީ ރަސްގެފާނުގެ ފޭލިގެ ދޯ.." ފްލޮރިންޑާ އެހިއެވެ.\n"އަހަންނަށް އެނގޭ ކަމަނާ އާލްފް ހުރި ފޭލިގެ އޮޅުން ފިލުވަން ބޭނުންވާހެން. އެކަން ޔަގީންކުރެވޭނީ އެތަނަށްގޮސް އޮޅުން ފިލުވީމަ. ކަމަނާގެ ބައްޕަގެ ދީލަތިކަމާއި އޯގާތެރިކަމުން އެތަނަށްގޮސް ވާހަކަދައްކާލާ ކަންތައް އޮޅުން ފިލުވިދާނެކަމުގައި ފެނޭ...."\nފްލޮރިންޑާ ސުލެއިމާނަށް ޝުކުރު އަދާކުރިއެވެ.\n"ކޮންއިރަކުން ދާނީ؟ " ފްލޮރިންޑާ އެހިއެވެ.\n"ވީހާވެސް އަވަހަށް.."ސުލެއިމާން ބުނެލިއެވެ." ކަމަނާމެންނަށް ކެއުމުގެ އިންތިޒާމް ހަމަޖައްސައިފިން. ކަމަނާއަށް ބޮޑުދައިތައާއި އެ ޒުވާން ވަރުހުރި އިތުބާރުކުރެވޭ ދެ ޚާދިމުންނާއެކު ރައްކާތެރިކަން ލިބޭނެ...."\n"ކޮންއިރަކުން އެނބުރި އަންނާނީ؟ "\n"އެހެން ޔަގީންކޮށް ބުނާކަށް ނޭގޭ. އެކަމަކު ވީހާވެސް އަވަހަށް އަންނަން މަސައްކަތްކުރާނަން..."\nސުލެއިމާން ފްލޮރިންޑާމެންނަށް ކެއުމާއި ނިދުމުގެ އިންތިޒާމް ހަމަޖެއްސުމަށްފަހު އަލްވަދާއުގެ ސަލާމް ކުރުމަށްފަހު ފަރުބަދައިގެ ތިރިއަށް ދާން ދަތުރުފެށިއިރު އިރުއޮއްސި އަނިދިރިކަން ކައުނު ވަށާލައިފިއެވެ. ސުލެއިމާން ކިތަންމެފަހަރަކު ސްޕެއިންގެ އަހުލުވެރިންނާއި މުއާމަލާތުކޮށްފައިވިއެވެ. އެމީހުންގެ ބަހާއިއެކު ގޫތުބަހުން ފަރިތަކަމާއެކު ވާހަކަދައްކައިލެވެއެވެ. އެދެބަހުން ކުރެ ބަހަކުން ވާހަކަ ދެއްކިކަމުގައި ވިޔަސް އެމީހުންނަށް ހީކުރެވޭނީ އެ ޖަމައާތަށް ނިސްބަތްވާ މީހެއްކަމުގައެވެ. އޭގެ އިތުރުން ބަރުބަރު އަދި އަރަބިބަހަށްވެސް އޭނަ ފަރިތައެވެ. އާލްފްއާއި ޔައުގޫބު އަސްތިގީގައި އޮތް ޔަހޫދީންގެ ބައްދަލުވުމެއްގައި ހުއްޓާ ޚަބަރާއިގެން އައި މީހަކީވެސް ސުލެއިމާންއެވެ.\nސުލެއިމާން ސްޕެއިންގެ ކޭމްޕްގެ ފަހަތުން ގޮސް އެތަނާއި އަރާހަމަވީ އެހެން މީހުންނަށް ޝައްކުނުވާފަދަ ގޮތަކަށެވެ. ކައިރި އަވަށަކުން ނޫނީ ޝަހަރަކުން އައި މީހެއްކަމަށް ހީކުރެވޭފަދަ ގޮތަކަށް އޭނަ އެހިސާބުގައި ފާރަލައިހެދީ އާލްފް ފެނިދާނެކަމަށެވެ. އެކަމަކު އޭނަގެ އެއްވެސް ނިޝާނެއް ނުފެނުނެވެ. އެންމެފަހުން މީހުން ކުރެން އޮޅުން ފިލުވައިގެން ލުދްރީކް އުޅޭ ހިސާބު ހޯދައިގެން މަސައްކަތްކުރީ ޔައުގޫބު ފެނިލާތޯއެވެ. އެއްވެސް މީހަކު ޖަދަލުކޮށްފިއްޔާ އޭނައަކީ ދަތުރުވެރިއެއް ކަމަށާއި އެހިސާބު ހުރަސްކޮށް ދަނީކަމުގައި ބުނެވިދާނެއެވެ. ނަމަވެސް ހަގުރާމަވެރިން ހަމަލާއަށް ތައްޔާރުވަމުންދާތީ އޭނަ އެހިސާބުގައި އުޅުނުއިރު ފެނުނުކަމަކަށް ނުވިއެވެ. އޭނަ އާލްފްގެ ފޭލިގެ ހޯދާ އެހިސާބަށް ފޯރިއިރު ފޯރިމަރަން ހަގުރާމަވެރިން ތިބިތަން ފެނުނެވެ. އޭނަ ފޭލިގޭގެ ފަހަތަށްގޮސް ތަފާތު ގޮތަކަށް ކެއްސައިލުމުން އެތެރެއިން އެފަދަ ގޮތަކަށް ޖަވާބު އައުމުން ޔައުގޫބު ފޭލިގޭގައި ވިކަން ޔަގީންވިއެވެ. އަދި ޔައުގޫބުއަށް ފޭލިގޭގެ ބޭރުގައި ހުރީ ސުލެއިމާންކަން ޔަގީންވާނެއެވެ.\nޔައުގޫބު ބޭރަށް ނުކުމެ ސަލާމްކޮށްލިއެވެ.\n"ވީއިރު އަދިވެސް ޔައުގޫބު މިތާގައި މި މީހުންނާއެކު. އަދިވެސް އޭނައަށް މަޖުބޫރު ނުކުރެވޭތަ؟ " ސުލެއިމާން އެހިއެވެ.\n"އަހަރެންނަށް އޭނައަށް ވިސްނާދެވުނީސް އޮޕާސްގެ ސިޓީ ނުލިބުނުނަމަ....." ޔައުގޫބު ބުނެލިއެވެ.\n"އޮޕާސްއޭ ތިބުނީ ކާކަށް؟ "\n"އެކަމަކު ޔައުގޫބު މި އަނިޔާވެރި ރަސްކަން ނައްތައިލަން އުޅުނީ އަލްފަންސޫ މެދުވެރިކޮށެއް ނޫންތަ؟ " ސުލެއިމާން ސުވާލުކުރިއެވެ.\n"ތިބުނީ ތެދެއް. އަހަރެމެންގެ ރޭވުން ކިޔާދިނީމެއްނު. އެދުވަހު އެ ފޮށީގައި ހުރި ރަނުގެ ދީނާރުތައް އަލްފަންސޫއަށް ދެއްކިއެއްނޫންތަ؟ " ޔައުގޫބު ހަދާންކޮށްދިނެވެ.\n"އާނ.އަލްފަންސޫ އެކަމުގެ ތެރެއަށް އެހާ ބޮޑަށް ވަދެވިފައި ހުރެފައި މިވީ ކިހިނެއްތަ؟ " ސުލެއިމާން އެހިއެވެ.\n" އެފަހަރު ބައްދަލުވުން ނިމުނުއިރު އަލްފަންސޫއަށް އަހަރެމެންގެ ރޭވުން ކާމިޔާބުވާނެކަމުގެ ޔަގީންކަން ލިބުނު. އަހަރެން އޭނަގެ ސިކުނޑިއަށް އެކަން ވައްދާދިނިން. އަހަރެން އޭނައަށް ވިސްނައިދިނިން. އަރަބިން މި ގައުމު ފަތަހަކުރުމަށްފަހު އަލުން ތަޚުތު އަނބުރާ ހައްގުވެރިޔާއަށް ދީ އަލްފަންސޫގެ ހުރިހާ މުދަލަކާއި ބިމެއް އޭނައަށް އެމީހުން ދޭނެކަމުގެ ޔަގީންކަން ދިނިން. އޭނަގެ ލަނޑުދަނޑިއާއި ހިތުގެ މުރާދު ހާސިލުވާން އޮތީ ރަސްގެފާނު ލުދްރީކް ބަލިކޮށްގެން. އަދި ލުދްރީކްއަށް ކާމިޔާބުވެއްޖެއްޔާ އޭނައާއި ބޮޑުބޭބެ އަދި މުޅި އާއިލާއަށް ލިބިގެންދާނެ ނިކަމެތިކަން ހިތަކަށް ނުގެނެވޭ. އަހަރެން އަލްފަންސޫއަށް ވިސްނައިދިނިން. އަހަރެމެން އޮތީ ހަދަންވީގޮތް ރާވާފައި. ހަގުރާމައިގެ އެންމެ އުކުޅަކުން ލުދްރީކް ބަލިވުން. އަލްފަންސޫއަށް އެކަން ކުރެވެން އޮތީ. ހަމައެކަނި އޭނައަށް. އެކަން އޭނަ ސީރިޔަސްކޮށް ނަގަން ޖެހެނީ. ހަގުރާމައިގެ ފުރަތަމަ ދުވަހު އޭނައާއި އޭނަގެ ލަޝްކަރު އަރަބިންނާއި ގުޅެންޖެހެނީ. އަލްފަންސޫ އެ ރޭވުމަށް އެއްބަސްވެ އެގޮތަށް އަމަލުކުރަން ހުރީ........" ޔައުގޫބު ކިޔައިދިނެވެ.\n"ދެން ކިހިނެއްވީ؟ " ސުލައިމާން ޝައުގުވެރިވިއެވެ.\nޔައުގޫބު އޭނަގެ ޖީބަށް އަތް ކޮށްޕާލުމަށްފަހު ނެގި އެއްޗެއް ސުލެއިމާންގެ އަތަށް ފޯރުކޮށްލިއެވެ.


ފްރެންޗް ފްރައިސް ނުވަތަ ތެލުލިއަލުވި ކެއުމުން މީހާ މަރުވުމުގެ ފުރުސަތު ދެގުނައަށް އިތުރުވޭ: ދިރާސާ – Dhuvas Online\nފްރެންޗް ފްރައިސް ނުވަތަ ތެލުލިއަލުވި ކެއުމުން މީހާ މަރުވުމުގެ ފުރުސަތު ދެގުނައަށް އިތުރުވޭ: ދިރާސާ\nފްރެންޗް ފްރައިސް ނުވަތަ ތެލުލި އަލުވި ކާމީހުން މަރުވުމުގެ ފުރުސަތު ދެގުނައަށް އިތުރުކަމަށް ދާދި ފަހުން އެމެރިކާގައި ކުރި ދިރާސާއަކުން ދައްކައިފިއެވެ.\nއުމުރުން 45 އާއި 79 އަހަރާ ދެމެދުގެ މީހުން ބައިވެރި ކޮށްގެން އަލުވިކާމިންވަރު ބަލަން ހެދި މި ދިރާސާގައި އާންމު ދިރިއުޅުމުގައި ހަފްތާއަކު އެމީހަކު އަލުވިކަނީ ކިހަވަރަކަށް ކަމަށް ބަލައިފައިވެއެވެ. އެވަރަށް ބެލުމަށްފަހު ދިރާސާގެ ބައިވެރިންވަނީ ގްރޫޕުތަކަކަށް ބަހައިފައެވެ. މިދިރާސާ އަށް އަހަރަށް ކުރިއަށް ގެންގޮސްފައިވެއެވެ. އެ އަށް އަހަރުގެތެރޭގައި 236 މީހުން ވަނީ މަރުވެފައެވެ.\nޑޮކްޓަރ ނިކޯލާ ވެރޮނީސް އާއި އެނާގެ ޓީމުން ހެދި މި ދިރާސާގައި ބުނެފައިވާ ގޮތުގައި ތެލުލި އަލުވިގެ ގޮތުގައި މިދިރާސާގައި ބަލާފައިވަނީ ހަމައެކަނީ ފްރެންޗް ފްރައިޒެއް ނޫނެނެވެ. އޭގެ އިތުރުން އަލުވި ‘ފްރައި’ ކޮށްގެން ކެވޭ އެހެނިހެން ކާއެއްޗެހިވެސް ހިމަނާފައިވެއެވެ. މިދިރާސާއިން ވެރޮނީސްގެ ޓީމަށް އެއްކުރެވުނު މައުލޫމާތު ބޭނުންކޮށްގެން އެމީހުން ރިޕޯޓެއް ތައްޔާރު ކުރިއެވެ. ވެރޮނީސް ބުނިގޮތުގައި ތެލުލި އަލުވިއަކީ ގިނަމީހުންގެ ސިއްޙަތަށް އެހާފައިދާ ހުރި އެއްޗެއް ނޫންކަން އެނގުނު ކަމަށެވެ. ނަމަވެސް މިކަމަށް ސައިންސްގެ އަލީގައި މާބޮޑަށް ބެލިފައި ނުވާކަން އޭނާ ފާހަގަ ކުރިއެވެ.\nމިދިރާސާހެދި ޓީމުން ބުނެފައިވަނީ ތެލުގައި ޓްރާންސް-ފެޓްގެ މާއްދާ އިތުރަށް ހުރުމަކީ މީހާގެ ސިއްޙަތަށް ގެއްލުންހުރި ކަމެކެވެ. އެގޮތުން ހަށިގަންޑުގައި ‘ބޭޑް ކޮލެސްޓްރޯލް’ އިތުރުވުމުން ހިތުގެ ބަލިތައް ގިނަވާކަން ފާހަގަކުރެވިފައިވެއެވެ. އެހެންކަމުން މީހާގެ ފުރާނައަށް ނުރައްކާވާ މިންވަރު އިތުރުވެގެން ދެއެވެ.\nއަލުއްވަކީ އޭގެޒާތުގައި ސިއްޙަތައް ވަރަށް ފާއިދާ ހުރި އެއްޗެކެވެ. އަލުވި އެބަޔަކު ތައްޔާރުކުރާ ގޮތުން އޭގައި ހުންނަ ސިއްހަތަށް ފާއިދާވާ މާއްދާތަކަށް ނޭދެވޭ އަސަރު ކުރެއެވެ.\nއެގޮތުން އެއްޗެއް ތެލުލުމުގައި ދިމާވާ އެންމެ ބޮޑު ނުރައްކަލަކީ އެ އެއްޗެއް ތެލުލުމުގައި މާ ބޮޑަށް ރަތްވެ އެންދުމުން އުފެދޭ މާއްދާއެއް ކަމުގައިވާ ‘އެކްރިލްއެމައިޑް’ ނަމަކަށް ކިޔާ މާއްދާއެއް އުފެެދެއެެވެ. ދިރާސާ ތަކުން ދައްކާ ގޮތުން މި މާއްދާއަކީ ކެންސަރަށް މަގުފަހިވާ މާއްދާއެކެވެ. އެހެން ކަމުން ކޮންމެ އެއްޗެއް ތެލުލިޔަސް އެ ކާންވާނީ ބަލައިގެންނެވެ.\nވީމާ ކޮންމެ ބާވަތެއްގެ އެއްޗެއް ކާން ބޭނުންކުރިޔަށް ސިއްޚަތަށް ބަލައިގެން ކެއުމަށް ސަމާލުވުން މުހިންމެވެ.\nނުކުތާ ޖެހި says:\nތިޔަ ނުކެޔަސް ވާނި މަރު\nKonme insaaneh ge ves ajalu vany kan’daelhi nimifa ajalu hamaveema hama enme hin’dhukolheh ves avaheh ves adhi laheh ves nukuravvaane…\nކޯވިޑް-19 އަށް 21 މީހަކު ޕޮސިޓިވް ވެއްޖެ\nރާއްޖޭގައި ފުލްމެރަތަން ފުރިހަމަކުރި ފުރަތަމަ ފިރިހެން މަޖިލިސް މެމްބަރަކަށް އިލްޔާސް ލަބީބް\nއޮކްޓޯބަރު މަހު މީރާއިން 390 މިލިއަން ރުފިޔާ ބަލައިގަނެފި\nކޮވިޑް ޖެހިގެން ރާއްޖެއިން އިތުރު މަރެއް، ޖުމްލަ 41 އަށް އަރައިފި


Blog – Issey for Mayor\n(1) އަހަރެމެން ކުޑައިރު އިވޭ އެޑަކީ “ފަރިކެޑަހަ” މަހަށްދާ ވާހަކައެވެ. އެނގޭ ކަމަކީ އެއީ ވަރަށް ދުރުގައި ވާ ތަނެއް ކަމެވެ. އެހިސާބަށް ގޮސްފިނަމަ މަހެއް ނުބާނަ ވަރަށް ނާންނަ ކަމެވެ. އެހިސާބަށް ދާނީ (ނެރެގަނޑުން ނިކުމެގެން) އިބުރާ ކެއުޅާމެން އަހަންމަދުކަލޯމެން ކަހަލަ ވަރުގަދަ ކެޔޮޅުން ކަމަވެ. އެކަމަކު އެއީ ކިހިނެތްއޮންނަ ކޮން ކަހަލަ ތަނެއްކަމެއްވެސް އޭރަކު ނޭނގެއެވެ.\nއިގްތިސޯދު, ސިއްހަތު, ސިޔާސީ\n(1) އާސަންދައަކީ ފަހުގެ ނުވަތަ ކުރީތާރީހަކަށް ބެލިކަމުގައި ވިޔަސް ދިވެހި ސަރުކާރަކުން ރައްޔިތުންނަށް ތައާރަފްކޮށްދިިން އެންމެ ބޭނުންތެރި ނިޒާމޭ ބުންޏަސް ދޮގަކަށް ނުވާނެއެވެ. ބަލިވުމަކީ ވަކި މުއްސަންޖަކަށް ފަގީރަކަށް އޮއްނަ ކަމެއްނޫނެވެ. އަދި ބަލިވާހިނދު އެކަށީގެންވާ ފަރުވާ ލިބުމުގެ ހައްގު އޮންނަންވީ ހަމައެކަނި ފައިސާގެ ތަނަވަސްކަން ހުރި މީހުނަށް އެކަންޏެއް ނޫނެވެ. ނިކަމެތި ފަގީރު މީހާއަށްވެސް އެހައްގު އޮއްނަން ޖެހޭނެއެވެ. އެހެންކަމުން އާސަންދަ ދެމި އޮންނަން ޖެހޭނެއެވެ. އިތުރަށް ފުޅާ ކުރެވެން ޖެހޭނެއެވެ.\nރާއްޖޭގެ އެންމެ ފައިދާބޮޑު ވިޔަފާރި ކަމަށްވާ ޓޫރިސްޓް ރިސޯޓުތައް ހިންގުމުގައި ހަރަކާތްތެރިވާ ދިވެހިން އެމީހުންނަށް ލިބިދޭންޖެހޭ ހައްގު ހޯދުމަށް އެކި ސިސިފައިގާ ވަނީ މަސައްކަތް ކޮށްފައެވެ. އެހައްގުތައް ފުރިހަމަޔަށް ނުލިބި ލަސްވަމުން ދިއުމަކީ ކަންބޮޑުވާން ޖެހޭ މައްސަލައެކެވެ.\nރާއްޖޭގެ ރަށްތަކުގެ ފެނުގެ ހާލަތު – ބައިލޮޖިކަލް ބޮމެއް\nރާއްޖޭގެ ގިނަރަށްތަކުގައި އަދިވެސް ރައްކާތެރި ފެން ލިބޭކަށް ނުހުރެއެވެ. ގިނަރަށްތަކުގައި ބޭނުންކުރަން މިހުންނަނީ އޭގެ ރައްކާތެރިކަން ނޭގޭ ވާރޭ ފެނާއި ރައްކާތެރި ނަރުދަމާ ނިޒާމެއް ނެތުމުގެ ސަބަބުން ތައައްޔަރު ވެފައިވާ ވަޅު ފެނެވެ. ސާފު ރައްކާތެރި ފެނަކީ ސިއްހީގޮތުން ދުޅަހެޔޮ އާބާދީއަކަށް ވަރަށްމުހިންމު އަދި އެންމެ އަސާސީ އެއް ވަސީލަތެވެ. މިކަން މިހެން އޮތްއިރު ރާއްޖެތެރޭގެ ރަށްތަކުގައި ރައްކާތެރި ފެން ލިބެން ނެތުމަކީ ވަރަށް ކަންބޮޑުވާން ޖެހޭ ކަމެކެވެ.\nމަދިރި މަދޮކެރުމުގެ މަސައްކައް ވައިއެ ހިފުއަންނަ ޖެހީގެ\nރަށިވޭން ކޮންމިމީހަކުއަސް މަދިރަކުން ސަލާމައް ވެންނަ އަތައު ނުންފަހެނާ ފާއު ހޫރާނިލާ ދުވަހަށް މޮދޮވެނެންހެން މަށަ ހީވެނީ.. އެޅެއި އަލަކަނޑަނަ ހީށަސް، ގޭ ޖޯލިއެ ޖައްސާލާފޭއޮތަސް، ބަދިގެ ކައްކަންނަ ހީށަސް، ގެހައްދަށި އެސްޓީއަށް ޖައްސަންނަ ހީށަސް މިމަދިރާމެންގެ އުނދަގުލް އެވަރަހަ ފޯރާ… މަދިރާމެންގެ ސަބަބެން ޖެހޭ ހަމައެކަނިއުނދަގުލަކީ ވޭލާ ކެޑެކެޑެން އަތައު ނުންފަހެނާ ފާއު ހޫރަންނަ ޖެހުން އެކަނެކިއައްނުން …. އޭގޭން ޖެހޭ ބަލިތެކަކީ އެންމެންނާސް އެގޭ ބަލިތެކެއު…. މިހެން މިކަން އޮއްކަލް މަދިރިމަދޮކެރަންނަ އެކަށީގެންވޭ މަސައްކަތައް ނިކެރަންނަހެދީ އަޖާއިބު އަންތަރީސްވޭ.\nއެމަޖެންސީތަކުގައި ގުޅުމަށް އެއް ނަމްބަރު މުހިންމު\n(1) އެމަޖެންސީހާލަތެއްދިމާވުމުން ގުޅަންޖެހޭ ނަމްބަރު ހަނދާން ހުންނަނީ ކިތައް މީހުން ބާއެވެ؟ މާލޭގައި ހުންނައިރު ގުޅަންޖެހޭ ނަމަބަރުތައް ހިތުދަސްކޮށްގެން ހުއްޓަސް އެހެންރަށެއްގައި ހުއްޓާ ކަމެއްދިމާވުމުން ގުޅަންޖެހޭ ނަމްބަރުތަކެއް ނޭގޭނެއެވެ. އަދި މާލޭގައިވެސް ކޮންމެކަމަށް ވަކިނަމްބަރުތަކެއް ވާއިރު ހަނދާންބަލިމީހުނަށް އެމަޖެންސީއެއްގައި ހުންނާނީ ހަދާނެގޮތް ހުސްވެފައެވެ. އެމްބިއުލެންސަށްގުޅަން، ޕޮލިހަށްގުޅަން، އަލިފާންނިއްވަން ގުޅަން މިހެންގޮސް މިކަހަލަ ކޮންމެކަމަކަށް ކޮންމެރަށަކަށް ވަކިނަމްބަރުތަކެއް ހުރުމަކީ ކޮންމެހެންވެސް ބަދަލުކުރަންޖެހޭ ކަމެއްކަމުގައި ފެނެއެވެ.\nގެދޮރު އެޅުމުގެ މަޝްރޫއަށް ފައިސާހޯދުމަށް ރިސޯޓްތައް ދިނުން\nމިމަހުގެ ބާރަވަނަދުވަހު ކެބިނެޓުން ނިންމިކަމަށް ހަބަރުތަކުގައިވަނީ ގެދޮރުއެޅުމުގެ މަޝްރޫއަށް ފައިސާހޯދަން ހަތަރުރަށެއް ރިސޯޓުގެ ގޮތުގައި ތަރައްގީކުރަން ހުޅުވާލިވާހަކައެވެ. މިރަށްތައް ދޫކުރުމުގެ މައިގަނޑު އެއް އުސޫލަކީ ހައުސިންފަންޑަށް އެންމެގިނަ ފައިސާދޭން ހުށަހަޅާފަރާތަކަށް އިސްކަންދިނުމުގެ އުސޫލެވެ. މިގޮތަށް ވަކިކަންތަކަށް ފައިސާހޯދުމަށް ރަށްތައް ދޫކުރުމަކީ މާހަމަޖެހޭ އުސޫލެއްގޮތުގައި ނުފެނެއެވެ.\nއެކްސްޕޯޓް އިމްޕޯޓް ގާނޫނު އިސްލާހު ކުރާއިރު ކުރެވިދާނެ ބައެއް މުހިންމު ކަންތައްތައް\nސަރުކާރުން މިހާރު މަޖްލިހަށް ހުށަހަޅާފައިވާ އެކްސްޕޯޓް އިމްޕޯޓްގެ ގާނޫނަކީ އެގާނޫނު މެދުވެރިކޮށް އިޖްތިމާއީ އަދި އިގްތިސާދީ ގިނަ ލަނޑުދަނޑިތަކެއް ހާސިލްކުރުމަށް އެހިވެދޭނެ ގާނުނެކެވެ. މިގޮތުން ގައުމުގެ މުއްސަދިކަން ބެހިފައިވާގޮތަށް މިހާރަށްވުރެބޮޑަށް ހަމަހަމަކަން ގެނައުމާއި، ރާއްޖޭގެ ވިޔަފާރިތަކަށް ކުރިއެރުން ހޯދާދިނުމާއި، ދިރިއުޅެން ފަސޭހަ ވެއްޓެއް ގާއިމުކުރުން ހިމެނެއެވެ. ސަރުކާރުން މިބިލް ހުށަހެޅުމުގެ މައިގަނޑު ބޭނުމަކީ އަގުތަށް ތިރިކުރުމާއި ދިރިއުޅުމުގެ ފެންވަރު ރަނގަޅުކުރުމާއި މަސްވެރިކަމާއި ދަނޑުވެރިކަމާއި ދަތުރުފަތުރާއި އިގްތިސާދީ ހަރަކާތްތަކަށް މަގުފަހިކޮށްދިނުމުގެ ގޮތުން މިހާރުން މިހާރަށްވެސް ހޯދޭނެ ހައްލު ހޯދުމެވެ. މިމަގްސަދު މިހެން އޮތަސް މުޖްތަމައުގައި ހަމަހަމަކަން އުފެދުމާއި ފަގީރުންނާއި މުއްސަދިންގެ ފަރަގު ކުޑަކުރުމަކީ އަދި ގައުމަށް ދިމާވެފައިވާ ބައެއްމައްސަލަތް ހައްލުކުރުމަށް އެހީތެރިވިމަކީ މިބިލް އިސްލާހު ކުރުމުގެ މަގްސަދުތަކުގެ ތެރޭގައި ހިމެންން ޖެހޭނެ ކަންތަކެވެ.\nފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް (2390)\nއެކްސްޕޯޓް އިމްޕޯޓް ގާނޫނު އިސްލާހު ކުރާއިރު ކުރެވިދާނެ ބައެއް މުހިންމު ކަންތައްތައް (556)\nދިރިއުޅުމުގެ އާދަކާދައާއި ވައްޓަފާޅި ބަޖެޓަށް ތަކުލީފަކަށް ވެގެން ނުވާނެ (532)\nރާއްޖޭގެ ރަށްތަކުގެ ފެނުގެ ހާލަތު – ބައިލޮޖިކަލް ބޮމެއް (523)\nރިސޯޓް މުވައްޒަފުންގެ ހައްގުތައް ނުލިބި ލަސްވުމަކީ ސީރިއަސް މައްސަލައެއް (517)


SunOnline: Japan in Raajje ah 86 million rufiya ge sihhee aalaaiy thah\nޖަޕާނު ސަރުކާރުގެ ފަރާތުން ރާއްޖެއަށް 5.6 މިލިއަން ޑޮލަރު (86 މިލިއަން ރުފިޔާ)ގެ ސިއްހީ އާލަތްތައް ހަދިޔާކޮށްފި އެވެ.\nއެތަކެތި ހަވާލުކުރުމަށް މިއަދު ހެލްތު އިމަޖެންސީ އޮޕަރޭޝަން ސެންޓަރުގައި ބޭއްވި ރަސްމިއްޔާތުގައި، ސަރުކާރުގެ ފަރާތުން އެއްބަސްވުމުގައި ސޮއިކުރެއްވީ ހެލްތު މިނިސްޓަރު އަހުމަދު ނަސީމެވެ. ޖަޕާނުގެ ފަރާތުން ސޮއިކުރެއްވީ އެ ގައުމުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީ އެވެ.\nމިއަދު ހަދިޔާކުރި ސިއްހީ އާލާތްތަކުގެ ތެރޭގައި 65 ބެޑްސައިޑް މޮނީޓަރާއި 19 ޕޯޓަބަލް އަލްޓްރާ ސައުންޑް މެޝިނާއި 19 ޑީފައިބްރިލޭޓަރާއި 10 ޕޯޓަބަލް އެކްސްރޭ މެޝިން ހިމެނެ އެވެ. އަދި ގިނައަދަދެއްގެ ސިރިންޖު ޕަމްޕާއި އޭގެ އެސެސަރީސް ވެސް ވަނީ ހަދިޔާކޮށްފަ އެވެ.\nއެއީ ރީޖަނަލް ހޮސްޕިޓަލްތަކާއި އަތޮޅު ހޮސްޕިޓަލްތަކުން ދޭ ހިދުމަތުގެ ފެންވަރު ރަނގަޅު ކުރުމަށާއި ކޮވިޑް19 އާ ދެކޮޅަށް ރާއްޖެއިން ކުރާ މަސައްކަތްތައް އިތުރަށް ރަނގަޅުކުރުމަށް ފޯރުކޮށްދިން އެހީތެރިކަމެއް ކަމަށް ޖަޕާނުން ބުންޏެވެ.\nކޮވިޑް-19 އާ ދެކޮޅަށް ދިވެހި ސަރުކާރުން ކުރަމުންދާ މަސައްކަތްތަކަށް އެހީތެރިވުމަށް ޖަޕާން ސަރުކާރުން ވަނީ މީގެކުރިން ވެސް ބޮޑެތި އެހީތަކެއް ދީފަ އެވެ.\nމޯބައިލް ލެބޯޓްރީގެ ހިދުމަތް ހުރިހާ ރަށަކަށް ދޭން ފަށަނީ\nވެކްސިން ޖެހި ފަހުން ބައެއް މީހުން ޕޮޒިޓިވްވެފައިވޭ\nވެކްސިނަށް ފަހު ބޯންވީ ކުރުނބާ ފެން


SunOnline: REPORT: Bodu Suvaalu: Riyaaseetha? noonee Barulamaaneetha?\nމުޙައްމަދު ނާއިލް ހަފީޒް 13 Oct 2021, 09:23\nރާއްޖޭގެ ސިޔާސީ މަޝްރަހަކީ ތަފާތު މަޝްރަހެކެވެ. އެކި މޫސުންތަކަށް ފަރިވާ މޫސުމީ މަޝްރަހެކެވެ. އިންތިހާބުގެ މޫސުމަށް އަންނައިރު ސީޔާސީ މާކެޓުގައި ސީޔާސީ ވެރިންގެ "ޓްރާންސްފާ" ކުރިއަށްދެއެވެ.\nހަމަ އެ ބީދައިން ކޯލިޝަން އެއްބަސްވުންތައް ހެދުން ވެސް ފޯރިއާއެކު ކުރިއަށްދާއިރު އެކި ނަންނަމުގައި އާ ޕާޓީތައް ވެސް އުފަންވެއެވެ. އިންތިހާބުގެ މޫސުން ނިމުމާއެކު އަލުން ޓްރާންސްފާ މާކެޓު ހުޅުވިގެން ދެއެވެ.\nމި ހުރިހާ މޫސުމެއް ވެސް މިހާރު ރާއްޖޭގެ ސިޔާސީ މަޝްރަހަށް އައިސް މި ނިމެނީއެވެ. ނަމަވެސް އެތައް އަހަރުތަކެއް އެކަމެއްގެ ވާހަކަ ނުދައްކާ ތިބެ މިފަހަރުގެ މޫސުމުގައި ލައްވާލައިފައި މިއޮތީ ނިޒާމު ފުރޮޅާލުމުގެ މަސައްކަތުގެ ވާހަކައެވެ.\nބަރުލަމާނީ ނިޒާމަކަށް ރާއްޖޭގެ ވެރިކަމުގެ ނިޒާމު ކޮންމެހެން ވެސް ބަދަލުކުރަން ޖެހޭކަމަށް ބުނެ ވާކާލާތުކުރާއިރު ބަރުލަމާނީ ނިޒާމަކުން ރާއްޖެއަށް ލިބޭނީ ހަމައެކަނި ގެއްލުންކަމަށް ވެސް ވަކާލާތު ކުރާ ސިޔާސީ ދޫތަކެއް އެބައުޅެއެވެ.\nނަމަވެސް މިއާ ހިލާފަށް މި ނިޒާމަކީ ރާއްޖެއަށް އެންމެ އެކަށީގެންވާ ނިޒާމުކަމަށް ވާކާލާތުކުރައްވަމުން މި ނިޒާމު ގެނައުމަށް އެންމެ އިސްކޮށް އުޅުއްވާ ގާނޫނީ ވަކީލް ނިޝާން އިބްރާހީމް "ސަން"އަށް ވިދާޅުވީ، ރިޔާސީ ނިޒާމުގެ ތެރެއިން ވެރިކަން ހިންގާނަމަ ރާއްޖޭގައި ކޮންމެ ފަހަރެއްގައި ވެސް ރައްޔިތުންނަށް ލިބެނީ ބޮޑު ނިކަމެތިކަމެއްކަމަށެވެ.\n"އަޅުގަނޑުމެންނަށް ފެހި ގާނޫނު އަސާސީގެ ދަށުން ތިން ރިޔާސީ އިންތިހާބެއް ފެނިއްޖެ. އެއިން ކޮންމެ އިންތިހާބެއްގައި ވެސް ވެރިކަމަށް އައި ސަރުކާރެއް އައީ ކޯލިޝަން ހަދައިގެން. ނަމަވެސް ކޯލިޝަނަކީ ރިޔާސީ ނިޒާމެއްގައި ގާނޫނީ ގޮތުން އެއްވެސް ރަސްމީ ހައިސިއްޔަތެއް އޮންނަ އެއްޗެއްނޫން. ގާނޫނީ ބުރަދަނެއް ކޯލިޝަނަށް ދޭން، ގާނޫނު އަސާސީ ހުއްދައެއް ނުކުރެ،" އޭނާ ވިދާޅުވިއެވެ.\nނިޝާން ވިދާޅުވި ގޮތުގައި މިއީ ކޯލިޝަން ފަސޭހައިން ރޫޅާލުމަށް މަގުފަހިވެގެންދާނެކަމެކެވެ. އަދި އޭގެ ސަބަބުން ރައްޔިތުންނާއި ސަރުކާރަށް އޭގެ ގޮންޖެހުންތައް ކުރިމަތިވެގެންދާނެކަމެކެވެ.\n"ކޮންމެ ހާލަތެއްގައި ވެސް އޭތި ރޫޅާލެވޭނެ. އެ ރޫޅާލީމާ ނަތީޖާއަަކަށް ވަނީ ރައްޔިތުންނަށް ނިކަމެތިކަން ލިބެނީ. ސަރުކާރު ވީކްވަނީ. އަނެއްކާ ކޯލިޝަން ޕާޓްނަރުންގެ ގޮތުގައި ތިބި ފަރާތްތައް ސަރުކާރާ ދެކޮޅަށް ނިކުންނަނީ. އެހެންވީމާ އެބަޖެހޭ ކޯލިޝަން ޕާޓްނަރުންނާ ހަނގުރާމަ ކުރަން، އަދި ރައްޔިތުންނަށް ހިދުމަތްކުރަން ވެސް،" ނިޝާން ވިދާޅުވިއެވެ.\nމީގެ އިތުރުން ކޮންމެ ވެރިކަމެއް އައުމަށްފަހު ވެސް ރައްޔިތުންނަށް ވިސްނައިދޭ އަނެއް ވާހަކައަކީ ވައުދުތައް ފުއްދުމަށްޓަކައި ރައްޔިތުންގެ މަޖިލީހުގެ މެޖޯރިޓީ ބޭނުންވާނެ ވާހަކައެވެ. ނަމަވެސް އެއާއެކު ތިން ބާރު ވަކިވެފައި އޮންނަ ނިޒާމެއްގެ ތެރެއިން ވެރިކަން ކުރާ ބާރާއި، ރައްޔިތުންގެ މަޖިލީހާ ދެމެދު އޮންނަ މިނިވަންކަން ގެއްލިގެންދާކަމަށް ނިޝާން ވިދާޅުވިއެވެ.\n"މިއީ ވެސް ގާނޫނު އަސާސީން އަސްލު ހަގީގަތުގައި ހުއްދަކުރާނެ ކަމެއް ނޫން. އެހެންވީމާ އެކަމަށް ފޯމިއުލާއެއް ހޯދާއިރު އެ ފޯމިއުލާ ވެސް ފެންނަން މިއޮތީ ބަރުލަމާނީ ނިޒާމުން، ރައްޔިތުންގެ މަޖިލީހަށް މެމްބަރުން ހޮވާއިރުގައި ވެސް އެ މެމްބަރުން ވައުދުވަނީ ބަނދަރު ހަދައިދިނުމަށާއި މަގު ހަދައިދިނުމާ މިފަދަ ކަންކަަމަށް،"\n"އެހެންނަމަވެސް މިއީ ރިޔާސީ ނިޒާމެއްގައި ގާނޫނުން މަނާކުރާ ކަންކަން. ސަބަބަކީ މަޖިލިސް މެމްބަރަށް އެފަދަ ކަމެއް ކުރުމުގެ ގާނޫނީ ބާރުވެރިކަން ނެތީމަ. މެމްބަރަށް ވިސްނެނީ މިފަދަ ވައުދުތަކެއްގެ ތެރެއިންނޭ މަގާމަށް ހޮވޭނީ، އެހެންވީމާ މިސްކިތު ކާޕެޓު ބާވެގެން ބަދަލުކުރަންވިޔަސް މެމްބަރަށް ގުޅަނީ،" އޭނާ ވިދާޅުވިއެވެ.\nމި ވާހަކަތަކުން ދޭހަވާ ގޮތުގައި މިއަދު ރައްޔިތުންނަށް ނޭނގި ނަމަވެސް އަމަލުކުރެވެމުން އަންނަނީ ބަރުލަމާނީ ނިޒާމަށެވެ. އަދި ރައްޔިތުންގެ ވިސްނުން ވެސް ހުރީ މި ނިޒާމުގައި ކަން ހިނގާގޮތަށް ހޭނި ނިމިފައެވެ.\nވެރިކަންކުރާ މައި ޕާޓީ، އެމްޑީޕީގެ ތެރޭގައި ވެސް މި ބަހުސް ފާޅުކަން ބޮޑު ގޮތެއްގައި އަންނަނީ ކުރެވެމުންނެވެ. ނަމަވެސް އެޕާޓީގެ ތެރޭގައި މި ބަހުސްގައި ޕާޓީގެ އިސް މެމްބަރުންގެ ހިޔާލު ދެކަފިވެފައިވާކަމީ ފެންނަން އޮތް ހަގީގަތެކެވެ.\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ބަރުލަމާނީ ނިޒާމަކަށް ތާއީދުކުރައްވާއިރު އެމަނިކުފާނަށް ތާއިދުކުރައްވާ އެ ޕާޓީގެ މެމްބަރުން ވެސް ހުންނެވީ ރައީސް ނަޝީދުގެ ނިންމެވުމާ އެއްކޮޅަށެވެ.\nމާޗު 1، 2019: ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު --- ސަން ފޮޓޯ/ މުހައްމަދު މުޒައްޔިން ނާޒިމް\n"ބަރުލަމާނީ ނިޒާމަށް އަޅުގަނޑު ދެކޭ ގޮތުގައި، އެމްޑީޕީގެ ވަރަށް ގިނަ ބޭފުޅުން ތާއީދުކުރާނެ. މި ޕާޓީ އަބަދުވެސް ތާއިދުކުރަމުން އަންނަ ނިޒާމެއް. އަދި ވެރިކަން ހިންގުމަށް އަބަދުވެސް މި ޕާޓީގެ މެމްބަރުން އެދޭ ގޮތް،" މޭ ހައެއްގައި ރައީސް ނަޝީދަށް އަމާޒުކޮށް ދިން ހަމަލާއަށްފަހު އެންމެ ފުރަތަމަ ބޭއްވެވި ނޫސްްވެރިންގެ ބައްދަލުވުމުގައި ނަޝީދު ވިދާޅުވިއެވެ.\nނަމަވެސް މި ބަހުސްގައި އެ ޕާޓީގެ ތެރޭގައި ހިމޭނުން ތިއްބަވާ މެމްބަރުން ވެސް އެބަ ތިއްބެވިއެވެ. އޭގެތެރެއިން ބައެއް މެމްބަރުން ގަބޫލުކުރާ ގޮތުގައި ވަކި ނިޒާމެއް އޮތުމުގެ މާ ބޮޑު ބޭނުމެއް ނެތެވެ. އަދި ވަކި ނިޒާމަކަށް ރާއްޖޭގެ ވެރިކަން ހިންގުމުގެ ނިޒާމު ބަދަލުކޮށްގެން ކުރާނެ މާ ބޮޑެތި ފައިދާތަކެއް ވެސް ނެތެވެ.\nމިއީ އެ ޕާޓީއަށް ނިސްބަތްވެވަޑައިގަންނަވާ ރައްޔިތުންގެ މަޖިލީހުގެ މެމްބަރު ހަސަން ޒަރީރުގެ ބަސް މަގުގެ ރާގު ވެސް ހުރި ގޮތެވެ.\nއަޅުގަނޑު ގަބޫލެއްނުކުރަން ވަކި ނިޒާމެއް ސީދާ އޮވެގެން އެ ނިޒާމަކީ އޭ އެންމެ ރަނގަޅު ނިޒާމަކީ. - މަތިވެރި ދާއިރާގެ މެމްބަރު ހަސަން ޒަރީރު -\n"ބަރުލަމާނީ ނިޒާމުކަމަށް ވިޔަސް، ރިޔާސީ ނިޒާމެއްކަމަށް ވިޔަސް ނިޒާމުގައި ނެތް މައްސަލައެއް. ދުނިޔޭގެ ގައުމުތަކުގައި، ތަރައްގީވެފައި ހުރި ބޮޑެތި ގައުމުތަކުގައި ބަރުލަމާނީ ނިޒާމަށް ގައުމުގެ ވެރިކަން ހިންގަމުން އެބަދޭ. އެ ގައުމުތަކުގައި ވެރިކަން ހިންގަމުން އަންނަނީ ހަމަ ވަރަށް ރަނގަޅަށް. ރާއްޖެއަށް ވެސް މި ނިޒާމު ގެނެވިދާނެ. އެކަމު ނިޒާމު ގެނެސް ކަންކަން ކުރާ ގޮތަކުން ފައިދާ އެއް ފެންނާނީ،" ޒަރީރު "ސަން"އަށް ވިދާޅުވިއެވެ.\nމިއީ ހަމައެކަނި އޭނާގެ ވާހަކައެއް ވެސް ނޫނެވެ. ހަމަ އެ ޕާޓީއަށް ނިސްބަތްވެވަޑައިގަންނަވާ ރައްޔިތުންގެ މަޖިލީހުގެ އިހަވަންދޫ ދާއިރާގެ މެމްބަރު މުހައްމަދު ޝިފާއު ވެސް ވިދާޅުވާ ގޮތުގައި މައްސަލައަކީ ވެރިކަން ހިންގާ ނިޒާމަށް ކިޔާ ނަމެއް ނޫނެވެ. މައްސަލައަކަށް ވަނީ ކޮންމެ ނިޒާމެއް އޮތް ނަމަވެސް އެ ނިޒާމުގެ ތެރޭ ތަންފީޒުކުރަން މަސައްކަތްކުރާ އުސޫލުތަކެވެ.\nއެއާއެކު އިދިކޮޅުން ވެސް މި ބަހުސްގައި ވަނީ ބައިވެރިވެފައެވެ. އިދިކޮޅުން ތުހުމަތުކުރާ ގޮތުގައި މިއީ ވަކި ފައިދާތަކެއް ހޯދުމުގެ ގޮތުން ހިންގަން އުޅޭ ކަމެކެވެ. އަދި މިއީ ރައްޔިތުންނަށް އޭގެން ފައިދާއެއް ލިބޭނެ އެއްވެސް ކަމެއް ހާސިލްވާނެކަމެއް ނޫނެވެ.\nމީގެ އިތުރުން މިއަދު ގައުމުގެ ހާލަތު އޮތް ގޮތުން މި ނިޒާމު މި ވަގުތު ގެނައުމަކީ ވެސް އެންމެ ރަނގަޅު ގޮތެއް ނޫންކަމަށް އިދިކޮޅުން ބުނެއެވެ.\nއިދިކޮޅު ކޯލިޝަނުގައި ހިމެނޭ ޕީއެންސީގެ ނައިބު ރައީސް އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފްގެ ވާހަކަތަކުން އެއީ އޭނާ ވެސް ދެކިވަޑައިގަންނަވާ ގޮތްކަން ހާމަވެއެވެ.\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް(މ) -- ސަން ފޮޓޯ/ ފަޔާޒު މޫސާ\n"ބަރުލަމާނީ ގެނެސްފިނަމަ ރާއްޖެ ކަހަލަ ތަނެއްގައި ވާނެ ގޮތަކީ ހަމަ އާއިލާއެއްގެ ތެރޭ ވެރިކަން އޮންނާނީ. މަޖިލީހުގައި ވެސް އިންނާނީ މިނިސްޓަރު، މިނިސްޓްރީގައި ވެސް އޭނާ އުޅޭނީ. އެހެންވީމާ ކަމެއް ގޯސް ވިޔަސް ހަމަ އެއްވެސް ގޮތެއް ނޯންނާނެ ހެދޭކަށް. މިހާރު ރާއްޖޭގައި ކަންކަން ހިނގަމުންދާ ގޮތަށް ބަލާއިރު މި ނިޒާމަކީ އެންމެ އެކަށީގެންވާ ނިޒާމެއް ނޫން،" އާދަމް ޝަރީފް "ސަން"އަށް ވިދާޅުވިއެވެ.\nއެނާގެ އެންމެ ބޮޑު ކަންބޮޑުވުމެއްގެ ގޮތުގައި އޮތީ ބާރުތަކުގެ މިނިވަންކަން ގެއްްލިގެން ހިނގައިދާނެތީއެވެ.\nމިހާރު ނަމަ ތިން ބާރު މިނިވަންކޮށް އޮތީ. މިހާރު މަޖިލީހަށް ތަންކޮޅެއް ގިނަ އެމްޑީޕީ މެމްބަރުން އިތުރުވީމާ ތަންކޮޅެއް އުނދަގޫވެގެން މިއުޅެނީ. އެހެންނޫންނަމަ ބެލެންސެއް އޮންނާނެ. -މަޑުއްވަރީ ދާއިރާގެ މެމްބަރު އާާދަމް ޝަރީފް-\nހުރިހާ ސިޔާސީ ފަރާތްތަކަކުން ވެސް އެއްްބަސްވާ ހަގީގަތަކީ ރާއްޖޭގައި މިއަދު ވެރިކަމުގެ ނިޒާމު ބިނާވެފައި އޮތީ ދެ ނިޒާމެއް މަސްހުނިވެގެންކަމަށެވެ.\nއަދި ބަރުލަމާނީ ނިޒާމެއްގެ ތެރެއިން ފެންނަ އެތައް ކަމެއް ރާއްޖޭގައި ވެރިކަމުގެ "ރިޔާސީ" ނިޒާމުން ވެސް ފެންނަކަމަށެވެ. ނަމަވެސް ބަހުސް ފެށިގެން އަންނަނީ ބަރުލަމާނީ ނިޒާމެއްގެ ސިފަތައް އަށަގެންފައި ހުރިއިރު ވެސް ރިޔާސީ ނިޒާމު ދޫކޮށް ބަރުލަމާނީ ގެންނަންޖެހޭކަމަށް ވަކާލާތުކުރާ ހިސާބުންނެވެ.\nކޮންމެއަކަސް މި ހުރިހާ ވާހަކަތަކަކާއެކު ވެސް ގައުމުގެ ވެރިކަމުގެ ނިޒާމު ފުރޮޅާލުމުގެ ބާރު އޮތީ ރައްޔިތުންގެ އަތްމަތީގައެވެ.\nމިހާ ހިސާބުން ދެން އުފެދޭ ސުވާލަކީ ބަރުލަމާނީ ނިޒާމަކަށް ދާނީތޯ ނުވަތަ މިހާރު މި އޮތް ރިޔާސީ ނިޒާމުގެ މަތީ ދެމި ތިބޭނީތޯ އުފެދޭ ސުވާލެވެ.\nރައްޔިތުން މި ދެ ނިޒާމާ ދޭތެރޭ ވިސްނާ ގޮތަކީ ކޮބައިތޯއެވެ. އަދި މި ކަމުގައި ރައްޔިތުންގެ ނިންމުމަކީ ކޮބައިތޯއެވެ.


SINAAN ge Column: Dhivehinge Leynaaru masverikamun Tourism ah badhalu vee keehvve? - One Online\nމަސްވެރިޔަކު މާލޭ މަސްމާރުކޭޓަށް މަސް މަސް އަރުވަނީ --- ވަން ފޮޓޯ: މުހައްމަދު އައުޒަމް\nދިވެހީންގެ ލޭނާރަކީ ޓޫރިޒަމޭ ބުނުމުން އަޑުއަހަން ފަސޭހައެއް ނޫނެވެ. ދާދި މިދާކަށް ދުވަހާއި ޖެހެންދެން އެ ލޭނާރަކީ މަސްވެރިކަމެވެ. މިއަދު އެހެން ބުނާނެ މީހަކު ނެތެވެ. ލޭނާރު ކަމަށް ބެލެވެނީ ގައުމަށް އެންމެ ގިނަ ފައިސާ ވަންނަ ވިޔަފާރި ނުވަތަ އެ ވިޔަފާރީގެ ދާއިރާ ކަމަށް ގަބޫލު ކުރެވެ އެވެ. މިއަދު އެއީ ޓޫރިޒަމެވެ. އެ ހަގީގަތް ބަދަލެއް ނުކުރެވޭނެ އެވެ. އެކަމަކު އެ ލަގަބު މަސްވެރިކަމުން ޓޫރިޒަމަށް ދިޔަ ގޮތް ވެސް އެއީ ދައްކާން ޖެހޭ ވާހަކައެކެވެ.\nދިވެހީންގެ ލޭނާރުގެ ޝަރަފު މަސްވެރިކަމަށް ގެއްލުނު ފަހުން މާގިނަ އަހަރުތަކެއް ނުވެ އެވެ. މިވީ މަދު އަހަރު ތަކުގެ ތެރޭގައި ލައްކަ ގިނަ ކަންކަން ވެއްޖެ އެވެ. ގިނައީ އިހުމާލެވެ. ސިޔާސަތެއް އޮތަސް، ނެތަސް ސިޔާސަތުވެރީންގެ އަޅައިލުމެއް މަސްވެރިކަމަށް ނެތުމަކީ އެންމެ ބޮޑު އިހުމާލެވެ. ބައެއް ކަންކަމަށް ބަލައިލަމާތޯ އެވެ.\nމީގެ އަހަރުތަކެއް ކުރީން ރާއްޖޭގައި ކުރަމުން އައި އެތައް މަސްވެރިކަމެއް އެއްކޮށް އުވި ހިނގައްޖެ އެވެ. އަނެެއްބައި ކަންކަން ވަނީ އުވިގެން ދިޔުމުގެ ފަހު މަރުހަލާގަ އެވެ. އޭގެ ތެރޭން ވެސް އެންމެ ބޮޑަށް ފާހަގަކޮށްލެވޭ ދެތިން ކަމެއްގެ ގޮތުގައި، ހުއިފިލަނޑާގެ މަސްވެރިކަމާއި ފާނަ މަސްވެރިކަން އަދި އިހީގެ މަސްވެރިކަން ހިމެނެ އެވެ. މާކުރީގެ ހަނދާންތަކެއް ނޫނެވެ. މީގެ މަދު އަހަރުތަކެއް ކުރީން ވެސް މި ތިން މަސްވެރިކަމަކީ ރާއްޖޭގެ ވަރަށް ގިނަ ރަށްރަށުގައި ފުޅާ ދާއިރާއެއްގައި ކުރަމުން އައި ކަންކަމެވެ. މިއަދު އެކަންކަން ކުރާ ދޯންޏެއް ފެނުން ވެސް ވަނީ ތަފާތު ކަމަކަށެވެ.\nސަބަބަކީ ކޮބާ ހެއްޔެވެ؟ އެކަން ދެނެހުރީ ކާކު ހެއްޔެވެ؟ ސިޔާސަތުވެރީން ނުވަތަ ސަރުކާރުތަކުން މަސްވެރިކަން ކުރާ މީހުންނަށް ހުޅުވައިދިން ފުރުސަތަކީ ކޮބައިހެއްޔެވެ؟ ކަނޑުފަޅު ފީނައިގެން އެމީހުން ކުރި ބުރަ މަސައްކަތަށް ހޯދައިދިން ބާޒާރަކީ ކޮބައިހެއްޔެވެ؟ ޓޫރިޒަމުގެ މުޅި އިންޑަސްޓްރީ ކޮޅަށް ޖަހަން ކުރި މަސައްކަތާ ގާތަށް ވެސް މަސްވެރިކަން ތަރައްގީ ކުރަން ކުރި ކަމެއް އެބަ އޮތްހެއްޔެވެ؟\nނޫނެކެވެ. ކޮށްދިން އެއްކަމެއް ވެސް ނެތެވެ. އެމީހުންނަށް ބާޒާރެއް ލިބުނިއްޔާ ލިބުނީ އެވެ. ނުވާ ބަޔަކު ހުއްޓާލާފައި އެހެން ކަމެއް ކުރަންވީ އެވެ. މަސްވެރިންނާ މެދު ސަރުކާރުގެ ސިޔާސަތަކީ އެއީއޭ ބުނާ ކަހަލަ އެވެ.\nދެން އޮތީ ކަނޑުމަހުގެ މަސްވެރިކަމާއި ބޮޑުކަންނެލީގެ މަސްވެރިކަމެވެ. ރާއްޖޭގައި 150 ވަރަކަށް ރިސޯޓު އޮތް އިރު، މަހަށް ފުރާ ދޯނި ފަހަރުގެ އަދަދު އެތައް ހާހަކަށް އަރައެވެ. ހަމަ އެކަނި ކަނޑުމަހާއި ބޮޑު ކަންނެއްޔަށް ދުއްވާ އޮޑިދޯނި ފަހަރަށް އެކަނި ބެއްޔަސް އެ އަދަދު ހާހުން ހާހުން ގުނައިލެވޭނެ އެވެ. ސުވާލަކީ އޮޑިދޯނިފަހަރު، އޭސީ ކޮޓަރިތަކާއި ފުރިހަމަ ސިޓިން ރޫމު ތަކާއި އެކު ދިރިއުޅެވޭނެ މޮޅު ފެންވަރުގެ ގެޔަކަށް ބަދަލުވެ، އޭގެ ސައިޒު ކުދި ކުދި ފަލި ދޯނި ފަހަރު ނުވަތަ ޓޫޓީ އިންޖީނު އެޅި ދޯނި ފަހަރުން، 100 ފޫޓުން މަތީގެ ބޮޑެތި "މަނަވަރު"ތަކަށް ބަދަލުވި އިރު، މި އިންގިލާބީ ބަދަލާ އެކު ފައިހަމަ ކުރަން ސަރުކާރުތަކުން ކުރީ ކޮން ކަމެއްތޯއެވެ؟\nމަސްވެރިކަމުގެ މޫސުމެއް އައިސްފި ނަމަ މަސްކޮޅު ކިރޭނެ ފަދައެއް މިއަދުވެސް ނެތެވެ. އައިހެއް ނުލިބެ އެވެ. މަސް ކިރާން ސަރުކާރުގައި ހުރި މަސްބޯޓުފަހަރުގެ ސައިޒު އަމިއްލަ މީހުން މަހަށް ދުއްވާ ދޯނިފަހަރަށް ވުރެ ކުއްޖެވެ. ދެން މިކަން ކުރާނެ ގޮތެއް ވިސްނާވަޑައިގަންނަވާށެވެ!\nމަސްވެރިކަމުގެ ކޮންމެވެސް ބޮޑު މާސްޓާ ޕްލޭނެއް ނުހަދާ ދުވަސްވަރެއް އަޅުގަނޑުގެ ހަނދާނަކަށް މިދިޔަ ވިއްސަކަށް އަހަރަށް ބަލާ އިރު ވެސް ނާދެ އެވެ. އެ މާސްޓާޕްލޭނުތަކުން ވާ ފައިދާއެއް ފެންނާނެ ދުވަހެއް ވެސް ނާދެ އެވެ. ބާނާ މަސްކޮޅު ނުކިރިގެން ކަނޑަށް އުކާލަން ނުޖެެހޭ މަސްވެރި މޫސުމެއް ނާދެ އެވެ. ދެން އަންނަ މޫސުމަށް ތައްޔާރުވެ މަސްވެރީން ބާނާ ހުރިހާ މަހެއް ގަނެވޭނެ މިންވަރަށް ތައްޔާރުވާނެ ކަމަށް ނުބުނާ އަހަރެއްވެސް ނާދެ އެވެ. މަސް ގަނެފައި މަސްވެރީންނަށް ދޭން ޖެހޭ ފައިސާކޮޅު ވަގުތުން ދެވޭނެ ގޮތް "ކުރިޔަށް އޮތްތަނުގައި" ހަމަޖައްސާނެ ކަމަށް ސަރުކާރުގެ މަސް ކުންފުނީން ނުބުނާ އަހަރެއް ވެސް ހަމަ ނާދެ އެވެ. އެކަމަކު އެ ބުނާ އަހަރެއް މަސްވެރީންނަކަށް ވެސް ނާދެ އެވެ.\nއަޅުގަނޑުގެ ނަޒަރުގައި، މިދިޔަ އަހަރުތަކުގައި، ސަރުކާރުތަކުން ކުރި ކަމަކީ މަސްވެރިކަން ތަރައްގީކުރުމުގެ ނަމުގައި އެ އިންޑަސްޓްރީ އިތުރަށް ނިކަމެތި ކުރީއެވެ. ވާދަވެރި ވިޔަފާރީގެ މާހައުލެއް މިއަދުވެސް މިތަނުގައި ނެތީ ސަރުކާރުތަކުގެ އިހުމާލުންނެވެ. އެނގޭ ކަމަކީ ކަނޑުމަހުގެ މަސްވެރިކަން ވެސް ބޮޑުކަންނެލީގެ މަސްވެރިކަމަށް ވެސް އެ މަސް ގަނެވިއްކޭނެ ވާދަވެރި ބޮޑު މާކެޓެއް ރާއްޖޭގައި އުފައްދަން ސަރުކާރުތަކުން ކުރިކަމެއް ނެތްކަމެވެ.\nރާއްޖޭގެ ރަންބިސް އަޅާ ކުކުޅު ދިވެހީންގެ ލޭނާރަށް ބަދަލުވެގެން ދިޔަ އިރު، އެބުނާ ރަން ބިސް ފަޅުވައި، ބޮޑުކޮށް އެޔަށް ފަރުވާދިން ގޮތަށް ދިވެހީންގެ ލޭނާރުގެ ޝަރަފު އޮތް، މަސްވެރިކަމަށް ފާރަވެރި ނުވީ ކީއްވެތޯއެވެ؟ ހުރިހާ ލުޔެއް ޓޫރިޒަމަށް އަދި ހުރިހާ ފުރުސަތުތަކެއް ޓޫރިޒަމަށް އެކަނި ފަހިކޮށްދިނީ ކީއްވެތޯ އެވެ؟\nދުނިޔޭގެ ބޮޑެތި ހޮޓެލް އަދި ރިސޯޓު ޗޭނުތައް ރާއްޖެއަށް ގެނެސް، ޓޫރިޒަމް އިންޑަސްޓްރީ ދިރުވައި ބިޔަކުރަން ބޭރު ގައުމުތަކަށް ގޮސް، ރައްޔިތުންގެ ޓެކްސް ފައިސާއިން މިލިއަނުން ހަރަދުކުރި ގޮތަށް، މަސްވެރިކަމުގެ އިންޑަސްޓްރީ ތަރައްގީކޮށް ސަރަހައްދީ އެންމެ ބޮޑު "މަސް ގަނެ ވިއްކުމުގެ ބާޒާރު" ރާއްޖޭގެ ކަނޑުގެ ސަރަހައްދުތަކުގައި ގާއިމުކުރަން މަސައްކަތް ނުކުރީ ކީއްވެތޯއެވެ؟\nދުނިޔޭގެ ބޮޑެތި ބިލިއަނަރުން އައިސް ރާއްޖޭގެ ކަނޑުފަޅުގައި ސްޓޭޝަންތަކާއި މަސް ގަނެ ޕްރޮސެސްކޮށް އެކްސްޕޯޓުކުރާ ބޮޑެތި ހަބުތައް ހަދަން ފުރުސަތު ދީ އެކަން މާކެޓު ކުރި ނަމަ، ރައީސް ސޯލިހު ދާދި ފަހުން އެ ވިދާޅުވިގޮތަށް، މި ސަރަހައްދުގައި މަހުގެ އަގު ކޮންޓްރޯލުކުރާ ބަޔަކަށް ދިވެހީން ނުވާނެތޯ އެވެ؟ އެހެން އެކަން ކުރި ނަމަ، މިއަދު ދިވެހީން ހަމަ އެކަނި މިފްކޯ އަދި އެންސިސްގައި އާދޭސް ކޮށްލަކޮށްލަ ތިބެން ޖެހޭނެތޯ އެވެ؟ އެއްކޮޅުން ބޮޑު ކަންނެލީގެ މުޅި އިންޑަސްޓްރީ އޮތީ އެންސިސްގެ ކޮންޓްރޯލުގަ އެވެ. އަނެއްކޮޅުން ކަނޑުމަހުގެ ކޮންޓްރޯލު އެއޮތީ އަމިއްލަ ހާލާވެސް ނުވާ، ނޭވާ ހޮޅިޔަށް އެޅިފައި އޮތް މިފްކޯގަ އެވެ.\nމިދުވަސްވަރު މީ އަހަރު ތެރޭގައި ރާއްޖެއަށް އަންނަ އެންމެ ރަނގަޅު މަސްވެރިކަމުގެ ދުވަސްވަރެވެ. އެންވެރިކަން ރަނގަޅުވެފައި ރާއްޖޭގެ ގިނަ ސަރަހައްދުތަކަށް ކަނޑުމަހުގެ މަސްވެރިކަން ވެސް، ބޮޑުކަންނެލީގެ މަސްވެރިކަންވެސް ރަނގަޅެވެ. އެކަމަކު ކުރާނީ ކީއް ހެއްޔެވެ؟ އެންސިސްގައި ބޮޑު ކަންނެލީގެ އަގު މިހާރު ހުރީ 50 ރުފިޔާއަށް އަދި 40 ރުފިޔާއަށެވެ. މިއީ އެކުންފުނީން ކަންނެލި ގަންނަ އެންމެ ދަށް ރޭޓުގެ ތެރޭގައި ހިމެނޭ އަގެކެވެ. ރަނގަޅު އަދަދަކަށް ކަންނެލި ގަނެ، ވަގުތުން ފައިސާދީ، ޕެކްކޮށް ބޭރު ކުރެވޭނެ ކެޕޭސިޓީ ހުރި ދެވަނަ ކުންފުންޏެއް މިރާއްޖޭގައި އެންސިސް ފިޔަވައި ނުވެސް ނެތީއެވެ. އެއީ ސަރުކާރާ ބެހޭ ކަމެއް ނޫންތާއެވެ!\nޓޫރިޒަމް ފަދަ އިންޑަސްޓްރީއަކަށް ގައުމުގެ މައި އިގުތިސާދު އެއްކޮށް ބަރޯސާވެ އޮތުމަކީ ރާއްޖެއަށް ކިހާ ރިސްކު ބޮޑު ކަމެއްކަން މިވަގުތު މި އޮތީ ފެންނާށެވެ. ދުނިޔޭގެ ކޮންމެ ތަނަކަށް އަންނަ ލޮޅުމަކާ އެކު ދިވެހީން ބަނގުރޫޓުވާ ހިސާބަށް ރިސްކު ބޮޑުވަނީ، އެންމެ އިންޑަސްޓްރީއަކަށް މުޅި ގައުމު ހުސްވެފައި އޮތީމަ އެވެ. އަމުދުން އެ އިންޑަސްޓްރީއަކީ ދިވެހީންގެ އެއްވެސް ކޮންޓްރޯލެއް ނުވެސް ނެތް އިންޑަސްޓްރީއަކަށް ވާތީ އެވެ.\nމީ މިކަމާ މެދު އަނެއްކާވެސް ސީރިއަސްކޮށް ވިސްނައި ކަންތައްތަކެއް ނިންމާން ވެއްޖެ ވަގުތެވެ. ކަރުދާހުގައި ސިޔާސަތު ހުރެގެން ފައިދާއެއް ވާނެ ނަމަ، އެކަން އޮތީހީ ރަން ތިރީސް އަހަރުގައްޔާއި އޭގެ ފަހުން އައި އަހަރުތަކުގައި ވެސް ވެފަ އެވެ. ވާން ޖެހޭ ގޮތަކީ ޓޫރިޒަމެކޭ އެއްފަދައިން މަސްވެރިކަމުގެ ބާޒާރުވެސް މިތަނުގައި ހުޅުވައިލާންވީ އެވެ. ބޭރުގެ ކުންފުނިތައް އައިސް މިތަނުގައި އިންވެސްޓުކުރާން ފުރުސަތު ދޭންވީ އެވެ. ޓޫރިޒަމަށް އިންވެސްޓަރުން އަދި މާކެޓް ހޯދަން ފައިސާ އިންވެސްޓްކުރާ ފަދައިން މަސްވެރިކަންވެސް އިޝްތިހާރު ކޮށް، ރާއްޖޭގެ އެކި ކަންކޮޅުތަކުގައި އެކި ފެންވަރުގެ "މަސް ހަބު"ތައް ހަދަން ފުރުސަތު ދޭންވީ އެވެ. އޭގެ އެތައް ބައިވަރު ހަބުތައް ރާއްޖޭގެ އެތަންމިތަނުގައި ހުންނަން ވީއެވެ. އޭގެ ތެރޭގައި ދުނިޔޭގެ ނަން މަޝްހޫރު ޗޭނު ތަކާއި ޖޮއިންޓް ވެންޗާތައް ހިމެނޭން ވީއެވެ. މަސް ގަތުމުން ވަގުތުން ފައިސާ ދޭނެ އެވެ. ޕެކު ކުރުމާއި އެކްސްޕޯޓު ކުރުމުގެ ކަންކަން ކުރާނީ ވެސް އެތަނުންނެވެ. މަސް ބޭރުކުރުމަށް އެމީހުންގެ އުޅަނދުފަހަރު އެތަންތަނަށް އައިސް މަސް ގެންދާނެ އެވެ. އެ ހަބުތަކުން ގަންނާނީ ހަމައެކަނި ބޮޑުކަންނެއްޔާއި ކަނޑުމަސް އެކަންޏެއް ވެސް ނޫނެވެ. ފަރުމަސްކޮޅު ނުކިރިގެން އުޅޭ މީހުންނާއި ހުއިފި ލަނޑަޔާއި އިހީގެ މަސްވެރިކަން އަދި ފާނައިގެ މަސްވެރިކަން ކުރާ މީހުން އަތުން އެތަކެތި ގަންނަ މީހުން ވެސް މީގެ ތެރޭގައި ހިމެނޭނެ އެވެ. ގޮނޑުދޮށުން ހަންޖެއް ބާނާ މީހާއަށް ވެސް އެންމެ ކައިރީގައި ހުންނަ ފެކްޓަރީ ނުވަތަ ހަބަށް ގޮސް އެ ދެތިން ކިލޯވެސް ކިރައިލެވޭނެ އެވެ. މުޅި ރާއްޖޭގެ އެކި ތަންތަނުގައި މި ހަބުތައް އުފެދުމުން ވާދަވެރި މާކެޓު އުފެދި އަގުތައް އޭގެ ޒާތުގައި އަމިއްލައަށް ބަދަލުވެ، މަސްވެރީންނަށް ފައިދާ ވާން ފަށާނެ އެވެ.\nސަރުކާރުން މިހާރު އެވަނީ މަސްވެރިކަމަށް މި ބުނި ފަދަ ބަދަލުތަކެއް ގެނެވިދާނެ ބިލެއްވެސް ފާސަކޮށްފަ އެވެ. އަދި މަސްވެރީންނަށް ހަމަ އަގު ހޯދައިދިނުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދުފުޅެއް ވެސް މެއެވެ. އެހެން ނަމަވެސް، އަދި މި ފެންނަނީ މި ސަރުކާރުގެ ފިޝަރީޒް މިނިސްޓަރު ވެސް ހަމަ އެކަނި ކަރުދާސް މަސައްކަތްތަކެއް ކުރައްވާ ތަނެވެ. ކުލައެއް ނުޖެހެއެވެ.\nދިވެހީންގެ ހަގީގީ ލޭނާރަކީ މަސްވެރިކަން ނޫން އެހެން އެއްޗެއް ކަމަށް އަޅުގަނޑު މިއަދުވެސް ގަބޫލެއް ނުކުރަމެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ މަސްވެރިކަން


Majilis Ge Jalsaa Kuraa Maalamah Fen Vadhehje - Vaguthu\nމަޖިލީހުގެ ޖަލްސާ ކުރާ މާލަމަށް ފެން ވަދެއްޖެ\nބޯކޮށް ވާރޭ ވެހުމުގެ ސަބަބުން ރައްޔިތުން މަޖިލީހުގެ ޖަލްސާ ކުރާ މާލަމަށް ފެނުގެ އަސަރުކޮށް މަޖިލިސް ޖަލްސާ ކުރިއަށް ގެންދަން ހުރަސް އެޅިއްޖެއެވެ.\nޖަލްސާ ކުރާ މާލަމަށް ފެން ލީކް ވެފައި ވާތީ މިއަދު 09:00 ގައި ފަށަން އޮތް ޖަލްސާ ފެށުން ލަސް ކުރިއެވެ. ނަމަވެސް 09:40 ހާއިރު މަޖިލީހުގެ ޖަލްސާ ވަނީ ފަށާފައެވެ.\nމިއަދުގެ ޖަލްސާއަށް އެޖެންޑާކޮށްފައިވަނީ އޮޑިޓަރ ޖެނެރަލް އޮފީހުގެ އަންނަ އަހަރުގެ ބަޖެޓާއި، ރައްޔިތުންގެ މަޖިލީހުގެ ގަވާއިދަށް ގެންނަ ބަދަލެއް ފާސްކުރުމެވެ.\nމިއަދު މަޖިލީހުގެ ޖަލްސާ ކުރާ މާލަމަށް ފެން ވަން އިރު ރޭ މެންދަމުން ފެށިގެން މާލެ އަށް ދަނީ މެދުނުކެނޑި ވާރޭ ވެހެމުންނެވެ. ބޯކޮށް ވާރޭ ވެހުމުގެ ސަބަބުން މާލޭގެ ބައެއް ސަރަހައްދުތަކުގައި ވަނީ ދޮޅު ފޫޓަށް ފެން ބޮޑުވެފައެވެ. ހައުސިން މިނިސްޓްރީ އިން ވިދާޅުވާ ގޮތުގައި ފެން ހިންދަން ބޭނުން ކުރާ ޕަމްޕްތަކަށް ބަޔަކު ވަނީ ގަސްދުގައި ގެއްލުން ދީފައެވެ.\nމާލޭގައި ބޮޑުވެފައިވާ ފެންގަނޑު ހިންދުމުގެ މަސައްކަތް ސިފައިން ގެންދަނީ ކުރަމުންނެވެ.\nފާއިތުވި ދެތިން ދުވަހު ރާއްޖެ އަށް ކުރަމުންދާ ވިއްސާރައިގެ ސަބަބުން މާލެ އާއި ދެކުނުގެ ގިނަ ރަށްރަށުގައި ވަނީ ވަރަށް ބޮޑަށް ފެން ބޮޑުވެފައެވެ.\nއޮކްޓޯބަރ 30, 2018 09:53\nނޫންނޫން! މަޖްލިސްފުޅުގެ ޖަލްސާފުޅުތައް ކުރައްވާ މާލަންފުޅަށް ފެންފުޅު ވެދެވަޑައިގަތީ! މިއީ އެފަދަ ޢިއްޒަތްތެރި ތަނަކަށް ނިސްބަތްކުރެވޭނޭ ގޮތަކީ!\nއަދިވެސް ނުބައި! މަޖިލިސްފުޅުގެ ޖަލްސާފުޅު ކުރައްވާ މާލަންފުޅަށް ފެންފުޅު ވަދެވަޑައިގަތީ! މިގޮތަށް ރައްޔިތުންގެ މަޖިލިސްފުޅުގެ އެންމެމާތްފުޅު ޢިއްޒަތްތެރި ބޭފުޅުންނަށް މުޚާތަބްފުޅު ކުރައްވަން ވާނީ.. .\nއޮކްޓޯބަރ 30, 2018 10:08\nރަގަނޅު!! ތިތާ ތިބި މީހުން ތިތަން ތާހިރު ނުކުރާތީ ގުދުރަތީ ގޮތުންވެސް ފެން ވަންނަވަރު ވެއްޖެ ތިތާ ތެރެއަށް!! ތީ މީހާރު މިރާއްޖޭގައި7ފަހަރު ފެނުން ދޮވެ ސާފުތާހިރު ކުރަންޖެހިފައިވާ ދެ ތަނުގެ ތެރެއިން އެންމެ މުޑުދާރު ތަނެއް!! ތިތަން މުޑުދާރުވަނީ ތިތާ ތެރެއަށް ރައްޔިތުންގެ ފަރާތުން ވައްދާފަ ތިބޭ މީހުން ކުރާ ވިޔާނުދާ ކަންތައްތަކުގެ ސަބަބުން!! ކަޅުފައިސާއަށް ޖީބުތައް ބަރުކުރާތީ!! ކިތަންމެ ބާރެއް އަމިއްލައަށް ހޯދައިގެންވިޔަސް މީހުންގެ ޙައްގުތަކަށް އަރައިގަންނަނީ އެމީސް މީހުންގެ އަބުރު ކަތިލަމުން!! ދޮގު ހެދުމާއި މަކަރާއި ހީލަތް އިންތިހާއަށް ބޮޑު!! މިއީ ކިތަންމެ ބަޔަކު ދައްކާ ވާހަކަ!! ނުވަތަ ތުހުމަތުކުރާ ކަންތައްތައް!! ތުހުމަތުކުރަނީވެސް ސަބަބުތައް ހުރެގެން!! އެހެންވީމަ ތިތަނަށް ފެންވަދެގެން ނަމަވެސް ތާހިރުކުރަން ލަސްވެއްޖެ!!\nއޮކްޓޯބަރ 30, 2018 10:36\nރައީސްގެ އިތުބާރުގެ މައްސަލަ އޮއްވާ ޖަލްސާ ނުކުރެވޭވާހަކަ ކުރިންކިޔާ މިހާރު އެކަން ބަދަލުވީތޯ، އެމީހަކާއެމީހަކު، ސަބީލިއްލާހި\nއޮކްޓޯބަރ 30, 2018 11:20\nއަތުންފައިން މަސައކަތެއްނުކޮށް އަނގައަރުވައިގެން ބޮޑުމުސާރަލިބޭތަނެއް ތިނޫނީ ނެތް!\nއޮކްޓޯބަރ 30, 2018 12:31\nބަލަގަ އިއްޔެގަބޭނުންވިދެބިލެއްގެ މަސައްކަތްނިންމާލާފަ މިއަދުއެއްކަލަ އިހްލާސްތެރިމެންބަރުންކޮޅު ރައްޔިތުންގެއަޑު އަނބިދަރިންނަށް އިއްވަން ގޭގަމަޑުކުރެއްވީތޯ ސްޕްރިންކޯޓުން އެބަޖެހޭ ޖަލްސާތަކުގަ ބައިވެރިނުވާ މެނބަރުންގެ މުސާރަ އުނިކުރެވޭނެ ހުކުމެއް ސޫމޯޓޯއަކުންނަމަވެސްނިންމަން ރައްޔިތުންފައިސާ ބޭކާރުވެގެންނުވާނެ\nރިޔާސަތުގަ އިންނަވާ ބޭފުޅެއްގެ ހިމާޔަތުގައި ފެންސްޖަހައި ރިޔާސަތު އަތްނުފޯރާހާ އުހަށް ނެގިބަޔަކަށް ފެންވަނުން ކޮންޓްރޯލް ނުކުރެވޭނަމަ ތީ ބޮޑު ޖޯކެއް\nއޮކްޓޯބަރ 30, 2018 15:20\nމޫސަޔާ ހަވާލަކުރޭ އޭނަވަރައްމޯޅުވާ ނުވަންނަގޮތްހަދަން


Muzaahara thakaa gulhigen Indonesia gai net ge hidhumai kadaalaifi\nޕަޕުއާގައި ކުރާ މުޒާހަރާގެ ތެރެއިން އިމާރާތެއްގައި އަލިފާން ރޮކޮށްލާފައި\nއިންޑޮނޭޝިއާގެ ހުޅަނގުގެ ޕްރޮވިންސެއް ކަމަށްވާ ޕަޕުއާގެ ރައްޔިތުންނަށް އެ ގައުމުގެ އެހެން ރައްޔިތުންނަށް އޮންނަ ހަމަހަމަ ފުރުސަތު ނުލިބޭ ކަމަށް ބުނެ ކުރަމުންދާ މުޒާހަރާތައް ސަލާމަތީ ބާރުތަކަށް ކޮންޓޮރޯލްނުވެ ހާލަތު ގޯސްވަމުންދާތީ އެ ސަރަހައްދުން އިންޓެނެޓުގެ ހިދުމަތް މެދު ކަނޑާލަން ނިންމާފައިވާ ކަމަށް އެ ގައުމުގެ އިންފޮމޭޝަން މިނިސްޓްރީން ބުނެފި އެވެ.\nއިންޓަނެޓުގެ ހިދުމަތް ކަނޑާލާފައި ވަނީ، މުޒާހަރާތައް ކޮންޓްރޯލް ކުރަން ޕަޕުއާ ސަރަހައްދަށް އިތުރު ސިފައިންތަކެއް ވެސް ފޮނުވުމަށްފަހު އެވެ. އިންޓަނެޓު ހިދުމަތް ކަނޑާލިކަން މުޒާހަރާގެ ބައިވެރިންނަށް އެނގުނު ހިސާބުން ފެށިގެން ދަނީ އިތުރު ހަމަނުޖެހުންތައް އުފައްދާ ސަރުކާރަށް ޕްރެޝަރު ކޮށްގެން އަލުން އިންޓަނެޓުގެ ހިދުމަތް ދިނުމަށް ގޮވާލަމުންނެެވެ.\nއިންޓަނެޓުގެ ހިދުމަތް ކަނޑާލި މައްސަލައިގައި ވެރިރަށް ޖަކާޓާގައި ވެސް މިހާރު ވަނީ މުޒާހަރާކުރަން ފަށާފަ އެވެ. އިންފޮމޭޝަން މިނިސްޓްރީން ބުނެފައިވަނީ، ޕަޕުއާގެ ހާލަތު ހަމައަކަށް އެޅެންދެން އިންޓަނެޓުގެ ހިދުމަތް އަލުން ދޭން ނުފެށޭނެ ކަމަށެވެ. އަދި މެދު ކަނޑާލާފައިވަނީ ހަމައެކަނި އިންޓަނެޓުގެ ހިދުމަތް ކަމަށްވުމުން، މުވާސަލާތީ އެއްވެސް ކަމަކަށް ހުރަހެއް އެޅިފައިނުވާ ކަމަށެވެ.\nހަމަހަމަ ފުރުސަތު ނުލިބޭ ކަމަށް ބުނެ މިދިޔަ ހޯމަ ދުވަހާ ހަމައިން ކުރަން ފެށި މުޒާހަރާގެ ފުރަތަމަ ދުވަހު ވެސް ބައިވެރިން ވަނީ، ސަރުކާރުގެ އިމާރާތްތަކުގައި އަލިފާން ރޯކޮށް މުދަލަށް ގެއްލުންދީފަ އެވެ. މި މުޒާހަރާ އެންމެ ފުރަތަމަ ކުރަން ފެށީ، މަންކްވާރީ އަވަށުގަ އެވެ.


Dhevana ah enme gina tourist ai gaumakah india\nދެވަނަ އަށް އެންމެ ގިނަ ޓޫރިސްޓުން އައި ގައުމަކަށް އިންޑިއާ\nގަތަރު އެއާވޭސްގެ ފްލައިޓަކުން މީހުން ފައިބަނީ: އެންމެ ގިނަ މީހުން ގެނެސްދީފައިވަނީ އެމިރޭޓްސް -- ފޮޓޯ: އަވަސް\nބޯޑަރު ހުޅުވި ފަހުން ދެވަނަ އަށް އެންމެ ގިނައިން ޓޫރިސްޓުން އައި ގައުމަކަށް އަވަށްޓެރި އިންޑިއާ ވެއްޖެ އެވެ.\nޓޫރިޒަމް މިނިސްޓްރީން އެންމެ ފަހުން އާއްމުކުރި ތަފާސް ހިސާބުތައް ދައްކާ ގޮތުގައި ޖުލައި މަހުގެ 15 އިން ފެށިގެން މި މަހުގެ 19 ވަނަ ދުވަހުގެ ނިޔަލަށް ބަލާއިރު އެންމެ ގިނައިން ޓޫރިސްޓުން އައިސްފައިވަނީ ރަޝިއާއިން ނެވެ. އެ ގައުމުން މިހާތަނަށް 12,961 ޓޫރިސްޓުން ވަނީ ޒިޔާރަތް ކޮށް، ޓޫރިޒަމްގެ 21.9 ޕަސެންޓް ހިއްސާކޮށްފައިވެ އެވެ. އަދި ދެވަނައަށް އެންމެ ގިނައިން މީހުން އައިސްފައިވާ އިންޑިއާއިން 5,449 ޓޫރިސްޓުން ޒިޔާރަތްކޮށް ޓޫރިޒަމްގެ 9.2 ޕަސެންޓް ހިއްސާ ކޮށްފައިވެ އެވެ.\nއިންޑިއާ އިން އަންނަ ޓޫރިސްޓުން އިތުރުވެފައިވާއިރު، އިންޑިއާ އާއި ރާއްޖެއާ ދެމެދު ދަތުރުފަތުރު ފުޅާ ކުރުމުގެ ގޮތުން "ޓްރެވަލް ބަބަލް" ހަދާފައިވެ އެވެ. އިންޑިއާ މީހުންނަށް ފަސޭހައިން ރާއްޖެ އާދެވޭނެ އިންތިޒާމު ހަމަޖެއްސުމުގެ ގޮތުން ގެނެސްފައިވާ މި ބަދަލާއެކު އެ ގައުމާއި ރާއްޖެއާ ދެމެދު އިންޑިއާގެ "އިންޑިއޯ" އާއި "ގޯއެއާ" އަދި "އެއާ އިންޑިއާ" އަދި "ސްޕައިސް ޖެޓް" އިން ދަނީ ދަތުރު ކުރަމުންނެވެ. މިހާތަނަށް އިންޑިގޯ އިން 92 ފްލައިޓް އަޅައި ގެނެސްދީފައިވަނީ 4,789 މީހުންނެވެ. އަދި އެއާ އިންޑިއާ އިން 24 ފްލައިޓް އަޅައި 1,209 މީހުން ގެނެސްދީފައިވެ އެވެ. މީގެ އިތުރުން 26 ފްލައިޓު އަޅައި 284 މީހުން ރާއްޖެ ގެނެސްދީފައިވެ އެވެ.\nއިންޑިއާގެ ޓޫރިސްޓުން އިތުރުވާއިރު، ބޯޑަރު ހުޅުވިފަހުން ބޮލީވުޑުގެ ގިނަ އަދަދެއްގެ ތަރިން ވަނީ ރާއްޖޭގައި ޗުއްޓީ ހޭދަކޮށްފަ އެވެ. އަދި މާކެޓިން ހަރަކާތްތައް ގެންދާގޮތާމެދު އިންޑަސްޓްރީގެ ޝަކުވާ ބޮޑުވެފައިވާ އެމްއެމްޕީއާރުސީ އިން ދަނީ ކެނޑިނޭޅި އިންޑިއާ އިން މީހުން ގެންނަން މަސައްކަތް ކުރަމުންނެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ބޯޑަރު ހުޅުވިފަހުން މިހާތަނަށް 59,105 ޓޫރިސްޓުން ރާއްޖެ އައިސްފައިވެ އެވެ. މިއާއެކު މި އަހަރުގެ މިހާތަނަށް އައި ޓޫރިސްޓުންގެ އަދަދުވަނީ، ބޯޑަރު ބަންދު ކުރުމާއެކު އައި 382,760 ޓޫރިސްޓުންނާއެކު ބަލާނަމަ 441,952 އަށް އަރާފަ އެވެ. ބޯޑަރު މާޗު މަހު ބަންދު ކުރިއިރު އެވްރެޖު ގޮތެއްގައި ދުވާލަކު ރާއްޖެއަށް އަންނަނީ 4,206 މީހުންނެވެ. ނަމަވެސް މިހާރު ދުވާލަކު އަންނަނީ 1,991 މީހުންނެވެ. އަދި މިމަހުގެ އެއްކަކުން 18 ގެ ނިޔަލަށް 18,723 ޓޫރިސްޓުން އައިސްފައިވެ އެވެ.\nރާއްޖެއަށް މިހާތަނަށް އެންމެ ގިނައިން މީހުން އުފުލާ ދީފައިވަނީ އެމިރޭޓްސް އިންނެވެ. އެ އެއާލައިނުން 19,740 މީހުން ރާއްޖެ ގެނެސްދީފައިވެ އެވެ. އަދި އެންމެ ގިނަ ފްލައިޓް އަޅާފައިވަނީ ގަތަރު އެއާވޭސް އިންނެވެ. ގަތަރު އެއާވޭސް އިން 246 ފްލައިޓް އަޅާފައިވެ އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ޓޫރިޒަމް + ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް ދިވެހި އިންޑިއާގެ ގުޅުން\nޓޫރިޒަމްގެ އެއްވަނަ އަށް އިންޑިއާ


Internet akee eyge adi neyngey funn, nurakkaatheri kan'deh fadha echcheh - khuthba | Fainu Online\nއިންޓަނެޓަކީ އޭގެ އަޑިނޭނގޭ ފުން، ނުރައްކާތެރި ކަނޑެއްފަދަ އެއްޗެއް - ޚުޠުބާ\nއަޙްމަދު ޝަރީފް 18 ސެޕްޓެމްބަރު 2020, ހުކުރު, 13:38\nﷲ އަށް ޙަމްދުޘަނާ އަށްފަހު ނަބިއްޔާގެ މައްޗަށް ޞަލާވާތްކިޔެވި، ﷲ އަށް ބިރުވެތިވެ ތަޤްވާވެރިވުމަށް ވަޞިއްޔަތްކުރުމަށްފަހު މިއަދުގެ ޚުޠުބާގައި އަލިއަޅުވާލާފައިވަނީ 21ވަނަ ޤަރުނުގެ ޒާމާނީ ދިރިއުޅުމުގައި ވަރަށްވެސް މުޙިއްމު އެއް ވަޞީލަތްކަމުގައިވާ އިންޓަނެޓްގެ މައްޗަށެވެ. އެގޮތުން އެއީ އެވަޞީލަތުގެ ބޭނުން ހެޔޮގޮތުގައި ހިފައިފިނަމަ ވަރަށް ބޮޑު ނިޢުމަތެއްކަމާއި އެއާއި ގުޅިފައިވާ ތަފާތު ޓެކްނޮލިޖީގެ ވަޞީލަތްތަކުގެ ސަބަބުން ޢާއިލީގުޅުން ބަދަހިވާކަމާއި، އުނގެނުމާއި އުނގަނައިދިނުމުގައި ފަހި ދޮރުތަކެއް ހުޅުވިފާފައިވާކަމާއި، މަޢުލޫމާތު ފޯރުކޮށްދެވި ދިރިއުޅުމުގައި ދިމާވާ ކޮންމެ ކަމަކާއިވެސް މަޝްވަރާއިހޯދި ލުއިކަން ގެނެސްދޭ އެއްޗެއްކަންވަނީ ފާހަގަކުރައްވާފައެވެ.\nއަދި ހަމަ އެފަދައިން މިފަދަ ފަސޭޙަތަކާއިއެކުގައިވެސް މިކަމުގެ ބޭނުން ނުއެދޭވޭގޮތުގައި ބޭނުން ހިފާބަޔަކު ތިބޭކަން ދަނެ ހޭއަރާ ތިބުމަށްވެސް ވަނީ ހަނދާންކޮށްދީފައެވެ. ވަކިން ޙާއްޞަކޮށް ބެލެނިވެރިން އެމީހުންގެ ދަރިންގެ އުނގެނުމަށް ކޮވިޑް19އާއި ގުޅިގެން އައިބަދަލާއިއެކު މިކަމަށް އިތުރަށް ސަމާލުވުމަށްވެސް ވަނީ ގޮވާލައްވާފައެވެ. އެގޮތުން އިންޓަނެޓް މެދުވެރިކޮށް ތަފާތު އޮންލައިން ކޯސްތަކާއި ކުލާސްތަކާއި ފިލާވަޅުތައް ފީނަގައިގެންނާއި ހިލޭ ސާބަހަށް ގެންދެވޭކަމާއި މިފަދަ ކަންކަމުގައި ބައިވެރިވުމުގެ ކުރީގައި އިތުބާރުހިފޭ ބައެއްތޯބަލައި ޗެކްކުރުމަށް ޙައްޞަ ސަމާލުކަމެއް ދިނުމަށްވަނީ ހަނދާންކޮށްދީފައެވެ.\nދަރިވަރުން ކަންކަމަށް ސަމާލުވުމަށް މިއަދުގެ ޚުޠުބާގައިވަނީ ވަކިން ޙާއްޞަކޮށް އެދިފައެވެ. އެގޮތުން "އިންޓަނެޓަކީ އޭގެ އަޑި ނޭނގޭހާ ފުން، ނުރައްކާތެރި ، ކަނޑެއްފަދަ ވަޞީލަތެކެވެ. ނުވަތަ އެތަނުގެ އެތެރޭގެ ނުރައްކާތެރިކަން ނޭނގޭހާ ބޯ ޖަންގައްޔެއްފަދަ އެއްޗެކެވެ".\nއިންޓަނެޓްގައި ރައްކާތެރިކަމާއިއެކު އުޅެންދަސްކޮށްދީ ދުނިޔެއަށް ލޯހުޅުވައިދިނުމަކީ މައިންބަފައިން ކޮންމެހެންވެސް ކުރައްވަންޖެހޭކަމެކެވެ. އެގޮތުން؛\n* ޒިންމާދާރުކޮށް، ރައްކާތެރިކަމާއިއެކު އިތުބާރުހިފޭ މަޢުލޫމާތު ހޯދައި ބަލަންވީގޮތް މަގުދައްކައިދިނުން.\n* ތިމާ ޝެއަރކުރާ ކޮންމެ އެއްޗެކީ އެހެންބަޔަކަށްދެވޭ އެއްޗެއްކަމާއި އެއެއްޗެއްގެ ބޭނުން އެމީހުން ތިމާއާއި ހިތްނޭދޭ ފަދަގޮތްގޮތަށް ބޭނުންކޮށްފާނެކަންދަނެ ތިމާގެ ޒާތީ މަޢުލޫމާތާއި ފޮޓޯފަދަތަކެތި މީސްމީޑިޔާގައި ހާމަނުކުރުން\n* އިންޓަނެޓްގެ ތެރެއިން ތިމާ ވާވަދެގެން ހިގައިދާނެކަމާއި ތަފާތު މަކަރުވެރިންގެ ލޯތަކުގެ ކުރިމައްޗަށްތިމާ ހުށަހެޅިފައިވާއިރު އެފަދަ މަޅިއެއްގައި ނުޖެހުމަށް އެދަރިންނަށް ދަސްކޮށްދިނުން.\n* ތިމާ ނުދަންނަ އެތަކެއް މަކަވެރިން އުޅޭނެކަމާއި އެފަދަ އެއްވެސް ބަޔަކާއި ނުވަތަ މީހަކާއި ވާހަކަ ނުދެއްކުމަށް ބުނެދިނުން.\n* ތަފާތު ބަރަހަނާ މަންޒަރާއި ވީޑިޔޯތައް އިސްތިހާރުގެ ގޮތުގައްޔާއި އެނޫންވެސް ގޮތްގޮތުން ފަތުރަމުންދާކަމާއި އެފަދަ މަންޒަރުތަކަށް ބެލުމަށް ލަނދުގަނެ ﷲއަށް ބިރުވެތިވުމަށް ދަރިންނަށް ބުނެދީ އެކަންކަމުގެ ނުރައްކާތެރިކަންބުނެދިނުން.\n* ތަފާތު އެތައް މަކަވެރިން އުޅޭ ތަނެއްކަމާއި ތިމާ އެމީހުންގެ ޝިކާރައަކަށް ވެދާނެކަން ބުނެދިނުން.\nއޮންލައިންގޭމްތަކާއި ސޯޝަލްމީޑިޔާގެ ޛަރިއްޔާއިން އެތަކެއް ކުދިންނާއި ޒުވާނުން މަކަރުވެރިންގެ ޝިކާރައަކަށްވެފައިވާ ކަމާއި، އެކުދިންގެ ބޭނުން ނުހަމަގޮތުގައި ބޭނުންކުރާކަމީ އަދުގެ ދުނިޔެ ދެކި ފެނިދެނިވެފައިވާ ކަންކަމެވެ.\nއައިޓީ ދާއިރާގެ ބޭފުޅުންނަށް!!\nރައްކާތެރިގޮތުގައި އިންޓަނެޓް ބޭނުންކުރުމަކީ އެހާ ފަސޭހަކަމަކަށް ނުވެދާނެއެވެ. ތިބޭފުޅުން މިކަމުގައި އިސްދައުރެއް އަދާކުރައްވާ ޕޭރެންޓަލް ކޮންޓްރޯލް، ފެމިލީ ސޭފްޓީފަދަ އިންތިޒާމްތައް ހައްދަވާށެވެ. ތިބާއަށް ﷲގެ ދެއްވި ޢިލްމުގެ އަލީގައި އަހަރަމެންގެ ޅަދަރިން ފުން އަނދަވަޅުތަކުން ސަލާމަތްކޮށްދެއްވާށެވެ.\nސުކޫލުތަކުގެ ވެރިންނާއި މުދައްރިސުންނަށް!!\nހެޔޮގޮތުގައި އިންޓަނެޓްގެ ބޭނުންހިފާނެ ގޮތްތައް އެކުދީންނަށް ބުނެދީ ، ބެލެނިވެރިންނަށް ދަސްކޮށްދެއްވާށެވެ. ޒިންމާދާރުކަމާއިއެކު އުނގެނުމުގައި އިންޓަނެޓްގެ ބޭނުންހިފުމަށާއި ބަވަނަ ވެފައިވާ ދުނިޔެއަކަށް އެކުދިންގެ ދީނާއި އަޚްލާޤާއި ނަފްސު ރައްކާތެރިކޮށްދެއްވުމުގައި ތިޔަ ބޭފުޅުންގެ ދައުރު ވަރަށް ބޮޑުކަމުގައިދެކި ﷲށް ބިރުވެތިވެ އެދަރީންގެ މުސްތަޤްބަލް އުޖާލާކުރުމަށް މަސައްކަތް ކުރައްވާށެވެ.\nއިންޓަނެޓްގެ ޚިދުމަތްދޭ ކުންފުނިތަކުގެ ވެރިންނާއި ހިއްސާދާރުންނަށް!!\nބަރަހާނާ މަންޒަރުތައް އެކުލެވޭ ވެބްސައިޓްތަކާއި އިސްލާމްދީނާއި ޚިލާފް ވާހަކަތަކާއި ހައްދުފަހަނަ އަޅާފައިވާ ފަރާތްތަކުން ހިންގާ ތަފާތު ވެބްސައިޓްތައް ބަންދުކުރައްވާށެވެ. އެއީ ތިޔަބައިމީހުންނަށް ﷲ ބަރަކާތްލައްވާނެކަމެއްކަމުގައިވެސްވަނީ ފާހަގަކުރައްވާފައެވެ.\nއިންޓަނެޓް ހެޔޮގޮތުގައި ހިފުމަށް ދަސްކުރުމަށާއި ޒިންމާދާރުކަމާއިއެކު އިންޓަނެޓްގެ ބޭނުންހިފާ މީހަކަށް ވުމަށްވެސްވަނީ ގޮވާލައްވާފައެވެ. އެގޮތުން ތިމާއަށް އެނގޭ، އަދި އިވޭ ކޮންމެ ވާހަކައެއް އޭގެ ޙަޤީޤަތް ނުބަލާ ނުފެތުރުމަށާއިއ އެއީ ދޮގުހެދުން ކަމުގައިވެސްވަނީ ފާހަގަކުރައްވާފައެވެ. ކުޅިވަރާއި ގޭމާއި މަޖަލުގައި އުޅެންއޮތްތަނެއްކަމުގައި ނުހަދާ ތިމާގެ ޒުވާންކަން ހެޔޮގޮތުގައި ހޭދަކުރުމަށްއޮތް ފުރުޞަތެއްކަމުގައި ދެކި އެގޮތަށް އުޅުން ބައްޓަންކުރާށެވެ.\nލޮބުވެރި ދަރިންނާއި ދަރިވަރުންނަށް! އިންޓަނެޓް ހެޔޮގޮތުގައި ހިފުމަށް ދަސްކުރުމަށާއި ޒިންމާދާރުކަމާއިއެކު އިންޓަނެޓްގެ ބޭނުންހިފާ ކުއްޖަކަށްވުމަށްޓަކައި ބެލެނިވެރިންގެ އެހީތެރިކަމާއިއެކު އިންޓަނެޓްގެ ބޭނުންކުރާށެވެ. އަދި އެއީ ތިޔަ ލޯބިލޯބި ދަރިފުޅާއި ދެކޮޅުވެރި އެތަކެއްބަޔަކު އުޅޭތަނެއްކަމާއި އެއްވެސްކަހަލަ ހިތްހަމަ ނުޖެހޭ ކަމެއް ދިމާވާނަމަ އެކަން ލަސްނުކޮށް މައިންބަފައިންނަށް ކިޔައިދޭށެވެ. އޮންލައިން ގޭމްތަކާއި ހެއްވާ މަޖާކަންކަން ކުރާ މަންޒަރުދައްކާ ވީޑިޔޯއާއި ނިވާކަންކުޑަ މަންޒަރާއި ފޮޓޯފެންނަމަ ވީޑިޔޯއާއި ފޮޓޯ ނުބަލާށެވެ.\nޚުޠުބާގައި ފާހަގަކުރި ކަންކަމުގެ އިތުރުންވެސް މާތްވެގެންވާ އިސްލާމްދީނުގެ އަޞްލުތަކާއި ޢުޞޫލްތަކާއި ޚިލާފްވުމަށް ބާރުއަޅާފަދަ ވެބްސައިޓްތަކާއި ޙަރަކާތައް ތަފާތު އެތަކެއްނަމުގައި ހިންގާކަމާއި ތިމާގެ ދިރިއުޅުން ކުޅިވަރާއިމަޖަލަކަށް ބަދަލުކޮށްލައިދާނެކަން ބުނެދީ ހޭއެރުވުމަކީވެސް މައިންބަފައިން ކުރައްވަންޖެހޭ ކަމެއްކަމުގައި އަޅުގަނޑު ދެކެމެވެ. އެގޮތުން ޓިކްޓޮކް، ހެއްވާ މަޖާ، ތިމާ ބަރަހާނާކުރުވާ، ލަދުހަޔާތްކެނޑޭފަދަގޮތްގޮތަށް އުޅުމަށް ހިތްވަރުލިބޭފަދަ މަންޒަރުތަކާއި، މީހުންނަށް ގެއްލުމާއި ލަނޑުލިބޭފަދަ ގޮތްގޮތަށް ކުޅެފައިވާ ވީޑިޔޯތައް ބެލުމާއި ދުރުކުރުވުން މުހިއްމެވެ.\nއަދި ރައްކާތެރިކަމުގެ ފިޔަވަޅެއްގެގޮތުގައި ދަރިންނަށް ޙާއްޞަކޮށް އިންޓެނެޓް ސެޓިންގ ތައް ބަދަލުން ގެންނަވާށެވެ. ފެމިލީ ސޭފްޓީ، ޕޭރެންޓަލް ކޮންޓްރޯލް ފަދަ ކަންކަން ކުރައްވާށެވެ. އެގޮތުން ތިރީގައިވާ ލިންކުގައިވާ އެޕްލިކޭޝަން ބޭނުންކުރެވިދާނެ ކަމަށް އަޅުގަނޑަށް ފެންނާތީވެ އެމަޢުލޫމާތު ހިއްސާކޮށްލީމެވެ.\nއެންޓިޕޯން ފަޔަރފޮކްސް އެޑްއޮންއެއް


COVID-19 : Turkey Ge Furabandhu Ehen Qaumu Thakaai Varah Thafaathu - Vaguthu\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކު ފެތުރެމުން ގެންދާ ކޮވިޑް-19 ވައިރަހާއި ގުޅިގެން ގިނަ ގައުމުތަކަކުން ވަނީ ފުރަބަންދު (ލޮކްޑައުން) އިއުލާންކޮށް ގިނަ ފިޔަވަޅުތަކެއް އަޅާފައެވެ. މިފަދަ ފިޔަވަޅުތައް އެޅި ގައުމުތަކުގެ ތެރޭގައި ހިމެނޭ ތުރުކީގައި ވަނީ ވަރަށްވެސް ތަފާތު ފުރަބަންދުގެ ގަވާއިދުތަކެއް އެކުލަވާލާފައެވެ.\nތުރުކީގައި މީހުން ބޭރަށް ނިކުމެ އުޅުން މަނާ ކޮށްފައި ވަނީ ހަމައެކަނި ހަފްތާ ބަންދު ދުވަސްތަކުގައެވެ. ހަފްތާ ތެރޭގައި އުމުރުން 20 އަހަަރާއި 65 އަހަރާއި ދޭތެރޭގެ މީހުންނަށް ބޭރަށް ނިކުތުމުގެ ހުއްދަ އޮވެއެވެ. ނަމަވެސް މިހާރު އެ ގައުމުގެ ރެސްޓޯރެންޓުތަކުން ދެނީ ހަމައެކަނި ޓޭކްއަވޭ އާއި ޑެލިވެރީގެ ހިދުމަތް ކަމުގައިވާއިރު، ގިނަ ފިހާރަތައްވެސް ބަންދުކޮށްފައި ހުރުމުން އެ ގައުމުގެ ރައްޔިތުން ބޭރަށް ނިކުމެ އެއް ނޫޅެއެވެ.\nތުރުކީގެ ހުރިހާ ހިސާބެއްގައި ފޯނުން ގުޅައިގެން ބޭނުންވާ ތަކެތި ގެއާއި ހަމައަށް ގެނެސްދިނުމުގެ ޙިދުމަތް ހަމަޖައްސާފައި ވާއިރު، އުމުރުން ދުވަސްވީ މީހުން ބޭނުންވާ ތަކެތި ގަނެދީ، އެތަކެތި ޑެލިވެރީ ކޮށްދެމުން ދަނީ އެ ގައުމުގެ ފުލުހުންނެވެ.\nމިހާރު މުޅި ގައުމުގައި މާސްކު ވިއްކުން ހުއްޓާލާފައި ވާއިރު، ސަރުކާރުން ދަނީ ކޮންމެ ހަފްތާ އަކުވެސް ކޮންމެ މީހަކަށް5މާސްކު ހިލޭ ދެމުންނެވެ. މާސްކަށް އެދި އޮންލައިން ކޮށް އެޕްލައި ކުރުމުން އެތަކެތޮ ސަރުކާރު ގެއާއި ހަމައަށް ފޯރުކޮށްދެއެވެ.\nމީގެ އިތުރުން، އެ ގައުމުގެ ކޮންސްޓްރަކްޝަނާއި ފެކްޓްރީތަކުގެ މަސައްކަތް އާދައިގެ މަތިން ކުރިއަށް ގެންދިއުމުގެ ހުއްދަ ވަނީ ދީފައެވެ. އެއީ މިފަދަ ފަރާތްތަކަށް މި ދަނޑިވަޅުގައި މަސައްކަތް ހުއްޓާލަން ޖެހިއްޖެނަމަ އޭގެ އަސަރު ވަރަށް ބޮޑަށް އިގްތިސާދަށް ކުރާނެތީއެވެ. އިނގިރޭސިވިލާތުގެ ލެންކަސްޓާ ޔުނިވާސިޓީގެ ވައިރޮލޮޖިސްޓެއް ކަމުގައިވާ ޑރ. މުހައްމަދު މުނީރު ވިދާޅުވެފައި ވަނީ މިފަދަ ފަރާތްތަކުން މި ދަނޑިވަޅުގައި ސިއްހީ ކަންކަމަށް އިސްކަން ދީގެން މަސައްކަތް ކުރުމަކީ މައްސަލަ އެއް ނޫން ކަމަށާއި ނަމަވެސް މަސައްކަތުގެ ބޭރުން އެހެންތަނުގައި ގިނަވެ އުޅުމަކީ ބުއްދިވެރިކަމެއް ނޫން ކަމަށެވެ.\nތުރުކީ އަކީ ދުނިޔޭގައި އެންމެ ހަލުވިކަމާއި އެކު ވައިރަސް ފެތުރެމުން އަންނަ 10 ގައުމު ތެރޭގައި ހިމެނޭ ގައުމެއް ނަމަވެސް، އެ ގައުމުން މަރުވާ މީހުންގެ ނިސްބަތް ވަރަށްވެސް މަދުކަން ފާޙަގަކޮށްލެވެއެވެ.\nތުރުކީ އިން މިހައިތަނަށް 74،193 މީހަކަށް ވަައިރަސް ޖެހިފައިވާއިރު، ވައިރަހުގެ ޝިކާރަ އަކަށްވެ 1،643 މީހަކު ވަނީ މަރުވެފައެވެ. އަދި ފަރުވާ ދީގެން 7.089 މީހުން ވަނީ ރަނގަޅުވެފައެވެ.\nއޭޕްރީލް 17, 2020 16:21\nރަގަޅު ވެރިން ތިބޭ ތަންތަން ހަމަ ވަރަށް ރަގަޅުވާނެ!\nއޭޕްރީލް 17, 2020 20:09\nކަލޭ ހަވާ ނަފްސާ ދިމާވީމަ އެ ރަނގަޅުވީ. ގޮސް އިސްތާންބުލް އެއާޕޯޓަށް އަރާ ލަފާ އައިސް ބުނެބަ އެއީ ކިހާ ވަރެއްގެ ބަޔަކު އުޅޭ ތަނެއް ކަން. ނަމުގަ މާ އިސްލާމް ދީނަށް ރަނގަޅު ވެގެން އުޅޭ އިޚްވާނީ ޚާއިނުންތައއ.\nއޭޕްރީލް 18, 2020 08:12\nއަލްއަޚް ޔސރ އަށް. ތިޔަ ވިދާޅުވި ކަންތަކުގަ ކޮންމެވެސް ޙަޤީޤަތެއްވޭ. އެކަމަކު ވަކި ފަރާތަކަށް ނުޖެހި ތަންކޮޅެއް ތަނަވަސް ވިސްނުމަކުން ވިސްނާ ލައްވާ! ވަރަށް ގިނަ ކަންކަމުގަ ދުނިޔޭގެ އެހެނިހެން ގައުމުތަކާ އަޅާ ބަލާއިރު ތުރުކީ ވަރަށް ބޮޑުތަންވެސް ރަނގަޅު. މީހުން ޚާއިނުންނަށް ވަނީ ކޮންމެހެން ވަކި ނަމެއްގެ ފަހަތުގައި ހުރެގެން ނުވަތަ ނުހުރެގެންނެއް ނޫން. ﷲ އާއި ރަސޫލާ ޞައްލައް ﷲ ވަސައްލަމް އަންގަވާފައިވާ ގޮތާއި ޚިލާފަށް އުޅޭ މީހުންނަކީ ޚާއިނުން. އެއީ ޚާއިނުން ބަލަންޖެހޭ މިންގަނޑަކީ.\nއޭޕްރީލް 18, 2020 09:11\nދިވެހި ރާއްޖޭގައި ތިހެން ކަންކުރެވޭނީ ރައްޔިތުން އަމުރަށް އެންމެ ފުރިހަމައަށް ތަބާވާނަމަތާ. މިއުޅެނީ ދެތިން ދުވަސް ގޭގައި މަޑު ކުރަން ޖެހިގެން ކަން ބޮޑުވެގެން.\nއޭޕްރީލް 18, 2020 10:27\nތުރުކީގަ 74000 މީހުންނަށް މިބަލި ޖެހުނުއިރުވެސް އާމުންނަށް ރޯދަޔައް ތައްޔާރުވާން މުހިންމު ކަންތައް ކުރެވޭ. މާލޭގަ އެންމެ9މީހުންނަށް މިބަލި ޖެހިގެން މީގެން އެއްވެސް ކަމެއް އަހަރުންނަކަށް ނުކުރެވޭ. މީ ކޮރޯނާ ވައިރަހަށްވުރެއް ބިރުވެރި ކަމެއް


Export 16% ithuruve, dhaulathuge aamdhany ithuruvejje - One Online\nމަސް މާރުކޭޓަށް ކަންނެލި ވައްދަނީ -- ވަން ފޮޓޯ: މުހައްމަދު އައުޒަމް\nއެކްސްޕޯޓު %16 އިތުރުވެ، ދައުލަތުގެ އާމްދަނީ އިތުރުވެއްޖެ\nމިދިޔަ އަހަރުގެ އޮކްޓޯބަރު މަހާ އަޅާބަލާއިރު މިއަހަރުގެ އެ މުއްދަތުގެ ތެރޭގައި ރާއްޖޭން ބޭރަށް އެކްސްޕޯޓް ކުރި މުދަލުގެ އިންސައްތަ އިތުރުވެ، ދައުލަތުގެ އާމްދަނީ އިތުރުވެއްޖެ ކަމަށް ކަސްޓަމްސް އިން ބުނެފިއެވެ.\nކަސްޓަމްސްއިން އާންމުކުރި އޮކްޓޯބަރު މަހުގެ ތަފާސް ހިސާބުތައް ދައްކާގޮތުން މިދިޔަ އަހަރާ އަޅާބަލާއިރު މިއަހަރުގެ އޮކްޓޯބަރު މަހު ރާއްޖޭގެ އެކްސްޕޯޓު ވަނީ 16 އިންސައްތަ އިތުރެވެފައެވެ. މިދިޔަ އަހަރުގެ އޮކްޓޯބަރު މަހު އެކްސްޕޯޓް ކުރި މުދަލުގެ އަގަކީ 257 މިލިއަން ރުފިޔާއެވެ. މިއަހަރުގެ އެ މުއްދަތުގެ ތެރޭގައި 295 މިލިއަން ރުފިޔާގެ މުދާ ރާއްޖޭން އެކްސްޕޯޓުކޮށްފައިވާ ކަމަށް ތަފާސްހިސާބުތަކުން ދައްކައެވެ.\nމިދިޔަ އަހާރާ އަޅައި ބަލާއިރު މިއަހަރުގެ އޮކްޓޯބަރު މަހު ދައުލަތަށް ލިބުނު އާމްދަނީ 0.37 އިންސައްތަ އިތުރުވެފައިވާ ކަމަށް ކަސްޓަމްސްގެ ތަފާސް ހިސާބުތަކުން ދައްކައެވެ. މިދިޔަ އަހަރުގެ އޮކްޓޯބަރު މަހު އެކްސްޕޯޓް އަދި އިމްޕޯޓުން އާމްދަނީގެ ގޮތުގައި ދައުލަތަށް ލިބިފައިވަނީ 287 މިލިއަން ރުފިޔާއެވެ. މިއަހަރުގެ އޮކްޓޯބަރު މަހު އެ އަދަދު ވަނީ 288 މިލިއަން ރުފިޔާއަށް އިތުރު ވެފައެވެ.\nކަސްޓަމްސްގެ ތަފާސްހިސާބުތަކުން ދައްކާގޮތުގައި މިދިޔަ މަހުގެ ތެރޭގައި ރާއްޖޭގެ އިމްޕޯޓް ވެސް ވަނީ މިދިޔަ އަހަރާ އަޅައިބަލާއިރު ބޮޑުތަން އިތުރުވެފައެވެ. އެގޮތުން މިދިޔަ އަހަރުގެ އޮކްޓޯބަރު މަހު 3.8 ބިލިއަން ރުފިޔާގެ މުދާ ރާއްޖެއަށް އިމްޕޯޓު ކޮށްފައިވާއިރު، މިއަހަރު އެ އަދަދު ވަނީ 4.2 ބިލިއަން ރުފިޔާއަށް އަރާފައެވެ.\nމިދިޔަ މަހު ރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ؛ ޔޫއޭއީ، ޗައިނާ، އަދި ސޮންގަޕޫރު ކަމަށް ކަސްޓަމްސްގެ ތަފާސްހިސާބުތަކުން ދައްކައެވެ. ޗައިނާއިން 744 މިލިއަން ރުފިޔާގެ މުދާ އެތެރެކޮށްފައިވާއިރު، ޔޫއޭއީ އިން 743 މިލިއަން އަދި ސިންގަޕޫރުން 557 މިލިއަން ރުފިޔާގެ މުދާ މިދިޔަ މަހު ވަނީ އެތެރެކޮށްފައެވެ.\nތަފާސްހިސާބުތަކުން ދައްކާ ގޮތުގައި ރާއްޖެއިން އެންމެ ގިނަ މުދާ އެކްސްޕޯޓު ކޮށްފައި ވަނީ ތައިލޭންޑަށެވެ.\nގުޅޭ ޓެގު މޯލްޑިވްސް ކަސްޓަމްސް ސާވިސް ތައިލެންޑް ޗައިނާ ސިންގަޕޫރު


Fiyavalhuthah harukashikoh Dhiddhoogai curfew hingan fashaifi - One Online\nހއ. ދިއްދޫގައި ހުންނަ އެ އަތޮޅު ހޮސްޕިޓަލް --- ފޮޓޯ: ހޮސްޕިޓަލް\nކޮވިޑު 19 ކޭސްތައް ގިނަވެ، ހާލަތު ގޯސްވުމުން ހއ. ދިއްދޫގައި ކާފިއު ހިންގަން ފަށައިފިއެވެ.\nކާފިއު ހިންގުމާ ބެހޭގޮތުން ދިއްދޫ ކައުންސިލުން ކޮށްފައިވާ އިއުލާނުގައި ބުނެފައިވަނީ އެރަށުގައި ކޮވިޑް ފެތުރެމުންދާތީ ސިއްހީ ގޮތުން ބަލަން ޖެހޭ ކަންކަން ބެލުމަށް އެރަށް މޮނީޓަރިން އަށް ލާފައި ވާތީ، ރައްޔިތުންގެ ސަލާމަތާއި ރައްކާތެރިކަމަށްޓަކައި ފިޔަވަޅުތަކެއް އެޅުމަށް ދިއްދޫ ކޮވިޑް ޓާސްކް ފޯހުން ކައުންސިލަށް ލަފާ ދީފައިވާ ކަމަށެވެ.\nކޮވިޑް ޓާސްކް ފޯހުން ދިން ލަފަޔާއެކު ދިއްދޫ ކައުންސިލުން އަޅަން ފަށާފައިވާ ފިިޔަވަޅުތަކުގެ ތެރޭގައި ރޭގަނޑު 9:00 އިން ފަތިހު 4:00 އަށް އެއީ ކާފިއު ވަގުތުކަމަށް ވަނީ ހަމަޖައްސާފައެވެ. އެއާއެކު އެވަގުތުތަކުގައި ބޭރަށް ނުކުމެ އުޅުން މަނާކޮށްފައިވާއިރު ޓިއުޝަން ކްލާސްތަކާއި ކިޔަވައިދޭ އެހެނިހެން ތަންތަނަށް ކުދިން ހާޒިރުކޮށްގެން ކިޔަވަދިނުންވެސް ވަނީ މަނާކޮށްފައެވެ. ގްރޭޑް7އަށްވުރެ ދަށުގެ ގްރޭޑް ތަކުގެ ކުދިން ސްކޫލަށް ގެންދިއުންވެސް ހުއްޓާލުމަށް މި އިއުލާނުގައި ވެއެވެ.\nމީގެ އިތުރުންވެސް ހުއްދަ ދީފައިވާ އެއްގަމު އުޅަނދު ފިޔަވައި އެހެން އުޅަނދުތައް ދުއްވުން ހުއްޓާލުމަށާއި ގޭގެއަށް ޒިޔާރަތްކުރުން ހުއްޓާލުމަށް ވެސް އެ އިއުލާނުގައި ވެއެވެ. ފިހާރަ، ކެފޭ ހޮޓާ އަދި ބޯކޮށާ ސެލޫން ފަދަ ތަންތަން ރޭގަނޑު 9:00 އެއްގެ ފަހުން ބަންދުކުރުމަށާއި އެވަގުތުން ފެށިގެން ދަންވަރު 12:00 އާ ދޭތެރޭ ޓޭކްއަވޭ އާއި ޑެލިވަރީގެ ހިދުމަތް ދިނުމަށްވެސް މި އިއުލާނުގައި ބުނެފައިވެއެވެ.\nދިއްދޫގައި އަނެއްކާވެސް ކޮވިޑު ފެތުރެން ފަށާފައިވާއިރު އެރަށުގެ އެކްޓިވް ކޭސްތަކުގެ އަދަދު މިހާރު 56 އަށް ވަނީ އަރާފައެވެ. ދިއްދޫގެ ކޮވިޑު ފެތުރޭތީ އެރަށަށް އަރައި ފޭބުން މަނާ ކުރީ މި މަހުގެ 20 ވަނަ ދުވަހުން ފެށިގެންނެވެ.\nގުޅޭ ޓެގު ހއ. ދިއްދޫ ކޮވިޑް 19 ކާފިއު ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ)


Teacherun hovaa usoolu badhalu kohfi\nޓީޗަރުން މަގާމަސް ހޮވާ އުސޫލް ސިވިސް ސާވިސް ކޮމިޝަނުން ބަދަލުކޮށްފި --- އަވަސް : ފޮޓޯ\nޓީޗަރުންގެ ވަޒީފާގެ އޮނިގަނޑުގެ މަގާމުތަކަށް މުވައްޒަފުން ހޮވުމާއި އައްޔަން ކުރުމުގެ އުސޫލް، ސިވިސް ސާވިސް ކޮމިޝަން (ސީއެސްސީ) އިން ބަދަލު ކޮށްފި އެވެ.\nސީއެސްސީން ކޮށްފައިވާ އިއުލާނެއްގައި ބުނެފައިވަނީ ޓީޗަރުންގެ އޮނިގަނޑުގައިވާ ހުސް މަގާމުތަކަށާއި މަގާމެއް ހުސްވާނެކަން އެނގޭ ނަމަ އެ މަގާމަކަށް މީހުން ހޯދުމުގައި ދެން އަމަލުކުރަން ޖެހޭ އުސޫލު ބަދަލުކޮށްފައިވާ ކަމަށެވެ. އަދި މިއަދުން ފެށިން އަމަލުކުރަން ޖެހޭނީ ޓީޗަރުންގެ އޮނިގަނޑުގެ މަގާމުތަކަށް މުވައްޒަފުން ހޮވުމާއި އައްޔަން ކުރުމުގެ އުސޫލަށް ކަމަށެވެ.\nމި އުސޫލުގެ ދަށުން ޓީޗަރުން މަގާމަށް ހޮވުމުގައި އެ މީހުންނާ އިންޓަވިއު ކުރުމާއި ޕްރެކްޓިކަލް ބަޔަށްދޭ މާކްސްއަށް ވަނީ ބޮޑެތި ބަދަލުތަކެއް ގެނެސްފަ އެވެ. އާ އުސޫލުގައި ދެ އިންޓަވިއުއަށް އަދި ޕްރެކްޓިކަލް އަށް މާކްސް ދޭ މިންވަރު ވަނީ ވަރަށް ބޮޑަށް އިތުރުކޮށްފަ އެވެ. މީގެ ކުރިން މި ދެ ބަޔަށް މާގިނަ މާކްސްތަކެއް ނުލިބެ އެވެ.\nއާ އުސޫލުގައިވާ ގޮތުން އިންޓަވިއުއަށް 25 ޕޮއިންޓް ލިބެ އެވެ. އަދި ޕްރެކްޓިކަލް އަށް 35 ޕޮއިންޓް ލިބެ އެވެ. މީގެ އިތުރުން ސީއެސް 11 ރޭންކުން ޝަރުތު ފުރިހަމަކޮށްފައިވާނަމަ 25 ޕޮއިންޓް، ސީއެސް 13 ރޭންކުން ޝަރުތު ފުރިހަމަކޮށްފައިވާނަމަ 30 ޕޮއިންޓް އަދި ސީއެސް 15 ރޭންކުން ޝަރުތު ފުރިހަމަކޮށްފައިވާނަމަ 35 ޕޮއިންޓް ލިބެ އެވެ. ވަޒީފާއަށް އެދޭ މީހާއަށް ހުރިހާ ބަޔަކުން ލިބުނު ޕޮއިންޓުގެ ޖުމްލަ 55 ޕަސެންޓަށް ވުރެ އިތުރުވާން ޖެހޭނެ ކަމަށް ސީއެސްސީގެ އުސޫލުގައިވެ އެވެ.\nއާ އުސޫލުގައިވާ ގޮތުން ޓީޗަރުންގެ މަގާމުތަކަށް އިއުލާން ކުރާނީ ހުރިހާ ރޭންކެއްގެ ހުރިހާ ގްރޭޑްތައް ހިމަނައިގެންނެވެ. މަގާމުތަކަށް އިއުލާން ކުރުމުގައި ޝަރުތުގެ ގޮތުގައި ބޭނުން ކުރާނީ ޓީޗަރުންގެ އޮނިގަނޑުގައި ބަޔާންކޮށްފައިވާ ޝަރުތުތައް ކަމަށްވެސް ބުނެފައިވެ އެވެ.\nމަގާމަށް އެންމެ ގާބިލް ފަރާތެއް ކަނޑައަޅާއިރު ތައުލީމަށް ލިބޭ މާކްސް އާއި މަސައްކަތުގެ ތަޖުރިބާއަށް ލިބޭ މާކްސްއަށް ބަލާނެ އެވެ. ތައުލީމަށް މާކްސް ދޭއިރުގައި މަގާމުތަކަށް ކުރިމަތިލާ ފަރާތްތަކުން މަގާމުގެ އަސާސީ ޝަރުތު ހަމަވާ ނަމަ، ކްރައިޓީރިއާގައި އަސާސީ ޝަރުތު ހަމަވުމުން ދިނުމަށް ކަނޑައަޅާފައިވާ ޕޮއިންޓް ދޭނެ އެވެ. އަދި ތައުލީމީ ސަނަދުތައް ވެލިޑޭޓްކޮށް ދަރަޖަ ކުރާނީ ސިވިލް ސާވިސްގެ ވަޒީފާތަކަށް މީހުން ހޮވުމާއި އައްޔަން ކުރުމުގެ މިންގަނޑުތަކުގެ އުސޫލު، 2021 ގެ މިންގަނޑުގެ ތެރެއިން ކަމަށް ވެސް ބުނެފައި ވެއެވެ.\nމަސައްކަތުގެ ތަޖުރިބާއަށް މާކްސް ދިނުމުގައި ބަލާނީ ކުރިމަތިލާ މަގާމާ ގުޅުން ހުރި ދާއިރާއަކުން ލިބިފައިވާ ތަޖުރިބާ އަށެވެ. އަދި ކޮންމެ ކެންޑިޑޭޓަކަށް ވެސް ފަސް ޕޮއިންޓަށް ވުރެ އިތުރު ނުވާނެ ގޮތަށް އެއް ޕޮއިންޓްގެ މަގުން ތަޖުރިބާއަށް ވޯޓު ދޭވޭނެ އެވެ. އާ އުސޫލުގައިވާ ގޮތުން މަގާމުގެ އަސާސީ ޝަރުތު ހަމަކުރުމަށް ތަޖުރިބާގެ މުއްދަތު ބޭނުންވާ ނަމަ، އެ މުއްދަތު އުނިކުރުމަށް ފަހު، ކޮންމެ ކެންޑިޑޭޓަކަށް ވެސް ފަސް ޕޮއިންޓަށް ވުރެ އިތުރު ނުވާނޭ ގޮތަށް އަހަރަކަށް އެއް ޕޮއިންޓްގެ މަގުން ތަޖުރިބާ އަށް ޕޮއިންޓް ދޭވޭނެ އެވެ.\nސިވިލްސާވިސް ކޮމިޝަން މިނިސްޓްރީ އޮފް އެޑިއުކޭޝަން ޓީޗަރުން


MI inthibaabuge "agu" billion ruffiya in matheegai\nރިޔާސީ އިންތިހާބުގައި ވޯޓުލަނީ: މި އިންތިހާބަށްވެސް ބޮޑު ހޭދައެއް ކުރޭ -- ފޮޓޯ: އަވަސް\nރާއްޖޭގެ އިގްތިސޯދު ހީނަރުވެ، ރައްޔިތުންގެ އަތްމަތި މިއޮތީ އިންތިހާ އަށް ދަށްވެފަ އެވެ. މި ހީނަރުކަމުގެ އަސަރު ރާއްޖޭގެ އެކި ހިސާބުތަކުން ފެނެ އެވެ. މިފަދަ ދަތިވަގުތެއްގެ މެދުތެރޭ ރާއްޖެ ވަނިކޮށް މާދަމާ ރާއްޖޭން ބޮޑު އިންތިހާބަކަށް ވޯޓުލާން ނުކުންނާނެ އެވެ. ތާރީހީ ދެ އިންތިހާބަކީ އަންހެނުން ކުރިއަރުވާ ކޮމެޓީތައް އެކުލަވާލުމުގެ އިންތިހާބާއި ލޯކަލް ކައުންސިލް އިންތިހާބެކެވެ. މި ދެ އިންތިހާބަށް ބަލާއިރު މިހާލަތުގައި ގައުމެއްގެ އިގްތިސޯދީ ހާލަތު އޮންނަ ވަގުތެއްގައި ކުރަން ނުބައްދަލު ބޮޑު ހޭދައެއް ކުރަމުންދާކަން އެނގެ އެވެ. މި ހިސާބުން ފެންނަނީ އިންތިހާބުގެ ހޭދަ ހީކުރި ވަރަށް ވުރެ އިންތިހާއަށް މަތީގައި ހުރި ތަނެވެ. މި އިންތިހާބުގެ "އަގަކީ" ކޮބައި ހެއްޔެވެ؟\nއިންތިހާބަށް ކެނޑޭޓުން ކުރި ހަރަދު ހޯދުމަށްޓަކައި އަވަސް އިން ގިނަ ގޮތް ގޮތުން ހޯދާފައިވާނެ އެވެ. ކެނޑިޑޭޓުންގެ ކެމްޕޭން މެނޭޖަރުންގެ ފަރާތުންނާއި ޕާޓީތައް އަދި އެހެނިހެން ގޮތް ގޮތުން ކެނޑިޑޭޓުންނަށް ހަރަދު ކުރާ ފަރާތަކުން އަވަސް އިން އެއް ކުރި މައުލޫމާތު ތަކުން އެނގޭ ގޮތުގައި އެއް ކޮށްލައިގެން ބާއްވާ ތާރީހީ ދެ އިންތިހާބުގެ ހޭދަ އުޅެނީ ބިލިއަން ރުފިޔާއިން މަތީގަ އެވެ.\nކޮވިޑާއެކު އިންތިހާބުގެ ހަރަދު ބޮޑުވި\nމި އިންތިހާބު ބޭއްވުމަށްޓަކައި އިލެކްޝަން ކޮމިޝަނުން ކުރަން ބޮޑު ހޭދައެއް ކުރަން ޖެހިފައިވެ އެވެ. އިންތިހާބު ބާއްވަން ކުރިން އޮތް ތާރީހުގައި ބާއްވަން ދައުލަތުގެ ބަޖެޓުން އިލެކްޝަނަށް ދީފައިވަނީ 50 މިލިއަން ރުފިޔާ އެވެ. ނަމަވެސް ކޮވިޑް-19 ގެ މަޖުބޫރީ ގައިދުރުކަމާއި ސިއްހީ ގޮތުން އަޅަން ޖެހިފައިވާ ފިޔަވަޅުތަކާއެކު މި ހޭދައަށް އިތުރު 20 މިލިއަން އިތުރުވެ، 70 މިލިއަން ރުފިޔާ އަށް ވުރެ ވަނީ މަތިވެފަ އެވެ. މިއީ ވެސް މި އިންތިހާބުގެ "އަގު" ބޮޑުވުމުގެ ސަބަނެވެ.\nއިލެކްޝަންސް ކޮމިޝަންގެ ރައީސް އަހްމަދު ޝަރީފް -- ފޮޓޯ: އަވަސް\nމި އިންތިހާބުގެ ކެމްޕޭން ރޭހަށް ޖުމްލަ 3،934 ކެންޑިޑޭޓުން ނުކުތެވެ. އެއީ ކައުންސިލް އިންތިހާބުގައި ވާދަކުރާ 2،264 ކެނޑިޑޭޓުންނާއި އަންހެނުންގެ ކޮމެޓީ ތަކަށް 1،670 ކެންޑިޑޭޓުންނެވެ. މީގެތެތެއިން ކޮންމެ ބޭފުޅެއްގެ ފަހަތްޕުޅުގައި ވެސް ކޮންމެ ވެސް ފައިސާވެރި ބޭފުޅެއް ނުވަތަ ހަރަދު ކުރާނެ ސޭޓެއް ހުއްޓެވެ.\nއަގު އެންމެ ބޮޑި މޭޔަރުންގެ ގޮނޑި\nއިންތިހާބުގައި އެންމެ ބޮޑު ހޭދައެއް ކުރަމުން ގެންދަނީ ސިޓީ ކައުންސިލް ތަކަށް ވާދަ ކުރައްވައިގެން އުޅުއްވާ މޭޔަރުންނެވެ. އިންތިހާބުގެ "ހޫނު ގޮނޑި" އަކީ މޭޔަރުގެ ގޮނޑި ކަމަށް ބެލެވެ އެވެ. ސަބަބަކީ ސިޓީތައް ކޮންޓްރޯލް ވުމުގައި މޭޔަރުންގެ ދައުރު ބޮޑުވުމެވެ. އެހެންވެ މި ވާދަވެރިކަން އެންމެ ބޮޑީ މާލޭގެ މޭޔަރުކަމުގެ ގޮނޑީގަ އެވެ. މާލެ އަށް ތިން ބޭފުޅަކު ވާދަ ކުރައްވަ އެވެ. އަދި އައްޑު އަށް ތިން ބޭފުޅުން ފުވައްމުލަކު ސިޓީ އަށް ތިން ބޭފުޅުން އަދި އަލަށް މޭޔަރުން ނަގާ ކުޅުއްދުއްފުށި ސިޓީއަށް ހަތަރު ބޭފުޅުން ވާދަކުރައްވަ އެވެ.\nމި ވާދަވެރި "ހޫނު ގޮނޑި" އަށް ވާދަކުރައްވާ ބޭފުޅުން އެވްރެޖު ކެމްޕޭން ހޭދަ އުޅޭ ކަމަށް ބެލެވެނީ 500،000ރ. އާއި އެއް މިލިއަން ރުފިޔާއާ ދެމެދު އެވެ. މިއީ އަދި އެންމެ މަދުވެގެން ވެސް ހޭދަކުރާނެ ކަމަށް އަންދާޒާ ކުރެވޭ އަދަދެވެ.ނަމަވެސް މިއީ ހަމަ އަންދާޒާ އެކެވެ. ބައެއް ބޭފުޅުން ހަރަދުތައް ހުރި ގޮތަށް ބަލާއިރު މި އަދަދު މަތިވުމަކީ ވެސް ވުން ގާތް ކަމެކެވެ.\nމޭޔަރުންގެ ގޮނޑި އަށް އަންނަން ކުރަން ޖެހިފައިވާ ހޭދަ މި އަދަދުން ހިސާބެއް ހަދާނަމަ 13 މޭޔަރުންގެ ޖުމްލަ ކެމްޕޭން އުޅެނީ 6.5 މިލިއަން ރުފިޔާ އާއި 13 މިލިއަން ރުފިޔާއާ ދެމެދުގަ އެވެ.\nކެމްޕޭނަށް މޭޔަރު ކަމަށް އަންނަން މި ވަރުގެ ހޭދައެއް ކުރިނަމަވެސް މި މަގާމަށް ކެމްޕޭން ކުރައްވާ ބައެއް ބޭފުޅުންގެ މި ހޭދަ ކުރާ ކަމަށް އެއްބަހެއް ނުވެ އެވެ. ބައެއް ބޭފުޅުން ވިދާޅުވާ ގޮތުންނަމަ ކެމްޕޭނަށް ލައްކަ އެއްހާ ރުފިޔާ ވެސް ހޭދައެއް ނުކުރެ އެވެ. އަދި ރާއްޖޭގެ ބޮޑެތި ބައެއް ޕާޓީ ތަކުން އަވަސް އަށް މައުލޫމާތު ދިން ގޮތުގައި އެ މީހުންގެ ކެނޑިޑޭޓުންނަށް "ކޮފީ" ބަޖެޓުގެ ގޮތުގައި ގާތްގަނޑަކަށް ދެވިފައިވާނީ 500ރ. ވަރެވެ. އެ ކަމަކު މިއީ ބުއްދި ގަބޫލު ކުރަން ދަތި ކަމެވެ. ސަބަބަކީ މިހާރު ހިދުމަތްތަކުގެ އަގު ހުރި ގޮތަށް ބަލާއިރު މި އަދަދު އެތަށް ގުނައެއް މަތިވާނެ ކަމަށް އަންދާޒާ ކުރެވުމެވެ. ހަމަ ގައިމުވެސް އިންތިހާބު ނިމުމުން ކޮންމެވެސް އަދަދެއް އިލެކްޝަނަށް ހުށަހަޅަން ޖެހޭނެ އެވެ.\nކައުންސިލް އިންތިހާބުގެ ހަރަދުތައް ހުރިގޮތަށް - އަވަސް އިންފޮގްރެފިކްސް: އައިޝަތު އިޒުވީނާ\nމި ކެމްޕޭންގައި ޕާޓީ ތަކުން ދޭ ފައިސާގެ އިތުރުން އަމިއްލަ ވިޔަފާރިވެރިންގެ "ޖީބުން" ކެނޑިޑޭޓުނަށް ކުރާ ހަރަދު ވެސް ކުޑައެއް ނޫނެވެ. މައުލޫމާތު ދިން ބައެއް ކެނޑިޑޭޓުންގެ ކެމްޕޭން ޕޯޓަރު ހަދަން ވިޔަފާރިވެރިންނަށް ލިބިފައި ހުރި އިންވޮއިސްތަކުގެ އަގު އެކަނި ބެލިނަމަވެސް 20،000 ޑޮލަރު (ގާތްގަނޑަކަށް 308،400ރ.) އިން ގުނާލެވެ އެވެ. އެހެންވެ މޭޔަރުން ކަމަށް ކުރާ ހޭދައިގެ މި ހިސާބު މަތިވުމަކީ ގާތް ކަމެކެވެ.\nއިދިކޮޅު ޕީޕީއެމް-ޕީއެންސީ އިން ރަށްރަށަށް ކުރަމުން ގެންދާ ކެމްޕޭން ދަތުރުތަކުގެ ތެރެއިން: ކެމްޕޭން ދަތުރުތައް މެދުކަނޑާލަން ނިންމައިފި -- ފޮޓޯ: ޕީޕީއެމް\nމޭޔަރު ކަމަށް ފައި ނަގައިގެން ތިއްބެވި ކެނޑިޑޭޓުން ނެގުމަށްފަހު ކައުންސިލް އިންތިހާބުގެ އެހެން ކެނޑިޑޭޓުންގެ ގޮތުގައި ވާދަ ކުރާ އެހެންވެ މީހުން އެވްރެޖު ގޮތެއްގައި އެއް ލައްކަ ރުފިޔާ އާއި ފަސް ލައްކަ ރުފިޔާގެ ހޭދައެއް ކެމްޕޭން ކޮށްފައިވެ އެވެ. މި ގޮނޑިތަކަށް ވާދަކުރެއްވި ބައެއް ބައެއް ބޭފުޅުން ވަނީ ދުރާލާ ހޮވިފަ އެވެ. އެހެންވެ ހޮވިފައިވާ ކެނޑިޑޭޓުންގެ ކެނޑުމަށްފަހު ބެލިނަމަވެސް މި އަދަދު އުޅެނީ 225 މިލިއަން ރުފިޔާ އާއި ގާތްގަނޑަށް އެއް ބިލިއަން ރުފިޔާއާ ގާތް ކުރާ އަދަދެއްގަ އެވެ. މިއީ މި ގޮނޑިތަކަށް ވާދަކުރާ މީހުން ޖުމްލަކޮށް ކެމްޕޭނަށް ކޮށްފައިވާ ހޭދަ ކަމަށް ބުނެވިދާނެ އެވެ.\nމި އަހަރު ކޮވިޑް-19 ގެ ހާލަތު އޮތުމުން ބޮޑު ހޭދައެއް ކުރަމުން ގެންދަނީ ސޯޝަލް މީޑިއާ މާކެޓިން އަށެވެ. އެވްރެޖުކޮށް ކެނޑިޑޭޓެއް ދެ ހާހެއްހާ ޑޮލަރު ހަމައެކަނި ސޯޝަލް މީޑިއާ މާކެޓިން އަށް ކުރާނެ ކަމަށް ބެލެވެ އެވެ.\nއަންހެނުން ކޮމެޓީ އާއި ސިޓީ ކައުންސިލް ތަކަށް ޕާޓީ ތަކުން ކެމްޕޭން ކުރަމުން ގެންދަނީ އެކުއެކީގަ އެވެ. އަންހެނުން ކޮމެޓީ ތަކަށް ކުރަމުން ގެންދާ ކެމްޕޭންގައި އާއްމު ގޮތެއްގައި ކެނޑިޑޭޓަކު 20،000ރ. އާއި 50،000ރ. އާ ދެމެދުގެ ހަދަރެއް ދަނީ ކުރަމުންނެވެ. މި ވަރުގެ ހަދަރެއް ކުރާނަމަ 1،670 އަންހެނުން ކޮމެޓީގެ ކެންޑިޑޭޓުންގެ ޖުމްލަ ހޭދަ ހުންނާނެ ކަމަށް އަންދާޒާ ކުރެވެނީ 66 މިލިއަން އާއި 83 މިލިއަން ރުފިޔާއާ ދެމެދުގަ އެވެ.\nމި ހުރިހާ އަދަދެއް އެއްކޮށް ބަލާނަމަ މުޅި އިންތިހާބަށް ކުރަމުން ގެންދާ ހޭދަ އެއް ބިލިއަން ރުފިޔާ އަށް ވުރެ މައްޗެވެ. މިއީ މި އިންތިހާބުގައި ވޯޓްލުމުގެ ހައްގު ލިބިފައިވާ 273،128 މީހުންގެ ބޮލަކަށް ބަލާނަމަ ގާތްގަނޑަކަށް 3،661ރ. އެވެ. މި އިންތިހާބުގެ އަސްލު އަގަކީމި އެވެ.\nމުއިއްޒު ރައްޔިތުން އެދޭ އަމާޒަށް


ISIS In Ninmaafai Vanee Raajjey Gai Leyohoruvun Nuhingan - Report - Vaguthu\nކޮވިޑް-19: އަންގާރަ ދުވަހަކީ މަސް ދުވަސް ތެރޭގައި ރާއްޖެ އިން އެންމެ މަދުން މީހުން ފައްސިވި ދުވަސް - 21 ގަޑިއިރު ކުރިން\nއައިއެސް އިން ނިންމާފައި ވަނީ ރާއްޖޭގައި ލޭ އޮހޮރުވުން ނުހިންގަން – ރިޕޯޓް\n9 މަސް ކުރިން ( ސެޕްޓެމްބަރު 4, 2019 )\nއައިސިސްގެ ހަނގުރާމަވެރިންތަކެއް ފޮޓޯއަކަށް ހުއްޓިލައިގެން\nރާއްޖޭގައި ލޭ އޮހޮރުވުން ނުހިންގަން އައިއެސް ޖަމާޢާތުން ނިންމާފައިވާ ކަމަށް މަރުތަކާއި ގެއްލިފައިވާ މީހުންގެ މައްސަލަތައް ބަލަން ރައީސް ޞާލިހް އުފައްދަވާފައި އޮންނަ ރިޔާސީ ކޮމިޝަނުން ވިދާޅުވެއްޖެއެވެ.\nރިޔާސީ ކޮމިޝަނުން ރައްޔިތުންގެ މަޖިލީހަށް ފޮނުވި ރިޕޯޓްގައި ބުނެފައި ވަނީ "އައިއެސް ފަޅިން ނިންމާފައި އޮންނަނީ ލޭގެ ކަންތައްތައް (ލޭ އޮހޮރުވުންތައް) ރާއްޖޭގައި ނުޖެއްސުމަށެވެ. އެމީހުން ބުނެފައި އޮންނަނީ އެކަމަކުން ލިބޭ ފައިދާއަށް ވުރެ ގެއްލުން ބޮޑުވާނަމަ ލޭގެ ކަންތައް ޖެއްސުމަކީ ހަލާލު ކަމެއް ނޫންކަމަށެވެ."\nރިޕޯޓްގައި ބުނެފައި ވަނީ ނަމަވެސް ޖަބްހަތުއްނުސްރާ ފަޅީގެ ވިސްނުން މިއާ ތަފާތެވެ. ވަކިވަކި މަރުތަކުގެ ކަންތައްތައް ރާއްޖޭގައި ޖައްސާފައި ވަނީ ޖަބްހަތުއް ނުސްރާ ފަޅިން ކަމަށް ރިޕީޓްގައި ވެއެވެ.\n"ކަބްހަތުއް ނުސްރާ ފަޅީގައި، މަޖީދުގެ ދަށުން ހުންނަ ބޮޑު ޝައިހަކީ ސޯމިތު އެވެ. މިޖަމާޢަތުގައި ލޭ ހުއްދަ ކުރާ މައި ޝޭހަކީ މި ސޯމިތު އެވެ." ރިޕޯޓްގައި ވެއެވެ.\nޖަމާޢަތްތައް ރާއްޖޭގައި ކުރިއަށް ގެންދާ ގޮތުގެ ތަފްސީލްތައް ދެމުން ރިޕޯޓްގައި ބުނެފައި ވަނީ ގޮފިތަކުގެ އަމީރުން ދައުވަތުގެ ކަންތައް ކުރިއަށް ގެންދިއުމަށް ފަހު އެ ސެލްގެ އެހެން ކުދިން ތަމްރީން ވުމަށް ސޯމިތު ކައިރިއަށް ގެންދެއެވެ.\nސޯމިތު ކައިރިއަށް އެމީހަކު ގެންދާނީ އެމީހާއާމެދު ގެރެންޓީ ލިބުމުންނެވެ. ސޯމިތު ކައިރިއަށް ގެންދިއުމުން ފުރަތަމަ ވެސް އޭނާ ފަށާނީ އުސޫލުއްސަލަފް ފޮތުން ތައުހީދާ ހިސާބުންނެވެ.\n"އެހިސާބުން ފަށައިގެން މައްޗަށް ގޮސް މިޝަންއެއް އެއިން މީހަކާ ހަވާލު ކުރާނީ ސޯމިތުއަށް އެމީހަކު މުޅިން ގެރަންޓީ ވުމުންނެވެ. ކޮންމެ ކޮންމެ މީހަކަށް ސޯމިތުއާ ބައްދަލެއް ނުކުރެވޭނެއެވެ." ރިޕޯޓްގައި ވެއެވެ.\nރާއްޖޭގައި ލޭ އޮހޮރުވުން ނުހިންގަން އައިއެސް އިން ނިންމާފައި އޮތް ނަމަވެސް ސީރިއާ އާއި އިރާޤުގައި ހަރަކާތްތެރިވާ އެޖަމާޢަތުގެ އަސްލު ބައިވެރިންނަކީ ވަރަށް ބޮޑަށް ހަރުކަށި ވިސްނުންތަކަށާއި ލޭ އޮހޮރުވުންތަކަށް ތާއިދުކުރާ ބައެކެވެ.\nމަހިބަދޫ ލޯންޗުތަކުގައި ރޯކޮށްލުމުގެ ޒިންމާ އައިސިސް އިން އުފުލައިފި\nރާއްޖޭގައި ތިބި ހަރުކަށި ފިކުރުގެ މީހުންގެ އަދަދު 1،400 އަށް އަރާ - ސީޕީ ހަމީދު\nރާއްޖޭގައި ވައިގެ މަގުން ބޮން ގޮއްވާލަން ރޭވި\nސެޕްޓެމްބަރު 4, 2019 08:52\nސެޕްޓެމްބަރު 4, 2019 14:49\nއެމީހުން ކީއްކުރަން މިތާ ލޭއޮހޮރުވަންވީ! ސޫރިއާ، މިސްރު، ފަލަސްޠީނު، އިރާގު ކަހަލަ މުސްލިމުން ދިރިއުޅޭ ތަންތާއެއްނު އެމީހުން އެބާވަތު ކަންކަން ހިންގާނީ.\nސެޕްޓެމްބަރު 4, 2019 08:54\nރާއްޖޭގައި ހިންގާ ހުރިހައި ނުބައިކަމެއް އައިއެސްގެ ބޮލަާްޖެހީ. 2012 ފެބް 8 ގައި ބޮޑުހުޅު ޖެހީވެސް ސިޔާސީ ހަރުކަށިމީހުނެއްނޫނެވެ. އައިއެސްއެވެ.\nސެޕްޓެމްބަރު 4, 2019 13:28\nއެއީ ކާހިނުކަލޭގެ ރާޓީވީގަ އިނދެ ދެމީހަކު މަރާލުމުން ވީ ކަމެއް\nސެޕްޓެމްބަރު 4, 2019 09:01\nއަނިޔާވެރިންނަކީ ޒަޔަނިސްޓް އިޒްރޭލް ޔަމަނަށް ޙަމަލަދޭ ސައުދީ ހިންދޫ އިންޑިއާ މޯދީއަށް އެވޯރޑް ތައް ދިން ޔޫ އޭއީ އަދި ރާއްޖެ\nސެޕްޓެމްބަރު 4, 2019 09:02\nނޭނގޭ ކަމެއްވެސް އެނގޭ ކަމެއްވެސް ނެއްވެސްނެތް. ބޯހަލާކު. މިދުވަސްވަރު ސަރުކާރުން ކީވެބާ މިއުޅެނީ މާ ޖިހާދީވެގެން..\nސެޕްޓެމްބަރު 4, 2019 09:06\nއަނެއްކޮޅަށް ޖަހަނީ ދޯ...އަތަށްގޮވީ....\nސެޕްޓެމްބަރު 4, 2019 09:08\nބަލަ އައިއެސް އަކީ އެމެރިކާ އިޒްރޭލުގެ ޖަމާއަތެއް. ވީއިރު މުސްލިމް ދިވެހިރާއްޖޭގައި ލޭ ނުއޮހޮރުވާ ދެން ލޭ އޮހޮރުވަން އެއުޅެނީ ކޮންތަނެއްގަ؟\nއަައިއެސް ގެ އައްޕަ\nސެޕްޓެމްބަރު 4, 2019 12:39\nކަލެއަށް މާބޮޑަށް އެނގެނީ......އެއީ ވާގޮތަކީ\nސެޕްޓެމްބަރު 4, 2019 14:13\nއެމީހުންނަށް އެނގޭ މި ގައުމުގަ ތިބީ ގިނައިން އިސްލާމްދީނަށް ފުރައްސާރަކުރާ މީހުންކަން\nސެޕްޓެމްބަރު 4, 2019 09:51\nކަންމިހެން ހުރުމާއެކު މިތަން ސަލާމަތުން ބާއްވަން ބޭނުމިއްޔާ ކުޅަދުރު ހަތައަށް އޮށްގާ އުކަންނޫޅޭށެވެ.\nސެޕްޓެމްބަރު 4, 2019 10:18\nގަބޫލު ކުރަންޖެހޭ ޖަމަކީ އައިސިސް އިން ބޭނުންނަމަ މިތަން އެފުށް މިފުށަށް ޖެހިދާނެކަން. ނަމަވެސް އެމީހުންގެ މި ނިންމުމަށް މަރުޚަބާ ކިޔަން.\nފޮޓޯއިންވެސް ދޭހަކޮށްދެނީ ދެއްކުންތެރިކަން\nސެޕްޓެމްބަރު 4, 2019 10:20\n... މިގައުގެ ހައްގުގަ ދީނުގެ ހައްގުގަ ރައްޔިތުންގެ ހައްގުގަ ބަހެބުނެލާނެ ހިއްވަރު ހުރި އެކަކުނެތި މުޅިގައުމު މި ނުލަފާ މީހުންގެ އަތްދަށުލާއިފި.. ނަމުން ސޯލިހު ކަމުން ނުބައި ނުލަފާ އިބުރާހީމުގެ ވެރިކަން ހައްދުން ނައްޓާއިފި.. ތަނެއްގަހުރި ގަނބެހެން ހައްޕު ކިޔައިގެންހުރެ ނުބައި ޖައްބާރު ވެރިކަމެމިކުރަނީ.. ހިޔަޅު ވިސްނުންހުރީ..\nސެޕްޓެމްބަރު 4, 2019 10:21\nއައިއެސްއަކީ ސީދާ ޔަހޫދީންގެ ޖަމާއަތެއް. އިސްލާމުންގެ އަގުވައްޓާލައި ދީނަށް ހަޖޫޖެހުމަށް އުފައްދާފައިވާ ޖަމާއަތެއް. އެއަކު ނޫޅޭ ދީނީ މީހުންނެއް. އުފެދުނުގޮތް ބަލައިލީމާ އެންމެންނަށް އެނގޭނެ. ފަންޑުކުރަނީވެސް ޔަހޫދީން\nސެޕްޓެމްބަރު 4, 2019 11:59\nދުނިޔޭގެ ހިންގާ ހަނގުރާމަތަޢް ދިރާސާ ކުރާ މީހެއްގެ ހައިސިއްޔަތުން ބުނެލަން އޮތީ ނިރުބަ ވެރި ޖަމާ އަތެއް ކަމުގައިވާ އައިސިސް އަކީ އޭމީހުން ގެ ވޯސްޓް އެނެމީ ޢާ ނޫނީ ލޭއޮހުރުވުން ހިންގާ ބައެއް ނޫން. ޢެކަމު އެއީ ވ.ޖެހިލުން ކުޑަ ބާރުގަދަ ބައެއް.\nޜިޕޯޓް: އޭ އެފްޕީ އެން\nސެޕްޓެމްބަރު 4, 2019 10:25\nއަޅެ މިކޮމިޝަންގެ ރައީސަކީ ހާދަހާ ފަގުޑިދިގު މީހެއްދޯ އައިއެސްއިން ނިނަމާކަންތައް އެގޭއަިރު މިރައީސަށް ރިޟުވާނުގެ ކަރުބުރިކޮށްލި މީހާ ނޭގިގެން މިއުޅޭނީ ކީއްވެބާ!\nސެޕްޓެމްބަރު 4, 2019 10:36\nރާއްޖޭގަ އައިސެސްކުރަނީ ވައްކަން.\nވީމާ އައިއެސް ގެ ބޮޑުމީހަކީ ހުސްނު ސުޢޫދު ދޯ! އައިއެސްގެ ނިންމުން ސީދާ ހުސްނު ސުޢޫދު ނިންމާފައި މަޖިލީހަށް ރިޕޯޓު ފޮނުވާފައި ތިއޮތީ!\nސެޕްޓެމްބަރު 4, 2019 10:59\nހާދަފުރިހަމަވާނެ ރާއްޖޭގަ އައިއެސްދިދައާއިއެކު މާލޭގަ މުޒާހިރާކުރިމީހުންގެ ފޮޓޯޖަހާލިނަމަ މިބައިގަޑުގެ ބޮޑުމަންޒަރު ފެންނާނެ !\nސެޕްޓެމްބަރު 4, 2019 11:16\nޚަބަރު ކަމަކު ނުދޭ އެ އީ ނަޝީދު ގެ ދަށުން ހިނގާ ކޮމިޝަނެއް ނޫންބާ ؟ ރިޕޯރޓް ވެސް ނަޝީދު އަށް ނުވިތާކަށް އެ ރިޕޯރޓްއާއި ބެހޭ ގޮތުން މަޝްވަރާވެސް މަޖިލީހުގަ ކުރީ މިހާރު ބަލަން ވެއްޖެ ކޮމިޝަނަކުން މި އީ ކާކު ހިންގާ ވެރިކަމެއްތޯ!\nސެޕްޓެމްބަރު 4, 2019 11:21\nގޯސް ބަޔަކީ އައިސިސް އެވެ. އެއީ އައިސިސް މީހުން ދެން ތިބި ގުރޫޕުތައް ގޯސް ކަމުގައި ބުނާތީއެވެ. ޝޭހުން ބުނާ ގޮތުން އައިސިސް އިން މިހެން ބުނަނީ އެއީ އެމީހުންނަކީ ހައްދުފަހަނައަޅާފައިވާ ހަރުކަށި ފިކުރުގެ ބަޔަކަށް ވީމައެވެ.\nދެން މިކަމާ ވިސްނާލަމާ ހިނގާށެވެ. ހުރިހާ ލޭއޮހޮރުވުމެއް ހިންގީ ނުސްރާ އިންނެވެ. ޝޭހުން ތިއްބެވީ އައިސިސް ކުރާ ކަމެއް ކަމުގައި މީހުންނަށް ދައްކާށެވެ. ބޮޑު މަންޒަރު ވަރަށް ސާފެވެ.\nސެޕްޓެމްބަރު 4, 2019 11:29\nޓެރަރިސްޓުންނަކީ ކެހިވެރި ބައެއް އެމީހުން ބުނާ އެއްޗަކަށް އިތުބާރު ކުރާނީ މޮޔައެއް އިބިލީސް އީމާންވެއްޖެއޭ ބުނެފިއްޔާ ވެސް އަހަރުން ވީ ޤަބޫލުކުރަން ދޯ . ދީން އެއީ ބަހަނާ އެއް ކަމަށް ހަދައިގެން މީހުން މެރުމާ ފޭރުމާ ވައްކަން ކުރުން އަދި ހަށިވިއްކުން. ޖިހާދުއް ނިކާޙްގެ ނަމުގައި ތި މީހުން ހުއްދަ ކުރޭ. ހައިލު ނުވާ ކުޑަކުދިން ނާ މަލަކަލް ޔަމީން ގެ ނަމުގައި ނުވަތަ ޖާރިޔާއިންގެ ނަމުގައި ޖިންސީ ގުޅުން ހިންގާ . އެއީ މާތް ރަސޫލާގެ ދަޢުވަތެއް ނޫން . ރަސޫލާ ގެންނެވީ އާ ދީނެއް ނޫން . އިބްރާހީމްގެފާނުގެ މިއްލަތު މާތް ރަސޫލާވެސް ގެންނެވީ . އެ މިއްލަތަށް ތަބަޢަ ވުމަށް ﷲ އެކަލޭގެފާނަށް އަންގަވާފަ އޮތީ. އައިސިސް އާ އަލްޤައިދާ ތިއުޅެނީ އެ މީހުން އަމިއްލަޔަށް ހަދައިގެން އުޅޭ ދީނެއް\nސެޕްޓެމްބަރު 4, 2019 13:35\nއައިއެސް އާއި ބެހޭ ގޮތުން އެކައްޗެއް ވެސް ނޭގޭ މީހެއްތީ. ހަގީގަތަށް ބުނަންޔާ އައިއެސް އިން ތި އެއްކަމެއް ވެސް ނުކުރޭ. ކާފަރު މީޑިޔާ ތަކުން ދައްކާ ދޮގު ވާހަކަ ތީ. ތި އަޑު އިވޭ ވާހަކަ ތަކާ އައިއެސް މީހުން ކަންތައް ކުރާ ގޮތް ދިމާ އިދި ކޮޅު. މީ ވަރަށް ވާހަކަ\nސެޕްޓެމްބަރު 4, 2019 11:56\nއެމީހުން މިތަނަށް ނައިސްގެން ލަސްވެ އުޅޭހެން ހީވަނީ!\nބަޔަކު މިތަނަށް ފާކުރުވަން އުޅޭހެން ވަރަށް ހީވޭ!\nއަންނި އެމީހުންގެ ހުރިހާވާހަކައެއް ދައްކަނީ!\nއެތަނުގަ ތިބި ބަޔަކު ވިހާ އަދަދާ ހުރިހާކަމެއް އިނގޭ ކަމަށް މީޑިޔާއަށް އަރާގޮވަނީ!\nއެހެންތާ މިވަނީ މީނަ ހީވަނީ އަންހެންވެރިން ވިއްސުވާފޫޅުުމާާ ދާތަ ގެންގުޅޭ ފޮށިހެން!\nއެމީހުންގެ ވާހަކަ ފަތުރާ ގައުމު ހަލަބޮލި ކޮއްފަ މިއެތި ދާނީ!\nމުޅިގައުމު ހަލާކު ކޮއްފި މި ފުރޭތަ އައިސް!\nފުލުހުންނަށް ވެސް އިތުބާރު ގެއްލުވާލީ މިއަނި ސައިތޯނު!\nގައުމުގެ ހުރިހާކަމެއް އެއްފުށުން އަނެއްފުށަށް ފުރޮޅާލާާފިި!\nކާކަށް ދެން ޔަގީންކަން އޮންނާނީ ތިބުނާބަޔަކު ކަމެއް ނުކުރާނެކަމުގެ!\nސެޕްޓެމްބަރު 4, 2019 12:09\nހުއްނުއް ސުއޫދު ބިރުގަތީ ކީއްވެ .\nސެޕްޓެމްބަރު 4, 2019 12:18\nސުވާލަކީ ލާދީނިއްޔަތަށް ހިއްވަރުދީ އެއްވި މީހުންނަށް އެއްވެސް އަދަބެއްނުދީ (ހިއްލަތާއި ދެންވެސް ތިބިމީހުން) އޭރުގައި އޮތް މިހާރުގެ ސަރުކާރުން އަޅާނުލީމައި މިޤައުމުގައި އިސްލާމްދީނަށް ލޯބިކުރާބަޔަކު ނިކުމެ މުޒާހަރާކުރި މީހުންނަށް ސުއޫދުމެން ދިންނަމަކީ ''ހަރުކަށިމީހުންނޭ'' ކީއްވެތޯ ލާދީނީ މީހުންނަށް ''މިނިވަން ޙިޔާލުގެ މީހުންނޭކިޔައި މުޙާތަބްކުރީ''..؟ ކީއްވެތޯ ލާދީނީމީހުންނޭ ނޫނީ އިސްލާމްދީނާއި ޢަދާވާތްތެރިމީހުންނޭ ކިޔައި ތިބުނާ މިނިވަން ޙިޔާލުގެ މީހުންނަށް މުޙާތަބު ނުކުރީ..؟ އަޅުގަނޑު އެއްފަހަރަކުވެސް ނުދަންނަވަން އޭގެތެރޭގައި ހަރުކަށިމީހުންނެތެކޭ ނަމަވެސް ހަނދާންބަހައްޓަންވީ ފުރިހަމަ މުސްލިމުންނަކީ މަދުބަޔެކޭ... ސަރުކާރުން މުރުތައްދު މީހުން މިނިވަންކަންމަތީ މިޤައުމުގައި އުޅެންދޫކޮށްލާފައި ތިބޭނަމަ ފުރިހަމަ މުސްލިމުންގެ ފަރާތުން މިނިވަންމީހުންނަށް ނުރައްކާވާނެ...\nސެޕްޓެމްބަރު 4, 2019 12:21\nހަގީގަތަކީ ރާއްޖޭގެ އަލްގައިދާ ވެގެން އުޅުނު މީހުން ވަރަށް މަދު. ނަމަވެސް އައިއެސްގެ އާބާދީ ހާހުން ގުނާލެވޭ...\nސެޕްޓެމްބަރު 4, 2019 12:44\nސެޕްޓެމްބަރު 4, 2019 13:45\nތީ ތެދު ވާހަކަ އެއް. އަޒްލިފް ރައޫފް އާ މުނާއްކޮ މެން ސީރިޔާ އަށް ގޮސް ގުޅުނީ އައިއެސް އާ. ޔާމީން މަރާލައިގެން ހައްޔަރު ކޮށްފަ ތިބީވެސް އައިއެސް ފިކުރުގެ މީހުން. ސުއޫދު އަށް އެއްވެސް އެއްޗެއް އެގިގެން ނެރެފަ އޮތް ރިޕޯޓެއް ނޫން ތީ\nސެޕްޓެމްބަރު 4, 2019 12:52\nސޫދު. ނިދަާ ފައޮއްވާ އައިއެސްއިން ގުޅީ ދެންބުނީ ކަލޭ ބުނާގޮތަށޭއަހަރެމެންހަދާނީ. އެއިރުން އިނދިކޮޅުމީހުން އައިއެސް ދެކެބިރުގަންނާނީ ހުރިހާކަމެއްގެ ރައީސް ރައީސްނަސީދު ވިދާޅުވި ހުރިހާކަމެއް ތިމަންނައަށްއެނގެއޭ. ޑެނތިކިޔަނީ ދައްގޮހޮރޭތަ\nސެޕްޓެމްބަރު 4, 2019 13:12\nހުރެބަލަ ހުސްނުއް ސުއޫދު ،މުރުތައްދުވުމާއި ކާފަރުވުމަކީ ހައްދުފަހަނައެޅުންތޯ؟ކީރިތި ރަސޫލާ “ﷺ” އަށް ފުރަސްދާރަ ކުުރުމާއި ދީނުގެ ހުކުމްތައް ބަދަލުކޮށް ތިމާމެން އަމިއްލައަށް ޤާނޫނު ހެދުމަކީ ހައްދުފަހަނައެޅުންތޯ؟ ލާދީނީ ނުވަތަ ސެކިއުލާ ވުމަކީ މިނިވަންކަމޭތޯ ތި ބުނަނީ ؟އެކަން ސާފުކޮށް ދީބަލަ\nސެޕްޓެމްބަރު 4, 2019 14:06\nމީހުން މެރުން އެއީ ހައްދު އެތެރެތަ؟\nސެޕްޓެމްބަރު 4, 2019 14:16\nއައިއެސް މިތަނަށް ގެނައިބަޔަކަށް އެމީހުންގެ ނިންމުންތައްވެސް ރަގަޅަށް އިގޭނީ. އެމެރިކާއަށްވެސް އެއުޅެނީ ތިޔަވަރުގެ މައުލޫމާތެއް ނުލިބިގެން. ސޫދު ގަދަ އިގޭ\nސެޕްޓެމްބަރު 4, 2019 14:30\nމޮޅު ވަރަށް މޮޅު. ކޮން އެވޯޑެއްބާ ޖަނާބޭވާލާ ސުޢޫދަށް ދޭންވީ!\nގާއިދާ ޠާލިބާނުންގެ ވާހަކަވެސް ވައްދާ،ރާއްޖެ އަށް ުސާމާ ބިން ލާދިން އައިކަށްވެސް ކިޔާ. ޚަބަރުތައް ހަދާ، މޮޅުކުރޭ .\nޢެކަމު އެމީހުންގެ ޚަބަރުތަޢް ތިހާވަރަށް އެގޭނެތަ އެމީހުންގެ އެޖެންތަކަށް ނޫން މީހަކަށް!\nކީކޭތަ ތިޔާމީހުން ބުނަނީ ....؟؟؟؟\nސެޕްޓެމްބަރު 4, 2019 15:36\nތިބުނާ ސޯމިތަކީ ރާއްޖޭގައި އުޅޭމީހަކުކަމުގައި ވިއްޔާ އޭނާ ހައްޔަރުނުކުރެވިގެން މިއުޅެނީ ކީއްވެ. ދެން އައިސިސްގެ ފަރާތުން މިތާ ހުރިމީހަކީ ކާކު.. އެމީހާގެ ނަމެއް ނެތީކީއްވެ.؟ ތިޔަ ރެފެރެންސު ކުރާ ރިޕޯޓަކީ ކިހިނެއް ކޮންތާކުން އައިސްގެން އުޅޭ ކޮން ހެއްކެއްގެ މައްޗައް ބިނާވެފައިއޮތް ރިޕޯޓެއް.؟ ދެން އަލްގައިދާހެ ރާއްޖޭގެ މީހާ އަކީ ކާކު.؟ މި މީހުން ރާއްޖޭގައި އުޅެނީ ކިއްލާ ހަދައިގެންތަ މިވެރިން ހައްޔަރު ނުކުރެވިގެން އުޅެނީ..؟ ނޫނީ ފުލުހުންނާއި ސިފައި މިމީހުން ދެކެ ބިރުގަންނަނީތަ.؟ ނޫނީ ގުޅިގެން އުޅެނީތަ.؟\nސެޕްޓެމްބަރު 5, 2019 00:32\nޢަލްޖަޒީރާ ޔާ ޢަރަބިއްުޔާ ޓީވީން ލައިވްކޮށް ދެއްކި މިސްރުގެ މުސްލިމް ޒުވާން ޕައިލެޓެއް ދަގަނޑު ކޮށްޓަކަށްލާފަ ރޯކޮށްލިތަން . ޢައިސިސް އެންމެން އޭނަ ގައިގަ ރޯވެގެން ހަޅޭއްލަވާފަ މަރަށް ތެޅުނުއިރު ތިބީ ބަލަން އަނދާ ހުލިވަންދެން އަލްޖަޒީރާޔާ ޢަރަބިއްޔާ ޓީވީވެސް އެއީ ކާފަރު މީޑިއާ އުތަ ؟ ޔަހޫދީންނާ ހަނގުރާމަ ނުކޮށް މުސްލިމުން މަރާ ބައެއް އަލްގައިދާވެސް އައިސިސް ވެސް ތީ .ސީދާ ޔަހޫދީންގެ ބައިގަނޑެއް ތި ދެބައިމީހުންވެސް ތީ\nސެޕްޓެމްބަރު 10, 2019 14:35\nމުިސްލިމުންނަކީ، ދީނުގައި ކަނޑައެޅިގެން ޙަރާމްކުރައްވާފައިވާ ކަންކަން ޙަރާންކަންކަން ކަމުގަ ބަލާގަނެ އެއަށް ޢަމަލު ކުރާމީހުން، ދީނުގަ ނަހީ ކުރައްވާފައިވާ ކަންކަމަށް ފާޅުގަ އަރާގަންނާނީ މުސްލިމުންގެ ތާކިހާ އަޅާގެން އުޅޭ ޢައިރު މުސްލިމުން.. ކުރިންވެސް މި ޤަވްމުގައި، މިޤަވްމަށްޓަކާ ޤުރުބާންވީ އެތައް އަބްތޯލުންތަކެއް ވަނީ އުފެދިފައި، މިހާރުވެސް ޙާލަތު ބަދަލުވާނަމަ، އެފަދަ އަބްތޯލުން އުފެދޭނެ، އައި.އެސް ފިކުރަކީ ލާދީނީ ފިކުރެއް، ބޮޑެތި ވައްކަންތައް ކުރަނީ، މީހުން މަރަނީ، އަޅުން ގެންގުޅެނީ، މި ފިކުރަށް ތާއީދު ކުރާނީވެސް ލާދީނީ މީހުން، އެ މީހުން ހީނުކުރާތި ފުއްޕާފަ އުޅެވޭނެޔެ، އެހެން މީހުންވެސް އެބަ ތިބި ދީނަށް ޓަކާ ފުއްޕަން ކެރޭ، ނަޞްރު ލިބޭނީ ޙައްޤަށް،


މާފުށީ ޖަލަށް 22 އަހަރު ފުރިއްޖެ!\n02 ނޮވެމްބަރ 2020\nމޯލްޑިވްސް ކަރެކްޝަނަލް ސަރވިސް (އެމްސީއެސް)ގެ މާފުށީ ޖަލުގެ 22 ވަނަ އަހަރީ ދުވަސް ފާހަގަކުރުމުގެ ގޮތުން ރޭ އެ ޖަލުގައި ރަސްމީއްޔާތެއް ބާއްވައިފިއެވެ.\nމި ރަސްމީއްޔާތު ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް އަހްމަދު މުޙައްމަދުފުޅެވެ. ކޮމިޝަނަރގެ އިތުރުން އެމްސީއެސްގެ ކޮމިޝަންޑް ރޭންކްތަކުގެ އޮފިސަރުންނާއި މާފުށީ ޖަލުގެ އޮފިސަރުންނާއި މުވައްޒަފުން މި ރަސްމީއްޔާތުގައި ވަނީ ބައިވެރިވިއެވެ.\nމި ރަސްމީއްޔާތުގައި ވޭތުވެދިޔަ އަހަރު ތެރޭގައި އެކި ރޮނގުތަކުން ފާހަގަކޮށްލެވޭ އޮފިސަރުންނަށާއި މުވައްޒަފުންނަށް ވަނީ ހަނދާނީ ލިޔުމާއި ޕްލާގް ހަވާލުކޮށްފައެވެ. މީގެ ތެރޭގައި ގަޑިއަށާއި ހާޟިރީއަށް ފަރުވާތެރިވި އޮފިސަރުންނާއި މާފުށީ ޖަލަށް އެކި ގޮތްގޮތުން އެހީތެރިވެދިން އޮފިސަރުންނާއި މުވައްޒަފުންގެ އިތުރުން މާފުށީ ޖަލަށް ރީތި ނަން ހޯދައިދިން އޮފިސަރުން ފާހަގަކުރުން ހިމެނެއެވެ.\nމި ރަސްމީއްޔާތުގައި ކޮމިޝަނަރ އޮފް ޕްރިޒަންސް އަހްމަދު މުޙައްމަދުފުޅު މާފުށީ ޖަލުގެ މެނޭޖްމަންޓް، ޕްރިޒަން އޮފިސަރުން އަދި ސިވިލް މުވައްޒަފުންގެ ޚިދުމަތަށް ޝުކުރުއަދާކުރައްވާ ވިދާޅުވީ ކޯވިޑް-19 ޖަލުތަކަށް ނުފެތުރި ހިފެހެއްޓިފައިވަނީ މާތް ﷲގެ ވާގި ފުޅާއި އެމްސީއެސްއިން އަޅާފައިވާ ހަރުދަނާ ފިޔަވަޅުތަކުގެ އިތުރުން ހީވާގި އޮފިސަރުންނާއި މުވައްޒަފުންގެ މަސައްކަތުންކަމަށެވެ. އެކި ދާއިރާތަކުގެ އިލްމުވެރި އަދި ފަންނީ އޮފިސަރުންނާއި މުވައްޒަފުން ބިނާކުރުމުގެ މުހިއްމުކަމަށް އަލި އަޅުއްވައި، އެކި ދާއިރާތަކުން ތައުލީމު ހާސިލުކުރުމާސް ކޮމިޝަނަރ ބާރު އެޅުއްވިއެވެ. އަދި ކޮވިޑް-19 ގެ ބަލިމަޑުކަމާއި ގުޅިގެން ރޭވިފައިވާ ގިނަ ކަންތައްތައް މަޑުޖައްސާލައި ނުވަތަ ކުރިއަށް ނުގެންދެވިފައިވީނަމަވެސް، ބައެއް ޕްރޮޖެކްޓްތަކާއި މަސައްކަތްތައް ކާމިޔާބުކަމާއެކު ކުރިއަށް ގެންދެވިފައިވާކަން ކޮމިޝަނަރ ފާހަގަކުރެއްވިއެވެ. މީގެ އިތުރުން، މި މުވައްސަސާއަކީ ޤައުމީ އަދި ބައިނަލްއަޤްވާމީ އޭޖެންސީތަކުން ގާތުން ބަލަމުންދާ މުވައްސަސާއަކަށް ވާތީ، މި މުވައްސަސާގެ ކަންތައްތައް ހުރިހާ ފަރާތްތަކުން ބަލައިގަންނާނެ ލެވަލްއަށް ހަރުދަނާކުރުމަށް މަސައްކަތްކުރުމަށް ކޮމިޝަނަރ ވިދާޅުވިއެވެ.\nހަނދާނީ ލިޔުމާއި ޕްލާގް ހަވާލުކުރުމުގެ އިތުރުން ވޭތުވެދިޔަ އަހަރު މާފުށީ ޖަލުގެ މަސައްކަތްތައް ހިނގާދިޔަ ގޮތާއި ގުޅޭގޮތުން ތައްޔާރުކޮށްފައިވާ ވީޑިއޯ ޕްރެޒެންޓޭޝަން ދެއްކުން އޮތެވެ. އަދި މި ރަސްމީއްޔާތު ނިމިގެންދިޔައީ ހުރިހާ އޮފިސަރުންގެ އަޒުމް ކިޔުމާއި ޤައުމީ ސަލާމުންނެވެ.


އަންހެން ސިފައިންނަށް ޚާއްޞަކޮށްގެން ހިންގާ "މޫދު ކަސްރަތު ޕްރޮގްރާމް" ފަށައިފި\n10 ފެބްރުއަރީ 2019 12:59\nދިވެހި އަސްކަރިއްޔާގައި މަސައްކަތްކުރާ އަންހެން ސިފައިންނަށް ޚާއްޞަކޮށްގެން ހިންގާ "މޫދު ކަސްރަތު ޕްރޮގްރާމް" މިއަދު ފަށައިފިއެވެ.\nމިއަދު ބަންޑާރަކޮށީގައި ބޭއްވި ރަސްމިއްޔާތު ޝަރަފުވެރިކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީއެވެ. މި ރަސްމިއްޔާތުގައި އެކަަމަނާ ވަނީ ޕްރޮގްރާމުގެ ބައިވެރިންނާ މުޚާތަބުކުރައްވައި ވާހަކަފުޅު ދައްކަވާފައެވެ.\n8 ހަފުތާގެ މުއްދަތަށް ހިންގޭ މި ޕްރޮގްރާމަކީ އެމްއެންޑީއެފްގައި މަސައްކަތްކުރާ އަންހެން ސިފައިންގެ ދުޅަހެޔޮކަން އިތުރުކުރުމުގެ މަޤްޞަދުގައި ހިންގޭ ޕްރޮގްރާމެކެވެ. ޖުމްލަ 55 އަންހެން ސިފައިން ބައިވެރިވާ މި ޕްރޮގްރާމުގެ ކުލާސްތައް ކުރިއަށްދާނީ މާލެ، ވިލިމާލެ އަދި ހުޅުމާލޭގެ އެކިއެކި ސަރަޙައްދުތަކުގައެވެ.\n"މޫދު ކަސްރަތު ޕްރޮގްރާމް" ފެށުމުގެ ގޮތުން މިއަދު ބޭއްވި ޚާއްޞަ ރަސްމިއްޔާތުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުއްރަޙީމް އަބްދުއްލަތީފާއި ޖެނެރަލް އޮފިސަރުންނާއި ސީނިއަރ އޮފިސަރުންގެ އިތުރުން ސާޖަންޓް މޭޖަރ އޮފް އެމްއެންޑީއެފް، ކޮމާންޑް ސާޖަންޓް މޭޖަރ އަޙްމަދު ޢަބްދުﷲ އާއި އެކި ރޭންކުތަކުގެ ގިނަ އަދަދެއްގެ އަންހެން ސިފައިން ބައިވެރިވެފައިވެއެވެ.


BREAKING: Covid-19 Jehigen America In 2,889 Maru - Vaguthu\nކޮވިޑް-19: އެމެރިކާ އިން އިތުރު 2،889 މަރު\nއެމެރިކާގައި ސިއްހީ މާހިރުންތަކެއް\nކޮވިޑް-19 ޖެހިގެން އެމެރިކާ އިން އިތުރު 2،889 މީހުން މަރުވެއްޖެއެވެ.\nދުނިޔޭގެ ކޮވިޑް-19 އެންމެ ހަލުވިކަމާ އެކު ފެތުރެމުން އަންނަ ގައުމުތަކުގެ ތެރޭގައި އެމެރިކާ ހިމެނޭ އިރު، އިއްޔެ މަރުވި މީހުންނާ އެކު، އެ ގައުމުގައި މަރުވި މީހުންގެ އަދަދު ވަނީ 450,381 އަށް އަރައިފައެވެ. އަދި އިތުރު 140,732 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 26,655,740 އަށް އަރައިފައެވެ. ކޮވިޑް-19 ޖެހިގެންނާއި މި ބަލީގައި އެންމެ ގިނަ ބަޔަކު މަރުވެފައި ވަނީ ވެސް އެމެރިކާގައެވެ.\nއެމެރިކާގައި އެއް ދުވަހެއްގެ ތެރޭގައި އެންމެ ގިނަ ބަޔަކު ކޮވިޑް-19 ބަލީގައި މަރުވެފައި ވަނީ މި މަހުގެ 12 ވަނަ ދުވަހުއެވެ. އެ ދުވަހު އެގައުމުން 4،482 މީހަކު ވަނީ ބަލި ޖެހިގެން މަރުވެފައެވެ.\nއެމެރިކާގައި ބަލި ޖެހުނު މީހުންގެ ތެރެއިން މިހާތަނަށް އައިއިރު ރަނގަޅުވެފައި ވަނީ 16,328,950 މީހުންނެވެ. އަދި މި ބަލީގައި 9,876,409 މީހުންނަށް ދަނީ ފަރުވާ ދެމުންނެވެ. އޭގެ ތެރެއިން 24,488 މީހަކު ތިބީ ސީރިއަސް ހާލަތުގައެވެ.\nއެމެރިކާގައި ކޮވިޑް-19 އަށް ފައްސިވާ މީހުންގެ އަދަދު ދުވަހުން ދުވަހަށް އިތުރުވަމުން އަންނަ އިރު ވެކްސިން ދިނުމުގެ މަސައްކަތް ކުރިއަށް ދަނީ ކުރިން ލަފާކުރި ވަރަށް ވުރެ ލަސް ދުވެއްޔެއްގައެވެ. މިދިޔަ އަހަރު ނިމުމުގެ ކުރިން 20 މިލިއަން މީހުންނަށް ވެކްސިން ދޭން އެމެރިކާ އިން އަމާޒު ހިފި ނަމަވެސް އަދި ވެކްސިން ދެވުނީ 5.3 މިލިއަން މީހުންނަށެވެ. މިހާރު 17.2 މިލިއަން ޑޯޒްގެ ވެކްސިން ވަނީ އެމެރިކާގެ އެކި ސަރަހައްދުތަކަށް ފޯރުކޮށްދީފައެވެ.


Muzaaharaa kurumakee kusheh noon: Kureege Uhthama Fandiyaaru - vNews.mv\nދިވެހިރާއްޖޭގެ ކުރީގެ އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ\nމުޒާހަރާކުރުމަކީ ކުށެއް ނޫން: ކުރީގެ އުއްތަމަ ފަނޑިޔާރު\nރިފާޢަތު Male' | 20 February 2021, 15:36\nމުޒާހަރާކުރުމަކީ ކުށެއް ނޫން ކަމަށާއި އެއީ އަސާސީ ހައްގެއް ކަމަށް ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވެއްޖެއެވެ.\nކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ މިހެން ވިދާޅުވީ އިދިކޮޅު ޕްރޮގްރެސިވް ކޮންގްރެސް ކޯލިޝަނުން މާލޭގައި ސިލްސިލާކޮށް ކުރިޔަށް ގެންދާ އެއްވުންތަކަކީ ގާނޫނާއި ޚިލާފު އެއްވުންތަކެއް ކަމަށާއި އެއްވުންތައް ސިލްސިލާކޮށް ބާއްވާ ނަމަ ފިޔަވަޅު އަޅާނެ ކަމަށް ފުލުހުން އިންޒާރުދީފައިވާ ވަގުތެއްގައެވެ.\nކުރީގެ އުއްތަމަ ފަނޑިޔާރު ކުރެއްވި ޓްވީޓެއްގައިވަނީ ގާނޫނުލް އުގޫބާތަކީ ކުޅޭކުޅޭ އެއްޗަކަށް ހަދައި ގާނޫނުގައި ސާފު އިބާރާތުން ކުށެއްކަމަށް ކަނޑައަޅައިފައި ނުވާ ކަމެއްގެ މައްޗަށް ގާނޫނުއަސާސީގެ 59(ހ) އާ ޚިލާފަށް ޖިނާއީ ދައުވާ ނުކުރެވޭނެ ކަމަށެވެ. އަދި މުޒާހަރާކުރުމަކީ ކުށެއް ނޫން ކަމަށާއި އެއީ އަސާސީ ހައްގެއް ކަމަށްވެސް ޑރ. އަހުމަދު އަބްދުﷲ ކުރެއްވި ޓްވީޓުގައިވެއެވެ.\nމުޒާހަރާ ކުރާ ފަރާތްތަކާ މެދު ގާނޫނީގޮތުން ފިޔަވަޅު އަޅާނެ ކަމުގެ ވާހަކަ ފުލުހުން ބުނުމާއެކު ގިނަ ބައެއްގެ ފާޑުކިޔުންތަކެއް ވަނީ ފުލުހުންނަށް އަމާޒުވެފައެވެ.\nއިދިކޮޅުން ކުރާ މުޒާހަރާތަކަކީ ހަމައެކަނި އެޗްޕީއޭގެ ގައިޑްލައިންތަކާއި ޚިލާފަށް ކުރަމުންދާ މުޒާހަރާތަކެއް ނޫން ކަމަށާއި އެއީ ގާނޫނީ ކުށެއްކަމަށް ފުލުހުން ވަނީ ބުނެފައެވެ.\nއެޗްޕީއޭގެ ގައިޑްލައިނާއި ހިލާފަށް މާލޭގައި މުޒާހަރާތައް ނުބޭއްވުމަށް އިދިކޮޅަށް ތަކުރާރުކޮށް ނަސޭހަތްތެރިވެފައިވާކަމަށާއި އެގޮތަށް މުޒާހަރާ ބާއްވާ ކަމުގައިވާނަމަ ބެލެވޭނީ އެއީ ގާނޫނު ހިންގުމަށް ހުރަސް އެޅުމަށް ހިންގޭ އަމަލެއް ކަމަށްވެސް ފުލުހުން ބުނެއެވެ.\nއެގޮތުން އެއްވުން ރޫޅާލުމަށްޓަކައި އަޅަންޖެހޭ ފިޔަވަޅުތައް އަޅާނެ ކަމަށާއި ބާރުގެ ބޭނުން ކުރަން ޖެހިއްޖެ ހާލަތެއްގައި އެކަން ވެސް ކުރާނެ ކަމަށް ފުލުހުން ބުނެފައިވެއެވެ.\nފަނޑިޔާރު ޑރ. ދީދީ ރާއްޖެ މޯލްޑިވްސް ޕޮލިސް ސާވިސް ސިޔާސީ


Fuluhunge Inzaarah Belumehnethi Idhikolhuge "Badi Buraasfathi" Evvun Mirey Baavvanee - Vaguthu\nފުލުހުންގެ އިންޒާރަށް ބެލުމެއްނެތި އިދިކޮޅުގެ "ބަޑި ބުރާސްފަތި" އެއްވުން މިރޭ ބާއްވަނީ\nޕީޕީއެމުން މީގެ ކުރިން ބޭއްވި ޖަލްސާއެއް -- ވަގުތު އިމޭޖެސް\nޕީޕީއެމް-ޕީއެންސީގެ ޕްރޮގްރެސިވް ކޯލިޝަނުގެ ފަރާތުން މިރޭ ކުރިއަށް ގެންދަން ނިންމާފައިވާ "ބަޑި ބުރާސްފަތި" އެއްވުން ނުބާއްވަން ފުލުހުން އިންޒާރު ދިންނަމަވެސް އެ ޖަލްސާ ކުރިއަށް ގެންދަން އިދިކޮޅު ފަރާތްތަކުން ނިންމައިފިއެވެ.\n"ވަގުތު" އަށް އެނގިފައިވާ ގޮތުން ފުލުހުން ވަނީ މިއަދު ޕީޕީއެމްގެ ސެކްރެޓަރީ ޖެނެރަލް ފުލުސް އޮފީހަށް ހާޒިރުކޮށް، މިރޭ ބާއްވަން އުޅޭ އެއްވުމަކީ ޤާނޫނާއި ހިލާފު އެއްވުމެއް ކަން އަންގައި، އެ އެއްވުން ނުބޭއްވުމަށް އަންގާފައެވެ. ނަމަވެސް، ޕީޕީއެމް އިން ވަނީ ފުލުހުންގެ އިންޒާރަށް ނުބަލައި "ބަޑި ބުރާސްފަތި" އެއްވުން ކުރިއަށް ގެންދިޔުމަށް ނިންމާފައެވެ.\nއިދިކޮޅު ކޯލިޝަނުގެ ފަރާތުން ދިވެހިރާއްޖޭގެ ނަސްރުގެ ދުވަހާއި ގުޅުވައިގެން "ބަޑި ބުރާސްފަތި" ނަމުގައި އެންމެ ފުރަތަމަ ބާއްވަން ނިންމަވާފައި އޮތީ ޚާއްސަ ޖަލްސާއެކެވެ. ޕީޕީއެމް އޮފީހުގައި މިދިޔަ ހަފްތާގައި ނޫސްވެރިންގެ ބައްދަލުވުމެއްގައި ޕީޕީއެމްގެ އިސްވެރިން ވަނީ އެ ޖަލްސާގައި ރައްޔިތުންނަށް ޚާއްސަ މެސެޖުތަކެއް ދެއްވާނެ ކަމަށް ވިދާޅުވެފައެވެ.\nނަމަވެސް އެ ޖަލްސާ ބޭއްވުމަށް ކާނިވާ ސަރަހައްދު ދޫކުރަން މިހާރުގެ ސަރުކާރުން ދެކޮޅު ހަދާފައިވާތީ މިރޭގެ ޖަލްސާ ކުރިއަށް ގެންދިޔުމަށް ހަމަޖެހިފައިވަނީ ޕީޕީއެމްގެ އޮފީސް ކުރިމަތީގައި، އެއްވުމެއްގެ ސިފައިގައެވެ. އެ ޙަރަކާތް މިރޭ 8:30 ގައި ފެށުމަށް ހަމަޖެހިފައިވާ، މިރޭގެ ޖަލްސާގައި ޕީޕީއެމްގެ ރައީސް، އަދި ރާއްޖޭގެ ކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް ބައިވެރިވެވަޑައިގަންނަވާނެ ކަމަށް މަޢުލޫމާތު ލިބެއެވެ.\n3 ނޮވެމްބަރު 1988 (ބަޑި ބުރާސްފަތި) ގައި ދިވެހިންގެ ތެރެއިން މަދު އަދަދެއްގެ ބާޢީންގެ މަދަދާއެކު، ލަންކާގެ ތަމަޅަ ޓައިގަރުން ދިވެހިރާއްޖެއަށް އަރައި، ރާއްޖޭގެ ވެރިކަން ވައްޓާލުމުގެ މަޤްސަދުގައި ދިން އުދުވާނީ، ނިރުބަވެރި ހަމަލާތަކުގައި އެތައް ދިވެހި ދަރިންނެއްގެ ލޭ މިޤައުމުގެ ބިމަށް އޮހޮރިގެން ގޮސް، ޝަހީދުވެފައިވެއެވެ. އެ އަހަރަށްފަހު ރާއްޖޭގައި ކޮންމެ އަހަރެއްގެ3ނޮވެމްބަރުގައި، ޝަހީދުވި ދިވެހިންގެ ޖިހާދުގެ މަތިވެރި ޒިކުރާތައް އާކުރުމުގެ މަޤްސަދުގައި ނަސްރުގެ ދުވަސް ފާހަގަކުރެއެވެ.\nނޮވެމްބަރު 2, 2019 19:42\nމިސަރުކާރުގެ އިސްމަގާމުތަކުގައި އެތިބީ 3ނޮވެމްބަރުގެ ނުރައްކާތެރި އުދުވާނީ ޢަމަޅު ހިންގުމުގައި އެންމެ އިސްކޮށް ޚަރަދުކުރި ސިއްކަގެ ދަނބިދަރިންތައް އެހެންވީމާ މިކަމާގުޅޭ ޖަލްސާ ބާއްވަން ހުރަސް އަޅާނެ ނަމަވެސް މިޖަލްސާބާއްވައި މިކަން ފާހަގަކުރުމަކީ މިނުރައްކާތެރި އުދުވާނުގައި ޝަހީދުވެދިޔަ ކުށެއްނެތް ދިވެހި ދަރިންގެ ޛިކުރާއާކުރުމުގެގޮތުން ކޮންމެހެންވެސް ކުރަންޖެހޭކަމެއް\nނޮވެމްބަރު 2, 2019 19:54\nނުޖެހެ ހުއްޓުވާކަށް .19 ދިވެހިންލޭ އެއީ އެއްވެސް އަގެއް ނެތް އެއްޗެކޭތަ ހީކުރަނީ. ޙުސައިން އާދަމް މިޤައުމަށް ވީ ޤުރުބާނީގެ އެއީ އެއްވެސް އެއްޗަކަށް ނުވަނީތަ. އިސްލާމީ މަރުކަޒާއި މިސްކިތްތައް ނަޖިސްކޮށް އޭރު ދައުލަތުގެ އިސްވެރިން ހިފާ ހައްޔަރުކޮށް ޢާއްމު ރައްޔިތުން ނަށާއަި މިޤައުމަށް ކުރި ދުއްތުރާ ގެ ހަނދާންތައް ބަޔަކު ހަނދާން ނެތުނަސް ހަނދާން ހުރި މީހުން މިޤައުމުގައި އަދި އެބަ ތިއްބޭ. ލާދީނީ ރިޕޯޓްތައް ހުއްޓުވާ އެމީހުންގެ ޙާޟިރުކޮށް ފިޔަވަޅު އަޅާބަލަ . މިޤައުމުގައި ދެވަނަ އެކަހަލަ ރިޕޯޓެއް ނެރެން ނުކެރޭވަރަށް.\nނޮވެމްބަރު 3, 2019 08:59\nސާބަހޭ ޓީމް ޕީޕީއެމް... މިލާދީނީ ކާހިނު ސަރުކާރު ވައްޓާލާ


Addu city meedhoo godhudhoh himaayah kurumuge mashroo fashaifi\nއައްޑޫ ސިޓީ މީދޫގެ ގޮނޑުދޮށް ހިމާޔަތް ކުރުމުގެ މަޝްރޫއު ފަށައިފި\n03 އޭޕްރީލް 2021 - 13:23:52\nސ. މީދޫ ގޮނޑުދޮށް ހިމާޔަތްކުރުމުގެ އަމަލީ މަސައްކަތް ރަސްމީކޮށް މިއަދު ފަށައިފިއެވެ.\nމީދޫ ގިރާ ސަރަހައްދުގައި މިއަދު ބޭއްވި ހާއްސަ ރަސްމިއްޔާތުގައި މަޝްރޫއު ފައްޓަވާ ދެއްވީ އެމްޓީސީސީގެ ސީއީއޯ އާދަމް އާޒިމް އަދި މީދޫ ދާއިރާގެ މަޖިލިސް މެމްބަރު ރޮޒެއިނާ އާދަމްގެ އިތުރުން ޕްލޭނިން މިނިސްޓްރީގެ ސްޓޭޓު މިނިސްޓަރު ޝިފާޒު އަލީ (އެންޒޯ) އެވެ.\nއެ ރަސްމިއްޔާތުގައި ވާހަކަދައްކަވަމުން އެމްޓީސީސީގެ ސީއީއޯ އާދަމް އާޒިމް ވިދާޅުވީ އެމްޓީސީސީއާ ހަވާލުކުރެވިގެން މިވަގުތު ގިނަ މަސައްކަތްތަކެއް ހިނގަމުންދާ ކަމަށާއި ޖުމްލަކޮށް ރާއްޖޭގައި މިވަގުތު 54 ހަތަރު ޕްރޮޖެކްޓު އެމްޓީސީސީއިންގެ ދަށުން ކުރިއަށްދާ ކަމަށެވެ.\nއަދި އެއްދަޑިވަޅެއްގައި މިހާ ގިނަ ޕްރެޖެކްޓެއް އެމްޓީސީސީގެ ހަޔާތުގައި ހިނގާފައި ނުފާކަމަށާއި އަހަރެންގެ ތެރޭގައި އެ ކުންފުނިން އާންމުކޮށް ހިންގަނީ 25 ނުވަތަ 22 ޕްރޮޖެކްޓުކަމަށް ވެސް އާޒިމް ވިދާޅުވި އެވެ.\nއެހެންނަމަވެސް ރައީސް ސޯލިހުގެ ސަރުކާރުގައި ގައުމުތަރައްގީކުރުމަށްޓަކާ އެމްޓީސީސީއަށް ވަނީ ގިނަ ޕްރޮޖެކްޓުތަކެއް ހަވާލުކޮށްފައި ކަމަށާއި އެ މަޝްރޫތައް އަވަސް ސްޕީޑެއްގައި ނިންމާލުމުގެ މަސައްކަތް ކުރަމުން އަންމަ ކަމަށް ވެސް އާޒިމް ވިދާޅުވި އެވެ.\n"މަސައްކަތް ނިންމުމަށް ދެއްވާފައިވާ މުއްދަތުގެ ތެރޭގައި މަސައްކަތް ނިންމުމަކީ ކުންފުނީގެ އަމާޒެއް" އެމްޓީސީސީގެ ސީއީއޯ އާދަމް އާޒިމް ވިދާޅުވި އެވެ.\nމީދޫ ގިރާ ސަރަހައްދުގެ މަސައްކަތް ނިންމުމަށް އެމްޓީސީސީއަށް އާއި ހަވާލުކޮށްފައިވަނީ 40 ދުވަހުގެ ތެރޭގައި މަސައްކަތް ނިންމުމަށެވެ.\nއެ މަޝްރޫއުގެ ދަށުން، 1,848 ކިއުބިކް މީޓަރުގެ ސަރަހައްދެއްގައި ބިންގަނޑު އެއްވަރު ކުރުމާއި ބެޑް ތައްޔާރު ކުރުމާއި،\n210 މީޓަރުގެ ސަރަހައްދެއްގައި ޖިއޯބޭގް ރިވެޓްމެންޓް ޖެހުމުގެ މަސައްކަތް ހިމެނެއެވެ.\nފްލޭނިން މިނިސްޓްރީއިން އިން އެމްޓީސީސީއާ ހަވާލުކުރި އެ މަޝްރޫއަކީ 5.80 މިލިއަން ރުފިޔާގެ މަޝްރޫއެކެވެ. އަދި އެ މަޝްރޫއުގެ އަމަލީ މަސައްކަތް ފެށިފައި ވަނީ މާޗްމަހުގެ 25 ވަނަ ދުވަހު އެވެ.\nއެމްޓީސީސީއައްޑޫ ސިޓީޕްލޭނިން މިނިސްޓްރީ\nދިއްދޫ: ބަނދަރު ބޮޑުކޮށް، ގޮނޑުދޮށް ހިމާޔަތް ކުރަނީ\nގިރިފުށީ ބަނދަރު ތަރައްޤީ ކުރުމަށް އެމްޓީސީސީއާ ހަވާލުކޮށްފި\nއއ. އުކުޅަސް ބަނދަރު ފުންކުރުމުގެ މަސައްކަތް ނިމިއްޖެ


"Earth" in kiyai dhenee emmennaa gulhey vaahaka eh | Mihaaru\n"އާތު" ލަވައިގެ ޕޯސްޓަރު.\n21 އެޕްރީލް 2019 - 07:37\nވީޑިއޯގެ ބޮޑު ބައި އެނިމޭޓްކޮށްފައިވާ މި ލަވައިގެ ފަހަތުގައި ހުރީ އެމެރިކާގެ ކޮމީޑިއަން އަދި ރެޕާ ލިލް ޑިކީގެ ނަމުން މަޝްހޫރު ޑޭވިޑް ބާޑެވެ. އޭނާގެ މި "އާތު" ލަވައިގައި މަޝްހޫރު 30 ފަންނާނަކު ހިއްސާވެ، އެ މީހުންގެ އަޑު ލަވައިގައި ހިމަނާފައިވެ އެވެ.\nއޭގެ ތެރޭގައި ޖަސްޓިން ބީބާ، އެރިއާނާ ގްރަންޑޭ، ކޭޓީ ޕެރީ، ސްނޫޕް ޑޯގް، މައިލީ ސައިރަސް، އެޑް ޝީރަން، ޖޯން ލެޖެންޑް، އެޑަމް ލެވީން، ޝޯން މެންޑޭޒް، ސިއާ އަދި ވިޒް ހަލީފާ ފަދަ އެތައް ފަންނާނުނެއް ހިމެނެ އެވެ.\n"މިއީ ހަގީގަތުގައި މަޖަލަކަށް ފެށި ކަމެއް. އެކަމަކު ފަހުން ސީރިއަސްކޮށް އާތުގެ އިޝޫ ނަގަން ބޭނުންވީމަ މި ލަވަ މިގޮތަށް ގެނެސް ދޭން ނިންމީ،" ހަތް މިނިޓަށް ވުރެ ދިގު ލަވައާ ބެހޭ ގޮތުން ޑިކީ ބުންޏެވެ. "މި ލަވައަށް ގިނަ އަދަދެއްގެ އާޓިސްޓުންގެ ބައިވެރިވުން ލިބުމަކީ ވަރަށް ބޮޑު ޝަރަފެއް. އަދި މީގެ ހާއްސަކަން އިތުރަށް ބޮޑުވި ކަމެއް."\n"އާތު" ގެ މަންޒަރުތަކުގެ ތެރެއިން އެންމެ އަޅައިގަންނަ އެއް މަންޒަރަކީ މޫސުމަށް އަންނަ ނޭދެވޭ ބަދަލުތަކާ ދެކޮލަށް ކެމްޕޭން ކުރާ މަޝްހޫރު އެކްޓަރު ލިއޮނާޑޯ ޑި ކެޕްރިއޯގެ މަޝްހޫރު ފިލްމު "ޓައިޓޭނިކް" ގެ ދިރުބާކޮޅުގެ މަންޒަޒެއް އޭނާގެ އެނިމޭޓެޑް ސޫރައާ އެކު ދައްކައިލުމެވެ. އެ މަންޒަރުގައި އޭނާ ހުންނަނީ "ދުނިޔެ" އަތަށް ލައިގެންނެވެ.\nލިއޮނާޑޯ ވަނީ ދުނިޔޭގެ ހިމާޔަތަށް ގޮވާލައި ގެނެސް ދިން "އާތު" ލަވައިގައި ހިއްސާވި ހުރިހާ ފަންނާނުންނަށް ޝުކުރު އަދާކޮށް ލަވައިގެން ލިންކެއް ޓްވިޓާގައި ވެސް ހިއްސާކޮށްފަ އެވެ.\nލަވައާ ބެހޭ ގޮތުން ޑިކީ ބުނީ މީގެ ހިއްސާއަކަށް ކަންޔޭ ވެސްޓް ވެސް ހަދަން ބޭނުންވި ކަމަށެވެ. އެކަމަކު ނިންމަން ތިން ދުވަސް ނެގި ލަވައިގެ އޯޑިއޯ އަށް ކަންޔޭ ގެންނަން ކުރި މަސައްކަތް ކާމިޔާބު ނުވީ އޭނާއާ އެއްވެސް ގޮތަކުން މުއާމަލާތް ނުކުރެވިގެން ކަމަށް ބުންޏެވެ.\n"އެހެންވެ ކަންޔޭ ނެތްތަން ފޫބައްދައި ދިނީ ކެވިން ހާޓް،" ޑިކީ ބުންޏެވެ.\nއިތުރު ލިޔުންތައް ތިމާވެށި ލިއޮނާޑޯ ޑިކެޕްރިއޯ ކްލައިމެޓް ޗޭންޖް ކެޓީ ޕެރީ ޖަސްޓިން ބީބާ